
PRAEFATIO. 


Mi  Lector,  ab  annis  duodecim  scripsi  Rhetoricam 
meis  discipulis.  Nam  cum  cernerem  in  multis  Aucto- 
ribus desiderari  nonnulla,  ut  perspicuitatem,  ut  brevi- 
tatem, ut  delectum  exemplorum,  ut  ordinem,  ut  neces- 
sarios etiam  tractatus,  existimavi  nihil  tam  optandum 
adolescentibus,  quam  apta  Rhetoricae  praecepta. 

Quare  non  multo  post  quidem  illam  Rhetoricam 
edidi : non  quod  meliorem  aliis  venditarem  (fuisset  ar- 
rogantis,) sed  ut  aliquid  studio,  si  possem,  ad  commune 
bonum  conferrem. 

Mihi,  iam  plurium  annorum  usu  magistro,  licuit  dis- 
cere, et  optimorum  auctorum  inventis  addere,  et  de- 
nique perficere  opus,  quod  semel  in  scholis  suscepi. 
En  causa  huius  reddendae  praelo  Rhetoricae. 

Alterum  moneo,  nempe  me  multa,  in  primo  praeser- 
tim libro,  de  Adiunctis,  et  Affectibus,  et  modo  va- 
riandae orationis  dicere,  quae  alicui  fortasse  longiora 
videantur.  Verum  ego  existimo  debere  me  in  hac 

PRAEFATIO. 


vasta  arte  complecti  omnia,  nihil,  quod  sit  momenti, 
praetermittere. 

Possunt  autem  multa,  et  debent  adolescentibus  prae- 
legi, quae  ediscere  memoriter  non  est  necQSse,  ut  sunt 
longa  exempla,  aut  disputatio  subtilior,  aut  quid  hu- 
iusmodi. 

Tum  primus  et  secundus  liber  erit  expeditior  in 
classe  Rhetorices,  si  tertius  ante  fuerit  Poetis  traditus. 
Vale. 


DE  APPARATU, 

SEU  DE  IIS  QUAE  UNIVERSE 

AD  ARTEM  RHETORICAE 

PERTINENT. 


CAPUT  UNICUM. 

QUATUOR  universim  quaeri  possunt  de  arte  Rheto- 
ricae : I.  Quae  sit  natura  et  finis  : II.  Quae  materia  : 
III.  Quae  subsidia : IV.  Quae  partes. 

I.  NATURA.  ET  FINIS  RHETORICAE. 

Unde  Rhetorica  ducit  originem  ? A verbo  pew,  quod 
Latine  significat  loquor  : eo  quod  Rhetorica 

sit  Ars  tradens  praecepta  fiuentis  Orationis,  sumpta  ab 
aquis  belle  fluentibus  metaphora. 

Quomodo  Rhetorica  differt  ab  Eloquentia  ? Differt 
in  eo,  quod  Rhetorica  sit  Ars  ipsa,  quae  praecepta  di- 
cendi continet:  Eloquentia  sit  exercitium,  seu  usus 
praeceptorum. 

DE  APPARATU 


Ita  inter  Rhetorem,  et  Oratorem  est  discrimen. 
Rhetor  enim  vocatur,  qui  Rhetoricae  praecepta  tradit, 
vel  explanat : Orator  vero,  qui  in  foro  et  concionibus 
illa  praecepta  exercet. 

Quomodo  definitur  Rhetorica?  Definitur  Ars  vel 
Scientia  bene  dicendi : hoc  est  ornate,  et  graviter,  et 
copiose  loquendi. 

Ars  autem  est  facultas  constans  quibusdam  praecep- 
tis cognitis,  quae  non  fallunt. 

Quomodo  differt  Rhetorica  a Grammatica,  Historia, 
Poesi,  Philosophia?  Differt  in  eo,  quod  Grammatica 
sit  Ars  emendate  loquendi.  Historia  simpliciter  nar- 
randi, Poesis  imitandi  et  fingendi.  Philosophia  presse  et 
interrupte  disputandi.  Quare  Philosophia  pugno. 
Rhetorica  palmae  comparatur. 

Quis  est  Finis  et  Officium  Rhetoricae  ? Finis  Rhe- 
toricae est  Oratorem  formare  : Officium,  praecepta  tra- 
dere atque  exponere. 

At  Officium  Oratoris  est  accommodate  ad  persuaden- 
dum dicere  : Finis,  persuadere  dictione.  Quod  fit  do- 
cendo, movendo,  delectando. 

Docemus  argumentis,  et  argumentatione.  Movemus 
amplificatione  et  affectibus.  Delectamus  culto,  suavi, 
et  apto  dicendi  genere. 

II.  MATERIA  RHETORICAE. 

Quae  est  Materia  Rhetoricae  ? Est  quaevis  Quaes- 
tio ad  dicendum  proposita.  Nam  Materia  cuj usque 
artis  est  ea  circa  quam  ars  versatur : ut,  si  medicinae 

materiam  dicamus  morbos  et  vulnera,  quod  iii  his  omnis 
medicina  versatur. 

Quotuplex  est  Quaestio  ? Duplex : Altera  Infinita, 
(quae  et  Graece  Thesis,  et  Latine  Propositum  dicitur), 
cum  aliquid  generatim  quaeritur.  Quae  quaestio  est 
absoluta  a certis  personis,  locis,  temporibus,  actionibus, 
negotiis,  et  similibus  circumstantiis : Verbi  gratia,  Estne 
studendum  f 

Altera  quaestio  est  Finita  (quae  et  Graece  Hypothe- 
sis,  Latine  Causa  et  Controversia  appellatur),  cum  ali- 
quid speciatim  quaeritur.  Haec  quaestio  contrahitur 
ad  certas  personas,  loca,  tempora,  actiones,  negotia,  et 
similes  circumstantias  : Verbi  gratia,  Estne  studendum 
Ciceronis  eloquentiae  in  Belgio,  adolescentibus,  belli  tem- 
pore f 

a Rursus  ex  his  nascitur  alia  duplex  quaestio  : Prima 
est  Cognitionis,  cuius  finis  est  tantum  scire  : Mi,  An  sol 
sit  major  terra.  Altera  est  Actionis,  cujus  finis  est  ali- 
quid efficere  : ut.  Quibus  officiis  amicitia  sit  colenda. 

Quot  sunt  genera,  in  quibus  fieri  potest  Quaestio  ? 
Tria : genus  Judiciale,  genus  Deliberativum,  genus 
Demonstrativum  (quod  alii  exornati vum  et  epidicti- 
cum vocant)  quasi  in  hoc  genere  res  demonstrentur  et 
exornentur  magis  quam  probantur. 

Quid  spectatur  in  genere  ludiciali?  Accusatio  et 
Defensio,  ut  eius  partes ; Punitio  et  Impunitas,  ut  finis  ; 
Saevitia  et  Clementia,  ut  motus. 

Quid  spectatur  in  genere  Deliberativo  ? Suasio  et 
Dissuasio,  ut  partes  ; Utilitas  et  Detrimentum,  ut  finis ; 
Spes  et  Timor,  ut  motus.  X 

Nam  Finis,  quem  sibi  proponit  Orator  in  suadendo, 
est  ostendere  rem  esse  utilem,  quam  suadet ; movetque 
deliberantem  ad  spem  maxime.  Contra  in  dissua- 
dendo finis  oratoris  est  ostendere  rem  esse  inutilem, 
et  in  reformidationem  pertrahere. 

Quid  spectatur  in  genere  Demonstrativo  ? Laus  et 
Vituperatio,  ut  partes ; Honestas  et  Turpitudo,  ut  finis ; 
Delectatio  et  Indignatio,  ut  motus.  ^ 

III.  SUBSIDIA  RHETORICAE. 

Quibus  et  quot  rebus  comparatur  Rhetorica  ? Qua- 
tuor : Natura,  Arte,  Exercitatione,  Imitatione. 

Quid  confert  Natura  ad  eloquentiam  ? Confert  ex 
parte  animi,  ingenium,  iudicium,  aliaque  dona  ad  In- 
veniendum, Disponendum,  et  Eloquendum.  Ex  parte 
vero  corporis  Natura  confert  Formam,  Valetudinem, 
Vocem,  Gestum. 

Quid  confert  Ars  ad  Eloquentiam?  Praecepta 
^ certa,  et  longa  doctorum  animadversione  usuque  com- 
probata. Ars  enim  certior  est  dux  quam  natura, 
hancque  maxime  perficit.  Quare  pauci,  etsi  magnis 
ingeniis  praediti,  sine  arte  eloquentiam  sunt  consecuti. 

^ Quid  confert  Exercitatio  ad  Eloquentiam  ? Auget, 
et  conservat,  quae  ars  expolivit  in  natura.  Verum  ex- 
ercitatio quatuor  complectitur  : 

I.  Lectionem,  cum  omnium  pro  materia,  tum  unius 
probatissimi  Auctoris  pro  stylo  ac  forma. 

II.  Meditationem,  ut  sumatur  spatium  ad  cogitan- 
dum, ne  perverse  et  extemplo  dicatur. 

III.  Scriptionem : nam  cum  stylus  sit  optimus  di- 
cendi effector,  magni  interest  saepe  scribere. 

IIII.  Emendationem  eorum  quae  primum  scripta  sunt. 

Emendationis  autem  tres  sunt  partes,  Adiicere,  De- 
trahere, Mutare.  Quae  tria  optime  praestare  possu- 
mus, si  quae  primo  calore  effudimus,  in  aliquod  tempus 
reposita,  per  intervallum  saepe  regustemus,  et  tanquam 
aliena  legamus,  damnando  quae  placuerant,  et  inveni- 
endo quae  fugerant. 

^ Quid  confert  Imitatio  ad  Eloquentiam  ? Imitatio 
confert  ut  optimo  cuique  Auctori  similes  in  dicendo 
evadamus,  et  quae  sunt  in  eo  summa,  diligenter  prose- 
quamur. 

Quotuplex  est  Imitatio  ? Duplex  : alia  Dictionis, 
quae  in  verbis  et  sententiis,  vel  iisdem,  vel  paululum 
immutatis  sita  est.  Sic  Catilinariae  I.  exordium  facile 
est  vel  pueris  imitari : 

Quousque,  tandem,  abutere.  Peccator,  patientia  divina  ? 
Quamdiu  hanc  etiam  vita  ista  tua  eludet  ? Quem  ad  finem 
sese  inveterata  iactabit  impietas?  Nihilne  te  impenden- 
tia mortis  pericula,  nihil  inferorum  poena,  nihil  terror 
conscientiae,  nihil  incursus  daemonum,  nihil  severissimum 
indicis  tribunal,  nihil  huius  os  vultusque  moverunt  ? Pa- 
tere tua  scelera  non  sentis  ? 

Alia  Imitatio  est  Rerum,  cum  eius,  quem  imitamur. 
Inventionem,  aut  Dispositionem,  aut  Elocutionem,  in 
re  simili,  vel  dispari  exprimimus.  Ita  Cicero  Graecos, 
Virgilius  Homerum  saepe  imitatus  est  cum  laude. 

Hic  breviter  appono  exemplum  ex  innumeris  unum. 
Vis  imitari  exordium  pro  Deiotaro : Illud  applica 
Christo  patienti : 

Dic  te  maxime  commoveri  ob  causas  quatuor : Pri- 
mum, quod  cernas  hominem  Deum  in  crucem  actum, 
quem  paulo  ante  tota  civitas  venerabatur.  Deinde, 
dicas  te  Judaeorum  crudelitate,  et  proditoris  ludae 
indignitate  perturbari.  Tum  te  aeterni  Patris  clemen- 
tiam mirari,  qui  ad  haec  scelera  connivet.  Tum  move- 
aris rerum  prodigiis,  ut  obscurati  solis,  terrae  motus. 

Eodem  modo  perorationem  pro  Milone  imitari  potes 
duplici  prosopopaeia,  una  morientis  Christi  ad  peccato- 
rem, altera  peccatoris  ad  Christum. 

Quid  cavendum  est  dum  studio  imitandi  ducimur  ? 

Cavendum  est,  ne  studio  imitandi  usque  eo  duca- 
mur, ut  nostra  repudiemus,  et  omnia  ex  alterius  ore 
loqui  velimus  ; quae  magna  servitus  est,  atque  ingenii 
contractio. 

Monet  Quintilianus  conandum  esse  aliquid  supra  eos 
quos  imiteris.  Adde  quod  plerumque  facilius  est  plus 
facere,  quam  idem. 

Optima >^est  imitatio,  si  in  ea  non  appareat  quod  imi- 
tati sumus ; vel  certe  si  appareat,  aliud  ab  illo  videatur 
esse. 

Ilir.  PARTES  RHETORICAE. 

Quae  et  quot  sunt  partes  Rhetoricae  ? Quinque  : 
Inventio,  Dispositio,  Elocutio,  Memoria,  Pronuntiatio. 
Oportet  enim  primo  invenire  quid  dicas,  deinde  inventa 
disponere,  tum  ornare  verbis,  post  memoriae  mandare, 
ad  extremum  agere. 

Quid  est  Inventio  ? Est  excogitatio  rerum  vera- 
rum aut  verisimilium,  quae  quaestionem  probabilem 
reddant. 

Quid  est  Dispositio?  Est  rerum  inventarum  in 
ordinem  distributio. 

Quid  est  Elocutio?  Est  idoneorum  verborum,  et 
sententiarum,  ad  inventionem  accommodatio. 

Quid  est  Memoria  ? Est  orationis  firma  preceptio. 

Quid  est  Pronuntiatio  ? Est  ex  rerum  et  verborum 
dignitate  corporis  et  vocis  moderatio. 

Y 


ARS  RHETORICA. 


LIBER  PRIMUS 

DE 

PRIMA  PARTE  RHETORICAE 

SEU  DE  INVENTIONE. 


QUONIAM  finis  oratoris  est  persuadere  dictione, 
persuasio  autem  conficitur  fide,  et  motu;  hinc  quatuor 
invenienda  sunt  Oratori,  Argumenta,  et  Argumenta- 
tio ; Amplificatio,  et  Affectus.  Duo  valent  ad  fidem 
faciendam,  convincendamque  intelligentiam.  Argu- 
menta, et  Argumentatio.  Ad  motum,  seu  voluntatem 
pertrahendam  valent  etiam  duo.  Amplificatio,  et  ^xf- 
fectus. 

CAPUT  PRIMUM.  ^ 

De  Argumentis. 

Quid  est  Argumentum  ? Est  inventum  ad  facien- 
dam fidem,  id  est,  ad  persuadendum  : ut,  si  velis  fidem 
facere  Rhetoricam  esse  expetendam,  invenies,  quod  sit  ars 
bene  dicendi. 

Quotuplicia  sunt  Argumenta  ? Triplicia:  alia  Certa, 
alia  Probabilia,  alia  Dubia. 

Quaenam  Argumenta  sunt  Certa  ? 

I.  Quae  sensibus  percipiuntur,  ut  quae  videmus,  aud- 
imus. 

II.  Quae  communi  hominum  opinione  sunt  compro- 
bata; ut.  Afficiendos  esse  honore  parentes, 

III.  Quae  legibus  cauta  sunt,  aut  in  mores  recepta. 

IIII.  Quae  ita  probata  sunt,  ut  his  ipse  adversarius 

non  contradicat. 

Quaenam  Argumenta  sunt  Probabilia? 

I.  Ea  quae  fere  semper  accidunt  (et  dicuntur  fir- 
missima) ut.  Liberos  a parentibus  amari, 

II.  Ea  quae  communi  aestimatione  prope  certa  sunt 
(et  dicuntur  propensiora)  ut.  Eum  qui  recte  valet,  in 
crastinum  perventurum, 

III.  Ea  quae  simplicem  aliquam  speciem  habent 
veritatis  (et  dicuntur  non  repugnantia)  ut.  In  domo 
furtum  factum  fuisse  ab  eo  qui  domi  fuit. 

Quaenam  argumenta  sunt  Dubia  ? Quae  ambigu- 
am faciunt  fidem.  Verum  ad  probandum  id  quod  est 
dubium,  id  quod  probabile  est  potest  adhiberi : verbi 
gratia,  sit  dubium  an  omnes  Catilinae  socii  coniurarint, 
sumetur  illud,  quod  probabile  est;  Homines  aeris  alieni 
magnitudine  oppressos,  eos  denique  egentes  et  sumptuosos 
facile  adduci  ut  coniurent. 

Unde  sumuntur  Argumenta  ? Ex  Locis  oratoriis, 
^ quos  appellat  Cicero  Argumentorum  Sedes,  in  quibus 
latent,  et  ex  quibus  sunt  petenda. 

Quare  si  vis  in  dicendo  excellere,  habe  hos  Locos  in 
promptu.  Deinde  ubi  res  ad  dicendum  proponetur, 
inspice  diligenter,  et  cum  iudicio  selige : neque  enim 
semper,  neque  in  omnibus  causis,  neque  ex  iisdem  locis 
eadem  argumentorum  momenta  sunt. 

Quotuplex  est  Locus  ? Duplex  : Intrinsecus,  seu 
cum  re  coniunctus  ; et  Extrinsecus,  seu  remotus,  foris- 
que assumptus. 

Quot  sunt  Loci  Intrinseci  ? Q.uindecim : 

Definitio,  Enumeratio  Partium,  Notatio. 

CoNiuGATA,  Genus,  Forma,  Similitudo. 

Dissimilitudo,  Comparatio,  Repugnantia. 

Adiuncta,  Antecedentia,  Consequentia. 

Causae,  Effecta. 

Quot  sunt  Loci  Extrinseci  ? Sex  : 

Praeiudicia,  Fama,  Tabulae,  Iusiurandum, 
Tormenta,  Testes. 

I.  DEFINITIO. 

Quid  est  Definitio  ? Est  oratio  qua  quid  sit  res 
explicatur. 

Quis  est  modus  aliquid  definiendi  ? Sumendum  est 
aliquid  definito  commune  cum  aliis  rebus : deinde  ali- 
quid ipsi  particulare : verbi  gratia,  Rhetorica  est  ars 
bene  dicendi.  Ars  enim  est  aliquid  commune  Rhetori- 
cae cum  aliis  scientiis  : bene  dicendi  vero  in  particu- 
lari solius  est  Rhetoricae.  Sic  gloria  definitur  me 
clara  cum  laude  notitia. 

Quotuplex  est  Definitio  ? Duplex : Alia  propria, 
quae  ad  Philosophos  pertinet,  ex  genere  et  difierentia : 

Homo  est  animal  rationis  particeps. 

Alia  impropria,  quae  oratorum  est  descriptio,  datur- 
que: 

I.  Vel  per  causas : 

Homo  est  animal  a Deo  procreatum  ad  beatitudinem,  ex 
mortali  corpore,  ratione  praeditum. 

II.  Vel  per  proprietates,  et  accidentia  : 

Canis  est  animal,  cuius  est  fida  custodia,  amans  domino- 
rum adulatio,  odium  in  externos,  incredibilis  ad  investigan- 
dum sagacitas  narium,  alacritas  in  venando. 

III.  Vel  per  eflTecta: 

Sol  efficit  diem  luce  diffusa,  tempora  moderatur,  et  calore 
suo  terrae  frugibus  maturitatem  adfert. 

IIII.  Vel  per  negationem  et  aflfirmationem  : ut,  pri- 
mum dicatur  quod  non  est  res,  et  per  ironiam  reiicia- 
tur : deinde  vera  rei  natura  afferatur.  Sic  eleganter 
Cicero  pro  domo  sua  definit  populum  Romanum,  et 
primo  docet  quid  non  sit  populus : 

An  tu  populum  Eomanum  esse  illum  putas  qui  constat  ex 
iis  qui  mercede  conducuntur?  qui  impelluntur  ut  vim 
afferant  Magistratibus  ? ut  obsideant  Senatum  ? optent 
quotidie  caedem,  incendia,  rapinas  ? 

Tum  per  ironiam : 

O speciem  dignitatemque  populi  Komani  quam  Keges, 
quam  nationes  exterae,  quam  gentes  ultimae  pertimescunt, 
multitudinem  hominum  ex  servis  conductis,  ex  facinorosis, 
ex  egentibus  conflatam ! 

Tandem  subiicit  quid  sit  populus  : 

Ille,  ille  populus  est  dominus  Regum,  victor  atque  impe- 
rator omnium  gentium. 

Nos  Studiosum  adolescentem,  Amicum,  Regem,  et 
quidlibet  definire  possumus  ad  normam  horum  exem- 
plorum. 

. II,  NOTATIO,  CONIUOATA. 

Quid  est  Notatio  seu  Etymologia?  Est  oratio 
quae  verborum  originem  aut  vim  explicat : 

Senatus  a senibus  dicitur : Consul  est  qui  consulit  patriae. 
Non  igitur  Piso  consul,  qui  eam  evertit. 

Quando  Orator  hoc  praesertim  Loco  utitur?  Cum 
in  nomine  aliquo  laudem,  aut  dedecus  quaerit.  Ita  in 
nomen  Verris  saepe  iocatus  est  Cicero  quasi  sic  dictus 
esset,  quod  omnia  verreret,  hoc  est,  nihil  reliqui  face- 
ret homo  furax.  Et  pro  Roscio  Amerino  : 

Venio  nunc  ad  illud  nomen  aureum  Chrysogoni. 

Hunc  ex  nomine  insimulans  avaritiae. 

Quid  sunt  Coniugata  ? Sunt  ea  quae  orta  ab  uno 
varie  commutantur,  seu  terminantur:  ut  pius,  pie, 
pietas : 

Si  pietati  summa  tribuenda  laus  est,  debetis  moveri,  cum 
Q.  Metellum  tam  pie  lugere  videatis. 

Homo  sum : humani  a me  nihil  alienum  puto. 

III.  ENUMERATIO  PARTIUM. 

Quid  est  ^numeratio  partium  ? Est  oratio,  qua 
totum  distribuitur  in  suas  partes,  vel  subjectivas,  et 

essentiales,  ut  genus,  verbi  gratia,  virtus,  in  pruden- 
tiam, iustitiam,  fortitudinem,  temperantiam ; vel  inte- 
grantes, ut  totum  integrum,  verbi  gratia,  domus,  in 
tectum,  parietes,  pavimentum ; corpus,  in  caput,  pedes, 
manus ; populus,  in  senes,  viros,  foeminas,  pueros.  Hoc 
totum  non  nisi  dicitur  de  partibus  simul  sumptis : ut, 
tectum,  parietes,  pavimentum  sunt  domus.  Alterum 
dicitur  de  singulis,  ut,  prudentia  est  virtus. 

Quotupliciter  fit  argumentum  ab  Enumeratione  par- 
tium. Dupliciter : 

I.  Si  affirmatis  omnibus,  aut  primariis  partibus, 
affirmatur  totum  : 

In  Cn.  Pompeio  fuit  scientia  rei  militaris,  virtus,  auctori- 
tas, felicitas,  celeritas,  innocentia,  temperantia,  fides,  facil- 
itas, ingenium,  humanitas : Igitur  omnis  virtus  impera- 
toria. 

II.  Si  negatis  praecipuis  partibus,  aut  una  primaria, 
negatur  totum  : 

Non  est  corpus.  Igitur  non  homo. 

Non  est  tectum.  Igitur  non  domus. 

Koma  cum  pulsus  est  Tullius,  non  erat  in  Kepublica  Con- 
sul, non  Senatus,  non  consensus  populi  liberi,  non  mos  pa- 
trius, non  juris  et  aequitatis  ratio.  Igitur  non  erat  tum 
illa  civitas. 


IIII.  GENUS^  FORMA. 

Quid  est  Genus  ? Genus  est,  quod  sub  se  duas  aut 
plures  partes,  seu  formas  et  species  complectitur.  Sic, 
virtus  complectitur  prudentiam,  iustitiam,  fortitudinem, 
temperantiam. 

2* 

Fac  argumentum  a Genere.  Virtutis  laus  omnis  in 
actione  consistit.  Prudentiae  igitur  laus  omnis  in  ac- 
tione consistit.  Omnibus  artibus  instructus  est : Igitur 
et  Rhetorica  arte. 

Quis  est  frequens  huius  loci  apud  Khetores  usus? 
Quando  Hypothesis,  hoc  est,  Species  seu  Forma,  ad 
Thesim  seu  ad  Genus  transfertur.  Nam  orator  excel- 
lens a propriis  personis,  locis,  temporibus,  et  circum- 
stantiis semper,  si  potest,  avocat  controversiam,  et  ad 
universi  generis  vim  explicandam  traducit.  Ita  Cicero 
pro  Marcello,  multa  in  genere  de  clementiae  virtute  prae- 
dicat^ ut  laudet  Caesarem  ob  restitutum  Marcellum,  simul- 
que  Senatum, 

Quid  est  Forma?  Est  pars  Generi  subjecta. 

Fac  argumentum  a Forma.  Est  pietas  in  illo  ado- 
lescente : Ergo  et  virtus, 

V.  SIMILITUDO,  DISSIMILITUDO. 

Quid  est  Similitudo  ? Est  oratio  similem  inter  res 
distinctas  affectionem  declarans.  Sic  aegrotus,  et  ava- 
rus, licet  distincti,  in  hac  ratione  seu  affectione  dicun- 
tur convenire,  quod  gustum  non  habeant,  hic  laudis, 
ille  cibi. 

Quomodo  sumitur  argumentum  ab  hoc  Loco  ? In 
corpore,  si  eiusmodi  est  quod  reliquo  corpori  noceat,  uri 
ac  secari  patimur  membrorum  aliquod  potius  quam 
totum  corpus  intereat:  sic  in  Reipublicae  corpore,  ut 
totum  salvum  sit,  quidquid  est  pestiferum  amputatur. 

Quamquam  iioii  tam  probat  Similitudo,  quam  ornat. 
Ideoque,  quod  rem  oculis  subiicit,  mirifice  hoc  loco 
capitur  imperita  multitudo. 

Omnium  Locorum,  e quibus  ducuntur  argumenta, 
nulli  fere  minus  est  virium  contra  renitentem  audito- 
rem quam  Similitudini : ad  eum  vero  qui  sponte  sequi- 
tur, docendumque  se  praebet,  accommodatior  nullus 
est.  Aperit  enim  rem  (si  recte  adhibeatur)  et  quan- 
dam  eius  imaginem  subiicit  animo  : ut  cum  assentiendi 
necessitatem  non  afferat,  afferat  tacitum  dissentiendi 
pudorem.  Quapropter  ad  probandum  non  ita  crebro, 
ad  exponendum  illustrandumque  saepe  ab  Oratoribus, 
a Poetis  saepius  adhibetur. 

Quid  est  Dissimilitudo  ? Est  oratio  explicans  af- 
fectionem dissimilem  rerum  diversarum : 

Si  barbarorum  est  in  diem  vivere,  nostra  consilia  sempi- 
ternum tempus  spectare  debent. 


VI.  COMPARATIO. 

Quid  est  Comparatio? 

Est  oratio  qua  duo  vel  plura  in  tertio  aliquo  confe- 
runtur, quod  commune  sit  eis  : 

Catoni  licuit  sequi  bellum  civile.  Ergo  et  Ciceroni  licebit 
sequi ? 

commune  est  ambodus  sequi  bellum  civile. 

Quomodo  differt  Comparatio  a Similitudine  ? 

Differt  Comparatio  a Similitudine,  quod  similitudo 
versetur  in  qualitate,  Comparatio  in  quantitate.  Dum 

enim  comparamus,  aut  plus,  aut  minus,  aut  par  inesse 
alicui  dicimus.  Exemplum  est  species  quaedam  com- 
parationis. 

Quotupliciter  tractatur  . hic  locus  ? Tripliciter : a 
Comparatione  Majorum,  vel  Minorum,  vel  Parium. 

Quomodo  ducitur  argumentum  a Comparatione  ma- 
iorum ad  minora  ? Cum  contendimus  ut  id  quod  in 
re  maiori  valet,  valeat  etiam  in  minori : seu  quando 
minus  probabile  concluditur  ex  magis  probabili.  (Nam 
Rhetores  per  maius  intelligunt,  quod  est  magis  proba- 
bile, per  minus,  quod  est  minus  probabile ; per  par, 
quod  est  pariter  probabile.) 

Quinque  legiones  hostilem  exercitum  vincere  non  potue- 
runt. Igitur  duae  non  poterunt. 

Quomodo  ducitur  argumentum  a Comparatione  mi- 
norum ad  maiora  ? Cum  contendimus,  ut  id,  quod  in 
re  minori  valet,  valeat  etiam  iu  maiori : seu  quando 
magis  probabile  concluditur  ex  minus  probabili.  Cic- 
ero, pro  lege  Manilia : 

Maiores  nostri  saepe  mercatoribu§  ac  naviculatoribus  in- 
iuriosius  tractatis  bella  gesserunt.  Vos,  tot  civium  Ro- 
manorum millibus,  uno  nuncio  atque  uno  tempore  necatis, 
quo  tandem  animo  esse  debetis  ? 

Quomodo  ducitur  argumentum  a Comparatione  pa- 
rium? Cum  contendimus  parium  par  esse  iudicium, 
et  quod  in  uno  valet,  admitti  in  alio  : 

Quae  poena  adversus  interfectorem  patris  justa  est, 


Quid  in  his  animadvertendum  ? In  his  animad- 
verte : 


eadem  adversus  matris. 

I.  Comparationem  debere  fieri  inter  res  ordinis  eius- 
dem ; quare  fallere  hanc  comparationem  : 

Potest  loannes  condere  amplam  domum.  Ergo  et  poema 
exiguum. 

II.  Animadverte,  minori  affirmato,  recte  maius  affir- 
mari, seu  concludi : 

Discipulus  id  percipit.  Ergo  et  professor : 

Minori  autem  negato,  non  recte  maius  negari : 

Duae  legiones  hostem  vincere  non  possunt.  Ergo  nec 
quatuor  possunt : 

Item  maiori  affirmato,  non  affirmari  minus : 

Potest  vir  ferre  pondus  centum  librarum.  Ergo  et  puer : 
Et  maiori  negato,  minus  negari  : 

Gigas  non  est  altus  decem  pedes.  Ergo  nec  pigmaeus. 

VII.  REPUGNANTIA. 

Quid  sunt  Repugnantia?  Sunt  quae  de  eodem 
simul  vere  affirmari  non  possunt. 

Quotuplicia  sunt  Repugnantia?  Duplicia:  Alia 
disparata,  quae  non  praecise  repugnant : id  est,  quae 
non  sic  inter  se  repugnant,  quin  alteri  magis  aut  aeque 
repugnent,  ut,  amare  et  laedere.  Nam  amare  et  odisse 
magis  inter  se  repugnant  quam  amare  et  laedere ; amare 
autem  et  convitiari  aeque  repugnant  inter  se  atque 
amare  et  laedere. 

Amat  illum.  Igitur  non  convitiis  insectatus  est. 

Marcus  Caelius  fuit  deditus  studiis.  Ergo  non  voluptatibus. 

Repugnantia  sunt,  esse  adversarios,  et  se  invicem  iuvare, 
communicare,  etc. 

Alia  sunt  opposita,  quae  praecise  repugnant : 

Virtus  et  vitium : Frigus  et  calor : Amare  et  odisse. 

Quotuplicia  sunt  Opposita  ? Quadruplicia : Adversa 
seu  Contraria,  Privantia,  Relata,  Negantia. 

Quid  sunt  Adversa  seu  Contraria  ? Sunt  quae  sub 
eodem  genere  posita  plurimum  differunt : 

Virtus  et  vitium : Bellum,  pax : Sapientia,  stultitia. 

Quid  sunt  Privantia  ? Sunt  habitus,  seu  forma,  et 
eius  privatio : 

Vita  et  mors  : Lux  et  tenebrae : Scientia  et  inscitia. 

Quid  sunt  Relata?  Sunt  quorum  natura  in  lioc 
posita  est,  ut  ad  aliud  referantur,  neque  unum  sine 
altero  possit  intelligi : 

Pater  et  filius : Dux  et  miles : Docere  et  discere : 

neque  enim  potest  intelligi  pater,  ut  pater,  sine  filio ; 
nec  filius  sine  patre ; neque  amicus  sine  amico. 

Quid  sunt  Negantia,  seu  Contradicentia  ? Sunt 
quorum  unum  negat  alterum : 

Sapere  et  non  sapere : Probus,  non  probus : 
loannes  occidit  Petrum,  loannes  non  occidit  Petrum. 

Est  enim  contradictio  non  tantum  in  terminis  simpli- 
cibus, sed  et  maxime  in  propositionibus. 

Quomodo  argumentamur  ab  Adversis?  Bellum  est 
nohis  perniciosum:  Pax  igitur  utilis.  Amplectenda 
frugalitas:  Fugienda  igitur  luxuria.  Contraria  enim  con- 

trarioriim  sunt  consequentia:  addo  etiam  exornativa. 
Ita  vitii  turpitudo  ex  oppositae  virtutis  descriptione 
et  dignitate  elucescit. 

Si  stultitiam  fugimus,  sapientiam  sequamur ; et  bonita- 
tem, si  malitiam. 

Si  malorum  causa  bellum  est,  erit  emendatio  pax. 

Quomodo  argumentamur  a Privantibus  ? TJlius  est 
mortem  patris.  Reddidisset  igitur  vitam,  si  potuisset. 

Quomodo  argumentamur  a Relatis?  Dux  adit  peri- 
cula : Cur  miles  non  adiret  f Honestum  est  litteras  do- 
cere: Ergo  et  discere.  Si  imperatoris  est  praecipere, 
militis  est  obtemperare. 

Quomodo  argumentamur  a Negantibus?  Quem 
Graece  et  Latine  doctum  vides,  istum  esse  indoctum  dicis  f 

VIII.  ADIUNCTA. 

Quid  sunt  Adiuneta  personarum,  et  rerum.  Sunt 
ea  quae  rem  circumstant,  probabiliter  tantum  ; non 
necessario,  uti  antecedentia,  et  consequentia. 

Quot  sunt  Adiuneta  personarum  et  rerum  ? 

A Quintiliano  enumerantur  haec : 

Genus,  Natio.  Patria,  Sexus,  Aetas. 

Educatio,  Habitus  Corporis,  Fortuna. 
Conditio,  Natura  Animi. 

Victus,  Studia,  Affectus. 

Locus,  Tempus,  Occasio,  Casus. 

Facultas,  Instrumentum,  Modus,  Signum. 

Igitur  amplissime  patent  Adiuneta,  et  quod  Orator 
persaepe  in  iis  versatur,  necessaria  est  omnino  ac  utilis 
huius  loci  cognitio  : 

Genus.  Quomodo  sumi  potest  argumentum  a Ge- 
nere? Similes  parentibus  ac  maioribus  suis  filii  ple- 
rumque creduntur.  Hinc  nonnunquam  ad  laudan- 
dum, vel  vituperandum  oratori  causae  fluunt.  Cicero 
pro  Sextio : 

Parente  Publius  Sextius  est  natus,  iudices,  homine, 
(ut  plerique  meministis)  et  sapiente,  et  sancto,  et  severo. 

Natio.  Quomodo  sumi  potest  argumentum  a Na- 
tione, et  Patria?  Singulis  gentibus  proprii  mores 
sunt.  Neque  idem  in  Barbaro,  Komano,  Graeco,  prob- 
abile est.  Similiter  etiam  civitatum  leges,  instituta, 
opiniones  habent  differentiam.  Quare  sic  argumen- 
tum varie  sumi  potest  a natione,  et  patria : 

Eomanusest?  Igitur  bellicosus.  Graecus?  Levis.  Bar- 
barus? Immanis.  Atheniensis?  Fidus.  Paenus?  Per- 
fidia nobilis.  Creta?  Mendax.  Lacedaemonius?  Fur. 

Sexus.  Quomodo  sumi  potest  argumentum  a Sexu  ? 
Non  idem  in  viro  aeque  ac  muliere  aut  probabile,  aut 
laudabile  est.  Et  contra,  latrocinium  facilius  in  viro; 
veneficium  in  foemina  reperies  ; et  alia,  unde  argumen- 
teris : 

Virorum  hoc  animos  vulnerare  posset ; quid  muliercula- 
• rum  censetis,  quas  etiam  parva  movent? 

y Aetas.  Quomodo  sumi  potest  argumentum  ab 
Aetate  ? Aliud  aliis  annis  convenit,  ut  Horatius  os- 
tendit in  Arte : Puer  an  adolescens,  natu  grandior  an 
senex,  quaeritur.  Cicero  pro  lege  Manilia : 

Quid  tam  novum,  quam  adolescentulum,  privatum,  ex- 
ercitum difficili  Reipublicae  tempore  conficere  ? Confecit 

Pompeius.  Huic  praeesse  ? Praefuit.  Eem  optime 
ductu  suo  gerere  ? Gessit. 

Educatio,  Disciplina.  Quomodo  sumi  potest  ar- 
gumentum ab  Educatione  et  Disciplina?  Quoniam 
multum  refert  a quibus,  et  quo  quisque  modo  sit  insti- 
tutus, ex  educatione  disciplinaque,  ex  sodalitio,  multae 
trahuntur  suspiciones  et  argumenta.  Sic  apud  Cicero- 
nem : Maevius  facetus  scurra,  et  quaestui  addictus ; et 
Panurgus  in  re  comica  bene  instructus  a Magistro  Roscio. 

Habitus  Corporis.  Quomodo  sumi  potest  argu- 
mentum ex  Habitu  corporis?  Habitus  corporis,  qui 
sermo  quidam  totius  mentis  est,  frequenter  in  argu- 
mentum probitatis,  aut  improbitatis  adducitur.  Cicero 
pro  Sex.  Roscio : 

Nonne  ipsum  cnput,  et  supercilia  illa  penitus  abrasa,  olere 
malitiam  et  clamitare  calliditatem  videntur?  Qui  idcirco 
est  capite  et  superciliis  semper  rasis,  ne  ullum  pilum  boni 
viri  habere  dicatur. 

Fortuna,  Conditio.  Quomodo  sumi  potest  argu- 
mentum a Fortuna  et  Conditione  ? Respondeo  cum 
Quintiliano  non  idem  credibile  est  in  divite,  ac  pau- 
pere ; claro,  atque  obscuro;  rustico,  atque  urbano; 
propinquis,  amicis,  clientibus  abundante,  et  his  omni- 
bus destituto. 

Praeterea  est  laus  tulisse  casus  sapienter  adversos ; 
non  extulisse  se  in  potestate  ; non  fuisse  insolentem  in 
pecunia;  genus  suum  nobilitasse.  Sic  Cicero  pro 
Quinctio  statim  in  Exordio,  et  postea  in  Peroratione, 
conqueritur  de  gratia  Naevii  apud  Principes  civitatis, 

qua  ille  abutitur  contra  solitudinem  atque  inopiam  P. 
Quincta. 

Animi  Natura.  Quomodo  sumi  potest  argumen- 
tum ab  Animi  Natura?  Avaritia,  Iracundia,  Miser- 
icordia, Crudelitas,  Severitas,  aliaque  his  similia  affe- 
runt fidem  frequenter,  aut  detrahunt. 

Huc  refer  acutus  ne  sit  quis,  an  hebetior ; memor  an 
obliviosus;  comis,  facetus,  pudens,  officiosus,  patiens, 
prudens,  an  contra. 

In  Pisonem  : 

Ille  gurges  atque  helluo,  natus  abdomini  suo,  non  laudi 
atque  gloriae. 

Pro 'Dejotaro  : 

Dii  te  perdant,  fugitive,  ita  non  modo  nequam  et  impro- 
bus, sed  et  fatuus  et  amens  es. 

Victus,  Studia.  Quomodo  sumi  potest  argumen- 
tum a Victu  et  Studiis?  Sicuti  de  victu  luxurioso  an 
frugi,  an  sordido  quaeritur,  sic  de  studiis.  Nam  Kusti- 
cus.  Forensis,  Negotiator,  Miles,  Navigator,  Medicus, 
aliud  atque  aliud  efficiunt.  Cicero  pro  Roscio : 

Qua  in  re  praetereo  illud,  quod  mihi  maximo  argumento 
ad  huius  innocentiam  esse  poterat,  in  victu  arido,  in  hac 
horrida  incultaque  vita  maleficia  gigni  non  solere. 

Affectus.  Quomodo  sumi  potest  argumentum  ab 
Affectibus?  Affectus  sunt  Anior,  Ira,  Gaudium, 
Tristitia,  etc.  Quae  suo  loco  explicabimus. 

Cicero  pro  Muraena : 

Videsne  tu  illum  tristem,  demissum  ? Jacet,  diffidit,  ab- 
iecit  hastam. 

Pro  Cluentio  : 

Vestram,  iudices,  aequitatem  una  mater  oppugnat.  At 
quae  mater?  Quam  caecam  crudelitate  et  scelere  ferri 
videtis : cuius  cupiditatem  nulla  unquam  turpitudo  retar- 
davit : cuius  ea  stultitia  est,  ut  nemo  hominem  ; ea  vis,  ut 
nemo  feminam  ; ea  crudelitas,  ut  nemo  matrem  appellare 
possit. 

Locus.  Quomodo  sumi  potest  argumentum  a Loco  ? 
Spectandae  sunt  omnes  loci  differentiae,  Publici,  Sacri, 
Profani,  Opportuni,  Remoti,  \xi,  furtum  factum  si  sit  in 
templo,  si  in  foro  interemptus  quispiam,  si  in  sua  domo. 

Tempus.  Quomodo  sumi  potest  argumentum  a 
Tempore  ? Valet  hora,  dies,  hebdomada,  mensis,  an- 
nus; an  hyeme,  die  festo,  olim,  nuper,  diu,  aliquid 
gestum  sit.  Cicero  pro  Quinctio: 

Septingenta  millia  passuum  vis  esse  decursa  biduo  ? Dic, 
negas?  Ante  igitur  misisti  ? Malo.  Si  enim  illud  diceres, 
improbe  mentiri  viderere. 

Occasio.  Quomodo  sumi  potest  argumentum  ab 
Occasione?  Occasio  est  pars  temporis  habens  in  se 
alicuius  rei  idoneam  faciendi,  aut  non  faciendi  oppor- 
tunitatem. Cicero  pro  lege  Manilia: 

Quod  si  Koma  Cn.  Pompeius  privatus  esset  hoc  tempore, 
tamen  ad  tantum  bellum  is  erat  deligendus,  atque  mitten- 
dus. Nunc  cum  ad  caeteras  summas  utilitates  haec  quoque 
opportunitas  adiungatur,  ut  in  his  ipsis  locis  habeat 
exercitum,  quid  expectamus,  aut  cur  non  ducibus  diis 
immortalibus  eidem,  cui  caetera,  summa  cum  salute  Kei- 
publicae,  commissa  sunt,  hoc  quoque  bellum  regium 
committimus? 

Casus.  Quomodo  sumi  potest  argumentum  a 
Casu?  Casus  etiam  praestat  argumentis  locum,  ut  si 
dicam, 

Melior  dux  Scipio  quam  Annibal ; vicit  enim  Anniba- 
lern.  Bonus  gubernator  nunquam  fecit  naufragium. 

Bonus  agricola  magnos  sustulit  fructus. 

Quomodo  sumi  potest  argumentum  a Facultate? 
Facultates  sunt  aut  quibus  facilius  fit,  aut  sine  quibus 
aliquid  confici  non  potest : Ut  credibilius  est  occisos  a 
pluribus  pauciores ; a firmioribus  imbecilliores;  a vig- 
ilantibus dormientes ; a praeparatis  inopinantes.  Quo- 
rum contraria  in  diversum  valent.  Hinc  illa  apud 
Ciceronem  conjectura: 

Insidiatus  est  Clodius  Miloni,  non  Milo  Clodio.  Ille  cum 
servis  robustis,  hic  cum  mulierum  comitatu.  Ille  in  equo, 
hic  in  rheda. 


tum  ab  Instrumento?  Facultati  licet  Instrumentum 
coniungere.  Et  ex  instrumento  aliquando  etiam  signa 
nascuntur:  ut, spiculum  in  corpore  inventum.  Cicero 
pro  Milone: 

Quamobrem  si  cruentum  gladium  tenens  clamaret  Titius 
Annius : Adeste,  quaeso,  atque  audite,  cives : P.  Clodium 
interfeci.  Eius  furores,  quos  nullis  iam  legibus,  nullis 
iudiciis  fraenare  poteramus,  hoc  ferro  et  hac  dextra  a cer- 
vicibus repuli. 

Modus.  Quomodo  sumi  potest  argumentum  a Modo  ? 
Modus  est  in  quo  quemadmodum,  et  quo  animo  factum 
sit,  quaeritur  ; si  graviter,  si  contumeliose,  clam,  palam. 

vi,  persuasione,  inscitia,  casu,  necessitate.  Cicero  pro 
Milone : ' 


Tu  Clodii  cruentum  cadaver  eiecisti  domo  ? Tu  in  pub- 
licum eiecisti  ? Tu  spoliatum  imaginibus,  exequiis,  pompa, 
laudatione,  infelicissimis  lignis  semiustulatum,  nocturnis 
canibus  dilaniandum  reliquisti? 

Signum.  Quomodo  sumi  potest  argumentum  a 
Signo?  In  partitionibus  Cicero  vocat  consequentia 
quaedam  Signa  praeteriti,  et  quasi  impressa  facti  vesti- 
gia. Quae  quidem  vel  maxime  suspicionem  movent, 
et  sunt  quasi  tacita  criminum  testimonia  : ut  telum,  ut 
vestigium,  ut  eruor  ; ut  deprehensum  aliquid,  quod  ab- 
latum ereptumve  videatur ; ut  responsum  inconstanter, 
ut  haesitatum,  ut  titubatum  ; ut  cum  aliquo,  et  eo  ipso 
in  loco  visus,  in  quo  facinus  peractum  sit ; ut  pallor,  ut 
tremor;  ut  scriptum,  aut  obsignatum,  aut  depositum 
quidpiam.  Pro  Milone: 

Comprehensus  est  in  templo  Castoris  servus  P.  Clodii, 
quem  ille  ad  Cn.  Pompeium  interficiendum  collocarat. 
Extorta  est  confitenti  sica  de  manibus. 


VIIII.  ANTECEDENTIA,  CONSEQUENTIA. 

Quid  sunt  Antecedentia,  et  Consequentia  ? Di- 
cuntur a Cicerone,  quae  cum  . re  necessario  sunt  con- 
iuncta,  ut  illa  antecedant,  haec  consequantur.  vul- 
nus cordis  mortem  antecedit : Arma  bellum : Culpa,  pae- 
nam,  Poena  vero  culpam  sequitur : Bellum,  arma : 
Mors,  vulnus  cordis. 

Quanqiiam  adverte  quaedam  dici  etiam  Antece- 
dentia, quae  probabiliter  tantum,  et  non  necessario 
cum  re  coniunguntur ; tumque  pariter  consecutio  est 
tantum  probabilis  : 

Flores  edidit  haec  arbor.  Igitur  probabile  est  fructus 
habituram. 

Fac  argumentum  ab  Antecedentibus.  Tu  natus  es 
homo : Igitur  moriere.  Ille  magni  sceleris  est  reus : 
Graviter  igitur  a iusto  iudice  plectetur. 

Fac  argumentum  a Consequentibus  ? Dies  est : Ergo 
ortus  est  sol.  Est  fructuum  copia  : Igitur  et  florum  fuit. 
Pulchre  Cicero  proponit  Caecilio  difficultatem  accu- 
sandi Verrem  a consequentibus,  praesertim  a persona 
Hortensii. 


X.  CAUSAE. 

Quid  est  Causa  ? Causa  est,  unde  effectus  aliquis 
existit. 

Quot  sunt  Causae?  Aristoteles,  quique  secuti  sunt 
eum,  quatuor  fecerunt : Materiam,  ex  qua  res  est ; 
Formam,  per  quam  est ; Efficientem,  a qua  fit ; 
Finem,  propter  quem  fit. 

Quid  est  Materia  ? Est  id,  ex  quo  aliquid  fit,  aut 
componitur.  Ut  Marmor  est  materia  statuae : Argen- 
tum^ paterae : Corpus,  hominis. 

Quomodo  argumentamur  a Materia  ? Corpus  mor- 
tale est : Igitur  mens  immortalis  ipsi  dominetur.  Multa 
signa  gemmis  et  auro  coelata  sustulit  Verres : Ergo  gra- 
via furta  commisit. 

Quid  est  Forma  ? Est  causa  per  quam  res^  e^'id 
quod  est,  et  a caeteris  rebus  distinguitur.  Ut,  Animus 
est  forma  hominis.  Est  enim  causa  cur  homo  sit  homo, 
et  a caeteris  rebus  differat.  Sic  domus,  sic  navis,  sic 
terrae,  sic  ignis,  caeterarumque  rerum  sua  forma  est, 
vel  naturalis,  quae  a natura ; vel  artificialis,  quae  ab 
arte  proficiscitur : haecque  posita  est  in  certa  quadam 
figura  externa. 

Quomodo  argumentamur  a Forma?  Homini  ani- 
mus immortalis  est.  Igitur  aeternitatem  quaerat. 

Quid  est  Eificiens  ? Quae  sua  vi  efficit  id,  cuius  est 
causa.  Est  multiplex  : Alia  procreans,  ut  Deus,  ut  Pa- 
rentes : Alia  conservans,  ut  Lex  conservat  civitatem : 
Alia  interimens,  ut  Morbus,  Intemperantia,  Propinatio 
veneni : Alia  vel  sola,  vel  cum  aliis  efficiens ; vel  suo 
motu,  vel  impulsu  alterius ; vel  ex  necessitate,  vel  ex 
casu  fortuito. 

Quomodo  argumentamur  ab  Efficiente?  Deus  mun- 
dum condidit : Ergo  perfectum  est  opus.  In  republica 
vigent  leges:  Ergo  ipsa  durabit. 

Quis  est  Finis  ? Finis  est  cuius  gratia  aliquid  fit, 
ut  domus  finis  est  usus  ; belli,  pax  ; hominis,  beata  vita. 

Quomodo  argumentamur  a Fine?  Homo  est  factus 
ad  beatam  vitam.  Non  ergo  ut  gulam  satiet,  aut  sese  ad 
res  humiles  abiiciat. 

\ XI.  EFFECTA. 

Quid  sunt  Effecta  ? Sunt  ea  quae  sunt  orta  de 


causis. 

Quot  sunt  Effectorum  genera  ? Totidem  ut  causa- 
rum, quatuor.  Est  enim  suus  Effectus  Finis,  et  Effici- 
entis, et  Formae,  et  Materiae. 

Quomodo  fit  argumentum  ab  Efiectis  causae  efficien- 
tis ? In  hello  Asiatico  agitur  gloria  populi  Romani,  agi- 
tur salus  sociorum,  aguntur  vectigalia  maxima,  aguntur 
fortunae  multorum  civium.  Ergo  bellum  Asiaticum  est 
genere  suo  grave  et  necessarium. 

Quomodo  fit  argumentum  ab  Effectis  causae  finalis  ? 
Mavult  Cicero  in  exilium  ire,  quam  se  vi  defendere.  Ergo 
conservare  amat  Rempublicam, 

Quomodo  fit  argumentum  ab  Effectis  causae  materi- 
alis ? Corruptioni  sumus  obnoxii.  Ergo  componimur  ex 
corpore. 

Quomodo  fit  argumentum  ab  Effectis  causae  formalis? 
Homo  ex  memoria  rerum,  et  inventione,  et  celeritate  mo- 
tus, omnique  pulchritudine  virtutum,  Deum  agnoscit,  lau- 
dat, Igitur  in  hominis  animo  vim  divinae  mentis  cog- 
noscito. 

Ex  his  animadverte  tum  maxime  fieri  argumentum 
ab  effectis  causarum,  cum  colligimus  ex  effectis  causas, 
earumque  vim  et  praestantiam.  Nam  Effecta  ipsis 
causis  sunt  notiora,  ac  propterea  hic  locus  effectorum 
saepius  usurpatur  ab  Oratoribus,  quam  locus  a causis. 

XII.  LOCI  EXTBINSECI. 

Loci  Extrinseci  varie  a variis  appellantur.  Cicero 
Testimonia  vocavit:  Aristoteles,  et  itidem  quandoque 
Cicero,  et  Quintilianus  Probationes  Inartificiales  dixe- 

runt.  Agricola  mavult  esse  Pronuntiata.  Quia  scilicet 
Loci  Extrinseci  ratione  inventionis  sunt  extra  Oratoris 
artem  ; et  probationes  ab  illis  desumptae  non  ex  vis- 
ceribus causae  seu  ex  rebus  ipsis,  sed  remote  et  foris 
eruuntur.  Quare  auctoritate  niti  debent. 

Praejudicia.  Quid  sunt  Praeiudicia  ? Sunt,  cum 
in  simili  vel  eadem  causa  aliquid  aliquando  indicatum 
est.  Pro  Milone : 

Negant  intueri  lucem  fas  esse  ei,  qui  a se  hominem  occi- 
sum fateatur.  In  qua  tandem  urbe  hoc  homines  stultissimi 
disputant?  Nempe  in  ea  quae  primum  iudicium  de  cap- 
ite vidit  M.  Horatii,  fortissimi  viri. 

Quomodo  Praeiudicia  confirmantur?  Intellige  ex 
Quintiliano  Praeiudicia  duobus  confirmari : 

I.  Similitudine  rerum  de  quibus  quaeritur : 

II.  ludicum  auctoritate. 

Quomodo  Praeiudicia  refelluntur?  Refelluntur 
Praeiudicia : 

I.  Dissimilitudine : 

II.  Aut  actorum  incusando  negligentiam  : 

III.  Aut  de  infirmitate  personarum  querendo,  con- 
tra quas  fuerit  indicatum;  aut  de  gratia  quae  testes 
iudicesve  corruperit ; aut  de  invidia,  aut  de  ignorantia : 

IIII.  Aut  inveniendo  quod  causae  postea  accesserit. 

Fama.  Quid  est  Fama  seu  Rumores?  Est  tes- 
timonium multitudinis,  quae  habet  auctoritatem,  nisi 
malitia  irrepserit,  vel  nimia  credulitas:  alioquin  his 
duobus  capitibus  infirmatur. 

Est  enim  fama  saepe  sermo  sine  ullo  certo  auctore  dis- 
persus, cui  malignitas  initium  dederit,  incrementum 

credulitas : quod  nulli  non  etiam  innocentissiino  possit 
accidere,  fraude  inimicorum  falsa  vulgantium.  Cicero 
pro  Caelio  : 

At  fuit  fama.  Quotusqiiisqae  istam  effugere  potest  in  tam  . 
maledica  civitate  ? Vicinum  eius  mulieris  miraris  male 
audisse,  cuius  frater  germanus  sermones  iniquorum  effu- 
gere non  potuit  ? 

Tabulae.  Quid  sunt  Tabulae  ? Sunt  Scripturae, 
vel  publicae,  ut  leges;  vel  privatae,  ut  testamenta, 
chirographa : 

Testamento  legitimo  institutus  est  haeres.  Haereditatem 
igitur  adire  potest. 

Tormenta.  Quid  sunt  Tormenta  ? Sunt  Quaes- 
tiones, quibus  veritas  extorquetur.  Cicero  pro  Mi- 
lone quaestiones  servorum  refellit  a persona  Appii,  qui 
deridetur,  et  a modo  quaerendi  non  legitimo  : 

Age  vero,  quae  erat,  aut  qualis  quaestio  ? Heus,  ubi  Kos- 
cio  ? Ubi  Casca  ? Clodius  insidias  fecit  Miloni  ? Fecit : 
certa  crux.  Nullas  fecit : sperata  libertas. 

Caetefum  periculosa  est,  et  saepe  fallax,  quae  Tor- 
mentis exprimitur  confessio.  Vi  enim  doloris  aut  cru- 
ciatuum metu  quis  adactus,  falsa  dicet. 

^ lusiURANDUM.  Quid  est  lusiurandum?  Est  af- 
firmatio religiosa,  qua  aliquid,  quasi  Deo  teste,  asseritur. 

Quid  maxime  spectandum  est  in  argumentis  a iure- 
iurando  ? 

In  argumentis  ab  hoc  loco  maxime  spectanda  est 
personae  iurantis  vel  probitas,  vel  impietas.  Veri- 
simile namque  est  eum,  qui  in  aliqua  re  semel  sit  im- 

probus  et  mendax,  etiam  in  aliis  sceleratum  et  periu- 
rum  saepius  futurum. 

Deinde  huc  pertinent  Promissa,  et  Pacta,  quae 
inter  aliquos  conveniunt.  Cicero  in  V.  Philippica  : 

Audebo  etiam  obligare  fidem  meam,  Patres  Conscripti, 
vobis  Populoque  Romano : (quod  profecto,  cum  me  nulla  vis 
cogeret,  facere  non  auderem,  pertimesceremque  in  re  max- 
ime periculosa  opinionem  temeritatis) : Promitto,  recipio, 
spondeo,  Patres  Conscripti,  Caesarem  talem  semper  fore 
civem,  qualis  hodie  sit,  qualemque  eum  maxime  velle,  et 
optare  debemus. 

Testes.  Quid  sunt  Testes?  Sunt  qui  de  re,  quae 
in  controversiam  vocatur,  voce  vel  scripto  testimonium 
ferunt. 

Porro  iis  testibus  fidem  negamus,  in  quos  cadit  per- 
turbatio, ira,  odium,  vindicta,  pecuniae  spes,  audacia, 
vita  et  mores  impii. 

Praeterea  non  auditur  testis  in  sua  causa,  nec  absens 
in  aliena,  nec  in  domini  causa  servus,  nec  in  amici  am- 
icus. 

Fidem  vero  adhibemus  iis  qui  sunt  probae  vitae,  vel 
qui  sunt  testes  oculati,  vel  auriti,  vel  iurati.  Pro  Ros- 
cio Comoedo  : 

Ex  his  unus  est  mihi  testis  producendus,  qui  pecuniam 
datum  dicat.  Quem  tu  si  ex  censu  spectas,  eques  Romanus 
est;  si  ex  vita,  homo  clarissimus;  si  ex  re,  indicem  sum- 
psisti; si  ex  veritate,  id  quod  scire  potuit,  et  debuit,  dixit. 

Denique  est  et  aliud  Testimonium  (praeter  Divinum, 
ut  Oracula,  Auspicia,  Vaticinationes,  Responsa  Sacer- 
dotum, Aruspicum,  Conjectorum)  a quo  trahitur  fides 

et  argumentum  sane  firmissimum,  nimirum  ab  ora- 
tione, seu  a verbis  cuiusque.  Sic  Cicero  pro  Milone 
adversus  Clodium : 

Kes  erat  minime  obscura.  Etenim  palam  dictitabat  con- 
sulatum Miloni  eripi  non  posse,  vitam  posse.  Significavit 
hoc  saepe  in  Senatu,  dixit  in  concione.  Qui  etiam  Fan- 
nio, fortissimo  viro,  quaerenti  ex  eo,  qua  spe  fureret, 
Milone  vivo,  respondit  triduo  illum,  ad  summum,  qua- 
triduo, periturum. 


Quis  est  Usus  Locorum  ? Definitionis  usus  est  non 
tantum  ut  obscurae  rei  adferatur  notitia,  aut  involuta 
aliqua  quaestio  explicetur ; sed  etiam  ad  amplifica- 
tiones, et  descriptiones : praesertim  illius  Definitionis, 
quae  datur  per  Causas  et  Effecta,  per  Negationem  et 
Affirmationem. 

Notatio  ad  vim  et  originem  verborum,  aut  ad  allu- 
siones  et  iocos  adhibetur. 

Enumeratio  partium  ad  totum,  explicatis  partibus, 
clare  oculis  subiiciendum,  et  distribuendum,  et  ampli- 
ficandum servit. 

Genus  valet  ad  fuse  dicendum,  avocando  orationem 
ab  hypothesi  ad  thesim : item  ad  docendum,  laudan- 
dum et  suadendum.  Nam  magna  est  vis  in  natura 
generis  bene  exposita. 

Similitudo,  et  Dissimilitudo  lucem  adfert  rebus, 
ornatum  argumentis,  animis  voluptatem. 


XIII.  USUS  LOCOUUM. 

Usus  Comparationis  assurgit  per  exempla  ad  mag- 
nos motus. 

Repugnantium  vero  ac  Oppositorum  usus  est  in 
amplificationibus  ad  refellendum  ac  probandum  : item 
per  antitheta  ad  ornatum  orationis,  et  gratiam,  et  varieta- 
tem ; tum  ut  res  una  per  contrarium  melius  elucescat. 

Adiuncta  animi,  et  corporis,  et  fortunae,  ad  laudan- 
dum vel  vituperandum  inserviunt. 

Adiuncta  temporis,  et  loci,  et  facultatis,  et  signorum, 
vel  ad  narrandum,  vel  probandum,  vel  confutandum, 
vel  amplificandum,  vel  describendum,  vim  habent  ac 
splendorem. 

De  Antecedentibus  et  Consequentibus  idem  est 
■ fere  usus,  praesertim  ad  suadendum,  aut  dissuadendum. 

Per  Causas  et  Effecta  amplificamus. 

Ac  Genus  quidem  Demonstrativum  ex  rerum  bene 
vel  male  gestarum  causis  constat. 

In  Deliberativo  et  ludiciali  per  effecta  et  causas 
copiose  probamus,  confutamus,  describimus. 

Locis  Extrinsecis,  ut  Praeiudiciis,  utimur  ad  confir- 
mandum, et  refellendum,  si  accedit  auctoritas. 

In  aliis  vero,  ut  Fama,  ut  Tormentis,  ut  Tabulis,  ut 
lureiurando,  ut  Testibus,  personarum  probitas,  et  im- 
probitas spectari  debet,  et  rerum  circumstantiae  expendi. 

XIIII.  MODUS  variandi  ARGUMENTI. 

Quotuplex  est  modus  variandae  Orationis  ? Quin- 
tuplex : 

I.  Per  Locos. 

II.  Per  Figuras. 

4 

III.  Per  Argumentationes.  ^ 3 

IIII.  Per  Amplificationes,  a 

V.  Per  Affectus, 

Varia  idem  Argumentum  per  Locos  et  Figuras. 
Responsio  sit  huius  propositionis : Rhetorica  est  ado- 
lescenti expetenda,  simplex  Argumentum  a Definitione  : 
Quia  est  ars  bene  dicendi. 

Sic  variabis  ab  Enumeratione  partium  per  Apos- 
trophem,  Interrogationem,  Subieetionem : 

Ecquid  tandem  cogitas,  adolescens,  aut  quaenam  tuo  ani- 
mo insidet  de  Khetorica  opinio?  Num  in^v^ire,  quae 
quaestionem  probabilem  reddant,  expetendum  putas  ? Est 
haec  prima  laus  Ehetoricae.  Quid  res  inventas  in  ordi- 
nem distnbuere?  Quid  ornate  eloqui?  Id  non  summo 
studio  quaerendum  videatur  ? Haec  quoque  docet  Rhetor- 
ica. Nisi  forte  metnoriam  non  laudas,  quae  inventis  cogita- 
tisque rebus  et  verbis  adhibetur  ? Aut  actionem  non  aesti- 
mas, quae  summis  Oratoribus  et  infimis  magnam  affert 
dignitatem  ? At  eadem  ipsa  Rhetorica  memoriae  et  pro- 
nuntiationis praeceptrix  est,  et  quaedam  magistra. 

Quis  igitur  illam  non  expetat  ? Quis,  etc. 

Sic  variabis  a Genere  per  Hypotiposim  seu  Eto- 
paeiam : 

Haec,  quae  saepe  audistis,  ponite  vobis  ante  oculos,  quanto 
studio  artes  expetit  optimus  quisque  adolescens.  Ut  hic  ne 
verberibus  quidem  a contemplandis  rebus  perquirendisque 
deterreatur,  ut  pulsus  requirat,  ut  aliquid  se  scire  gaudeat, 
ut  aliis  narrare  gestiat. 

Cernite  ut  nec  valetudinis,  nec  rei  familiaris  habeat  ra- 
tionem, omniaque  perpeti  ardeat  ipsa  artis  cognitione  cap- 
tus, et  cum  maximis  curis,  et  cum  laboribus  compensare 

eam,  quam  ex  dicendo  capit  voluptatem.  Quod  si  tanta 
est  innata  adolescenti  omnium  artium  cupiditas,  quanto  ille 
desiderio  tenebitur  Khetoricae  ? 

Sic  variabis  a Comparatione  et  Exemplo  per  Sus- 
tentationem, et  Prosopopaeiam : 

Rhetoricae  scientia  nulla  res  est  praestantior.  Nam  quid 
Antiqui  maxime  appetierunt  ? An  divitiarum  amplitudi- 
nem ? An  illecebras  voluptatum  ? An  honoris  fastigium  ? 
Quid  Demosthenes,  quid  Cicero,  quid  Hortensius,  quid  in- 
numerabiles alii  sibi  proposuerunt?  Otium  fortasse  et 
quietem  ? Nolite  sic  censere.  Quid  igitur  ? Loquantur 
ipsi  et  reviviscant.  Audi,  adolescens,  horum  orationem, 
tametsi  scripta  legeris : Opes,  voluptas,  honor  caduca  sunt 
et  fluxa : Rhetorica  scientia  sempiterna.  Hanc  tu  sec- 
tare, in  hac  una  excellere  pulchrum  puta,  nescire  autem 
turpe  ducito.  Nullus  nos  labor  ab  illa  deterruit,  nullus 


Sic  variabis  ab  Efiectis  per  Exclamationem  et  Re- 
petitionem : 


O magna  vis  et  dignitas  Rhetoricae  ! O praestantissima 
omnium  scientia.  Quid  est  aut  tam  admirabile,  quam  ex 
infinita  multitudine  existere  unum,  qui  id  quod  omnibus 
natura  sit  datum,  vel  solus,  vel  cum  paucis  possit  facere  ? 
Aut  tam  iucundum  cognitu  atque  auditu,  quam  sapienti- 
bus sententiis  gravibusque  verbis  ornata  oratio,  et  perpo- 
lita ? Aut  tam  potens,  tamque  magnificum,  quam  populi 
motus,  ludicum  religiones.  Senatus  gravitatem,  unius  ora- 
tione converti  ? 

O suavis  vitae  dux  et  comes  Rhetorica ! Tu  adulescentiam 
alis,  tu  senectutem  oblectas,  tu  secundas  res  ornas,  tu  ad- 
versis perfugium,  ac  solatium  praebes,  tu  delectas  domi, 
non  impedis  foris,  pernoctas  nobiscum. 

Sic  variabis  ab  Adiunctis  et  Consequentibus  per 
Prolepsim,  Licentiam,  Concessionem : 

Dicet  fortasse  quispiam  : Quid  hoc?  omnis  adolescens  tra- 
hitur et  ducitur  ingenuis  studiis  atque  artibus  Khetoricae  ? 
Difficile  sit  hoc  affirmare.  Dicam  tamen  libere  quod  sen- 
tio, et  magna  vocis  contentione  dicam,  ut  plures  audiant, 
non  ex  optimis  adolescentem  esse  illum,  qui  Khetoricam 
non  attigit  e limine  : praesertim  si  neque  aetas  ipsi,  neque 
ingenium,  neque  valetudo,  locus,  tempus,  parens,  occasio, 
modus,  facultas  studendi  desit.  I,  tu,  quando  ita  sentis, 
istam  artem  respue,  et  eius  cognitionem  aspernare.  Ve- 
rum quae  tibi  laus  erit  viro  minime  perito  ? Quae  dig- 
nitas obveniet?  Qui  honores?  Quae  praeclare  facta 
dictaque?  Seni  autem  quae  gravitas ? Quod  consilium ? 

De  varianda  Argumentatione,  Amplificatione,  Af- 
fectu, vide  suo  loco. 

CAPUT  SECUNDUM. 

De  Argumentatione. 

QUANDO  iam  sunt  eruta  e locis  Argumenta,  prox- 
imum est  ea  explicare,  et  arte  quadam  tractare,  quo 
maiorem  vim  habeant.  Nam  ex  sese  ieiuna  sunt  et 
imbecilla,  nisi  accedit  Argumentatio,  quae  nervus  est 
orationis. 

Quid  est  Argumentatio  ? Est  Oratio,  in  qua  arti- 
ficiose unum  ex  alio  colligitur.  Argumentum  vero  est 
id  ex  quo  aliud  colligitur. 

Rhetorica  est  honesta : igitur  amplectenda,  Argumen- 
tatio est. 

Rhetor^iea  est  honesta,  Argumentum  est,  seu  ratio 
aut  medium,  quo  probatur  conclusio. 

Quae  sunt  Argumentationis  species  ? 

Syllogismus,  Ratiocinatio,  Enthymema,  Col- 
lectio, Sorites,  Dilemma,  Epichirema,  Inductio. 

i,  syllogismus. 

Quid  est  Syllogismus  ? Est  Argumentatio  ex  dua- 
bus propositionibus  conclusionem  necessario  inferens : 

Omnis  ars  honesta  est  amplectenda. 

Rhetorica  est  ars  honesta. 

Igitur  est  amplectenda. 

Prima  Syllogismi  propositio  dicitur  Maior,  seu  sim- 
pliciter Propositio,  quoniam  id  proponit,  in  quo  est  vis 
ad  probandum. 

Secunda  vocatur  Minor,  seu  Assumptio,  quia  ali- 
quid assumit  ex  prima  ad  probandam  conclusionem ; 
verbi  gratia,  in  allato  exemplo. 

Omnis  ars  honesta  est  amplectenda^  Maior  est,  seu 
Propositio. 

Rhetorica  est  ars  honesta,  Assumptio  est ; quia  ex 
Maiore  assumitur  est  ars  honesta. 

Conclusio,  seu  Complexio,  est  ipsa  quaestio  illata  ex 
superioribus,  scilicet  Maiore  et  Minore,  nempe.  Rhetor- 
ica est  amplectenda. 

II.  RATIOCINATIO. 

Quotuplex  est  Ratiocinatio  ? Triplex : Tripartita, 
Quadripartita,  Quinquepartita. 

Tripartita  (quae  simpliciter  Syllogismus  appellatur) 
est  Argumentatio  ex  duabus  propositionibus  conclu- 
sionem necessario  inferens : 

Cuicumque  quaesito  opus  est,  is  vere  dici  dives  non  potest. 
M.  Crasso  quaesito  opus  est. 

Ergo  M.  Crassus  vere  dici  dives  non  potest. 

Quadripartita,  est  syllogismus,  in  quo  vel  Maior, 
vel  Minor  probatur : 

Qui  saepenumero  nos  per  fidem  fefellerunt,  eorum  ora- 
tioni fidem  habere  non  debemus.  Si  quid  enim  perfidia  illo- 
rum detrimenti  acceperimus,  nemo  erit  praeter  nosmetipsos, 
quem  iure  accusare  possimus.  Ac  primo,  quidem,  decipi 
incommodum  est ; iterum,  stultum  ; tertio,  turpe. 

Carthaginienses  autem  persaepe  iam  nos  fefellerunt. 

Summa  igitur  amentia  est,  in  eorum  fide  spem  habere, 
quorum  perfidia  toties  deceptus  sis. 

Ubi  vides  assumptionis  probationem  et  expolitionem 
deesse. 

Quinquepartita  (quae  simpliciter  Ratiocinatio  a 
multis  dicitur)  est  syllogismus,  cuius  Maior  et  Minor 
probatur : 

Cuicumque  quaesito  opus  est,  is  vere  dici  dives  non  potest. 
Est  enim  divitiarum  fructus  in  copia ; copiam  autem  de- 
clarat satietas  rerum  atque  abundantia ; hoc  est,  si  nihil 
tibi  deesse  putes,  nihil  appetas,  nihil  optes  amplius. 

M.  Crasso  autem  quaesito  opus  est ; quia  propter  avidita- 
tem pecuniae  nullum  quaestum  turpem  putat.  Quotidie 
fraudat,  decipit,  paciscitur,  aufert,  eripit.  Spoliat  socios, 
aerarium  compilat,  et  testamenta  supponit.  Quae  cuncta 
non  abundantis,  sed  egentis,  signa  sunt. 

Ergo  M.  Crassus  vere  dici  dives  non  potest. 

III.  IN  RATIOCINATIONE  CAUTIO. 

Quid  in  Ratiocinatione  cavendum  est?  Ut  vitetur 
similitudo,  quae  satietatis  est  mater,  non  semper  a 
propositione  ordiendum  ; a complexione,  ab  assump- 
tione nonnunquam  : omittenda  saepe  probatio,  quando 
propositio  clara  est. 

Cicero  in  I.  Catilinaria,  statim  proponit  hanc  Ratio- 
cinationem : 

Omnis  perniciosus  civis  occidendus  est ; nam  exempla 
maiorum  hoc  probant. 

Catilina  est  perniciosus  civis ; nam  impudens  est  coniu- 
rator. 

Igitur  Catilina  iure  occidendus  est. 


Sic  vero  ordinem  invertit,  et  incipit  a probatione 
Minoris : 

Quousque  tandem  abutere,  Catilina,  patientia  nostra  ? 

Deinde  Concludit : 

O tempora  ! O mores  ! Vivit,  et  vivit,  etc.  Ad  mortem 
te,  Catilina,  iam  pridem,  duci  oportebat. 

Tum  inferius  subiungit  Maiorem  : 

Fuit,  fuit  quondam  illa  virtus,  ut  maiores  nostri  suppli- 
ciis acrioribus  perniciosum  civem  quam  hostem  coercerent. 

Deinde  quaelibet  propositio  illustrari  debet  variis 
Figuris,  Amplificationibus  et  Locis  Rhetoricae.  Sine 
his  enim  languida  est  argumentatio.  Quare  toties  va- 
riari possunt  singulae  argumentationis  partes,  quot 
sunt  Figurae  sententiarum,  ut  interrogando,  excla- 
mando, praetereundo,  communicando,  etc. 

Horum  exemplum  sit,  Pro  lege  Manilia,  ubi  Cicero 
Ratiocinationem  habet  insignem,  cuius  sunt  omnes 
partes  eleganter  exornatae. 

Maior  propositio : 

Cuius  maxima  est  in  administrandis  bellis  auctoritas,  is 
est  Asiatico  bello  praeficiendus. 

effertur  Comparatione  et  Distributione. 

Probatio  exprimitur  Interrogatione : 

Nam  vehementer  pertinere  ad  bella  administranda,  quid 
hostes,  quid  socii  de  Imperatoribus  ipsis  existiment,  quis 
ignorat  ? Cum  sciamus  homines  in  tantis  rebus,  ut  aut 
contemnant,  aut  metuant,  aut  oderint,  aut  ament,  opinione 
non  minus  famae,  quam  aliqua  certa  ratione  commoveri. 

Assumptio,  Magna  est  Cn,  Pompeii  auctoritas,  effertur 
maiore  Interrogatione : 

Quod  igitur  nomen  unquam  in  orbe  terrarum  clarius  fuit  ? 
Cuius  res  gestae  pares?  De  quo  homine  vos,  Quirites, 
quod  maxime  facit  auctoritatem,  tanta  et  tam  praeclara 
iudicia  fecistis  ? 

Assumptionis  probatio  Praeteritione,  rursus  Inter- 
rogatione profertur: 

Itaque  ut  plura  non  dicam,  neque  aliorum  exemplis  con- 
firmem, quantum  huius  auctoritas  valeat  in  bello,  ab  eodem 
Cn.  Pompeio  omnium  rerum  egregiarum  exempla  suman- 
tur. Qui  quo  die  a vobis  maritimo  bello  est  praepositus 
imperator,  tanta  repente  vilitas  annonae  ex  summa  inopia 
et  caritate  rei  frumentariae  consecuta  est,  unius  spe  ac 
nomine,  quantum  vix  ex  summa  ubertate  agrorum  diutur- 
na pax  efficere  potuisset. 

Conclusio  Exclamatione  exprimitur  : 

Et  quisquam  dubitabit,  quid  virtute  perfecturus  sit,  qui 
tantum  auctoritate  perfecerit? 

Vel: 

Quis  dubitet  Pompeium  esse  Asiatico  bello  f>raeficieii- 
dum,  cuius  plurimum  apud  reges  et  exteras  nationes  vali- 
tura est  auctoritas? 


^ III.  ENTHYMEMA,  COLLECTIO. 

Quid  est  Enthymema  ? Est  syllogismus  imperfec- 
tus, vel,  ut  alii  definiunt,  syllogismi  pars  ; quia  altera 
ex  duabus  propositionibus  quibus  constat,  illi  deest, 
sive  Maior,  sive  Minor  : 

Ehetorica  est  ars  : Igitur  expetenda. 

Quid  est  Collectio  ? Est  Argumentatio,  quae  quin- 
que habet  partes : 

I.  Propositionem. 

II.  Rationem  propositionis. 

III.  Rationis  Confirmationem. 

IIII.  Exornationem  confirmationis. 

V.  Denique  Complexionem.  Exemplum  est  haec 
Propositio  : 

Pravorum  consortia  sunt  adolescentibus  vitanda. 

Ratio : 

Quia  haec  aetas  celeriter  corrumpitur  huiusmodi  con- 
sortiis. 

Confirmatio : 

Deficit  enim  ratione  et  consilio  haec  aetas ; tum  ado- 
lescentis voluntas  quam  est  caeca  et  proclivis  in  vitium. 

Exornatio : 

Atque  ego  nullum  scopulum,  nullam  cliarybdim  tot  tan- 
tisque navigantium  naufragiis  infamem  puto,  quam  istud 
pravorum  consortium  fuit  perditum  ac  profligatum  ad 
casum  perniciemque  adolescentum. 

Complexio : 

Pravorum  igitur  consortia  sunt  adolescentibus  vitanda. 

Vide  exempla  perfectae  Collectionis  in  Secunda  et 
Tertia  Catilinaria.  Nam  harum  duarum  orationum 
analysis  est  aperta  Collectio.  Ac  in  postrema  quidem 
Propositio  est  ista : 

Hic  dies  supplicatione  Deorum  est  celebrandus. 

Patio  : 

Quia  Cicero  hodie  rempublicam  conservavit. 

Confirmatio : 

Nam  Catilinariam  coniurationem  manifeste  comperit. 

Exornatio : 

Istam  autem  coniurationem  longe  omnium  periculosissi- 
mam, crudelissimamque,  sine  internecione  civium,  togatus 
consul,  brevi  tempore  extinxit. 

Complexio : 

Ergo  hic  dies,  etc. 

Quadrimembris  Collectio  est  apud  Ciceronem  pro 
Ligario  in  qua  Expolitio  praetermittitur. 

Propositio : 

Ligarius  post  adventum  Vari  necessitate  in  Africa,  non 
voluntate,  aut  propter  alienum  a Caesare  animum  restitit. 


LIBER  I. 


47 


Ratio : 

Nam  si  potuisset  illinc  ullo  modo  evadere,  non  Uticae  po- 
tius, quam  Romae ; neque  cum  P.  Atrio,  quam  cum  con- 
cordissimis fratribus  ; neque  cum  alienis  esse,  quam  cum 
suis  maluisset. 

Confirmatio : 

Etenim  cum  ipsa  legatio  plena  desiderii  ac  solicitudinis 
fuisset  propter  incredibilem  quemdam  fratrum  amorem, 
qui  potuit  Ligarius  aequo  animo  esse,  belli  dissidio  dis- 
tractus a fratribus  ? 

Conclusio : 

Nullum  igitur  habes,  Caesar,  in  Q.  Ligario  signum  alienae 
a te  voluntatis. 

Quomodo  differt  a Ratiocinatione  Collectio?  Dif- 
fert a Ratiocinatione  Collectio,  quod  in  Collectione 
' id  ipsum  quod  proponitur  in  conclusione  rep- 
eritur.  In  Ratiocinatione  vero  concluditur  id  quod 
est  e propositione  et  assumptione  confectum. 

V.  SORITES^  DILEMMA. 

Quid  est  Sorites  ? Est  Argumentatio,  quae  per 
multas  propositiones,  quasi  per  gradus  (repetendo  sem- 
per  aliquid  ex  praecedenti)  ex  primo  concludit  extre- 
mum. Exemplum  sit : 

Si  praetor  pecuniam  dedit,  ut  est  scriptum,  a quaestore 
numeravit;  quaestor  a publica  mensa;  publica  mensa  ex 
vectigali ; aut  ex  tributo.  Ergo  si  praetor  pecuniam  dedit, 
ex  vectigali  dedit. 

Sed  hoc  argumentandi  genus  solet  esse  fallax  et  cap- 
tiosum. Sic  Stoici  fallaciter  concludebant  omne,  quod 
quavis  ratione  bonum  esset,  esse  honestum  : 

Si  bonum,  igitur  optabile  et  expetendum ; si  expetendum, 
dignitatem  habet ; si  dignitatem  habet,  laudabile  est ; si 
laudabile,  honestum.  Igitur  si  bonum  est,  honestum  est. 

Hic  tertia  consecutio  est  vitiosa.  Multa  enim 
sunt  expetenda  quae  dignitatem  non  habent,  ut  non- 
nulla utilia,  %t  alia  quaedam  iucunda. 

Quare  cavendum,  ne  in  discursu  aliquid  non  legiti- 
mum admittatur,  aut  minus  consequens  ex  alio. 

Quid  est  Dilemma  ? Est  Argumentatio,  qua  utrum - 
vis  concesseris,  reprehenditur : 

Si  improbus  est,  cur  uteris  ? Sin  probus,  quid  accusas  ? 

Si  implacabiles  sunt  iracundiae,  summa  est  acerbitas.  Si 
autem  exorabiles,  summa  lenitas. 

Aequivalet  hoc  Dilemma  huic  Ratiocinationi : 

Nec  debet  esse  acerbus  homo,  nec  lenis.  Sed  si  irascitur, 
erit  alteruter ; vel  enim  non  patietur  placari  iracundiam 
suam,  et  acerbus  erit : vel  eam  exorari  sinet,  et  lenis  ap- 
pellabitur. Non  ergo  debet  irasci. 

Potestne  solvi  Dilemma?  Si  verum  sit,  solvi  non 
potest.  Si  falsum  est  vel  inversione,  vel  alterius  aut 
utriusque  partis  infirmatione  diluitur.  Sic  propositum 
Dilemma  dissolvitur : 

Si  implacabiles  sunt  iracundiae  modo  iusta  sint  de 
causa  susceptae  et  confirmatae,  summa  iustitia  est.  Si 
placabiles,  modo  se  offerat  honesta  parcendi  occasio, 
summa  lenitas. 

VI.  EPICHIREMA,  INDUCTIO. 

Quid  est  Epichirema?  Est  brevis  ratiocinatio,  in 
qua  tamen  integer  syllogismus  et  ratiocinatio  compre- 
henditur; ut, 

Quis  dubitet  mundum,  qui  optime  regitur,  consilio  et 
providentia  administrari  ? 

Sine  causa  servus  dominum  accuset  ? 

Aequivalet  hoc  ultimum  Epichirema  huic  ratiocina- 
tioni quinquepartitae: 

Sine  causa  servus  dominum  accusare  non  debet,  quia  con- 
tra naturam  est.  Hic  servus  est  Titii,  quandoquidem  se 
illi  mercede  locavit.  Cur  ergo  sine  causa  illum  accusat? 

Quid  est  Inductio  ? Est  Argumentatio,  qua  ex 
multis  singularibus  propositio  universalis  infertur. 
Exemplum  esto  illud  Ciceronis : 

Domus  ea,  quae  consilio  regitur,  omnibus  instructior  est 
rebus  et  apparatior,  quam  ea  quae  temere  et  nullo  consilio 
administratur.  ExercituS  is,  cui  praepositus  est  sapiens 
et  callidus  imperator,  omnibus  partibus  commodius  regi- 
tur, quam  is,  qui  stultitia  et  temeritate  alicuius  administra- 
tur. Eadem  est  navigii  ratio  Nam  ea  navis  optime 
cursum  conficit,  quae  scientissime  gubernatore  utitur.  Igi- 
tur melius  accurantur  quae  consilio  geruntur,  quam  quae 
sine  consilio  administrantur. 

Quotupliciter  fit  Inductio  ? Tripliciter  : 

I.  Enumeratione  partium  sub  uno  genere : 

Prudentia  laudanda,  item  lustitia.  Fortitudo,  Temperan- 
tia, et  sic  de  caeteris.  Ergo  omnis  virtus  laudanda  est. 

II.  Fit  plurium  similitudinum  seu  comparationum 
congestione : 

Sic  a natura  comparatum  est,  ut  in  quoque  genere  prin- 
ceps existat.  Luna  inter  minores  stellas  praestat.  Kosa 
florum  obtinet  principatum.  Gemmarum  prima  est  unio. 
Quidni  in  adolescente  virtutum  regina  sit  verecundia  ? 

III.  Fit  inductio  pluribus  exemplis : ut  Cicero  ele- 
ganter : 

Quibus  gradibus  Eomulus  ascendit  in  coelum  ? Quibus 
autem  Numa  Pompilius?  Num  rebus  gestis  atque  virtu- 
tibus ? Omitto  reliquos  reges,  etc. 

VII.  ARGUMENTATIONUM  USUS  AC  VENUSTAS. 

Quis  est  usus  Argumentationum  ? 

Syllogismus,  seu  Ratiocinatio  servit  exornationi 
et  amplificationi,  ubi  res  ample  dicenda  est,  ac  fuse  per 
theses  probationesque  explicanda,  praecipue  in  Genere 
Demonstrativo  et  Deliberativo. 

Enthymemate  saepe  utuntur  Oratores,  quia  efficax 
est,  et  breve  ad  probandum. 

Collectio,  clara  et  facilis  argumentatio,  valet  ad 
persuadendum.  Nam  sensim  adaugens  rem  stabilit, 
expolit,  demonstrat. 

Sorites  est  fallax  et  captiosus.  In  quo  frequentes 
fuerunt  Stoici.  Sed  maxime  omnium  illo  delectatus 
dicitur  Chrysippus,  uti  Socrates  inductione. 

Dilemma  utrimque  urget,  capitque  adversarium. 
Epichiremate  includitur  vibratu rqu e vehemens  argu- 
mentum. 

Inductio  delectat,  et  est  vulgo  apta,  propter  simili- 
tudines et  exempla.  Hanc  argumentationem  frequen- 
tant Rhetores  et  Poetae,  praesertim  Ovidius ; quia  ve- 
nuste ac  perspicue  explicat  argumenta. 

Quot  rebus  continetur  et  perficitur  venustas  argu- 
mentationum ? Tribus  : 

I.  Ut  varietas  magna  quaeratur  in  Argumentation- 
ibus, ne  satietatem  et  nauseam  pariant.  Neque  enim 
oportet  multa  simul  crude  et  indigeste  congerere,  atque 
eodem  modo  explicare,  sed  ineunda  quadam  varietate 
distinguere.  Qua  in  re  mirabilis  est  Cicero,  qui  ita  va- 
riat Argumentationes,  ut  prius  Argumentum  efierat 
Syllogismo,  secundum  Enthymemate,  tertium  Induc- 
tione. 

II.  Ut  singulae  Argumentationis  partes  diversis 
verborum  et  sententiarum  Figuris  exornentur,  quod 
supra  de  Ratiocinatione  diximus. 

III.  Ut  omnia  aptis  Transitionibus  et  Digression- 
ibus connectantur. 

VIII.  TRANSITIO  ET  DIGRESSIO. 

Quoniam  Ingressionibus  seu  Transitionibus  saepius 
laborat  adolescentia,  plures  harum  species  seu  formas 
colligemus. 

Quid  est  Transitio  ? Est  ab  una  orationis  parte  ad 
aliam  idonea  progressio ; vel,  est  vinculum  seu  nexus, 
quo  pars  orationis  posterior  cum  priore  apte  coniung- 
itur. 

Quot  modis  fit  Transitio  ? 

I.  Fit  per  Simplicem  dicendorum  Propositionem  : 

Venio  nunc  ad  M.  Catonem. 

Cognoscite  nunc  indicium  Senatus. 

At  videte  genus  fraudis. 

II.  Per  Partitionem : 

Tres  sunt  res  quae  obstant  Sexto  Roscio : crimen  adver- 
sariorum et  audacia  et  potentia.  Criminis  confictionem 
accusator  Erucius  suscepit.  Audaciae  partes  Roscii  sibi 
poposcerunt.  Chrysogonus  autem  potentia  pugnat.  De 
hisce  omnibus  rebus  me  dicere  oportere  intellige. 

III.  Per  Brevem  superiorum  Repetitionem : 

Quoniam  de  genere  belli  dixi,  nunc  de  magnitudine 
pauca  dicam. 

Causa  quae  sit  videtis.  Nunc  quid  agendum  sit  consid- 
erate. 

Quae  cum  ita  sint,  quid  est  quod  de  eius  civitate  dubitetis  ? 

IIII.  Per  Conclusionem,  quae  viam  facit  ad  se 
qu entem  orationem  : 

Nihil  igitur  in  vitam  Muraenae  dici  potest.  Quo  consti- 
tuto, facilior  est  mihi  aditus  ad  contentionem  dignitatis. 

V.  Per  Comparationem,  aut  aliquid  Affine  aut 
Consequens  ex  re  praecedenti : 

Neque  vero  illa  pax  cum  Antonio  turpior  quam  periculo- 
sior censeri  debet.  Nam  . . . 

' Sed  me,  iudices,  non  minus  Ser.  Sulpicii  conquestio, 
quam  Catonis  accusatio,  commovebat ; qui  . . . 

Quae  cum  sint  gravia,  illud  acerbissimum  est,  quod  habet 
tres  accusatores. 


VI.  Per  Incrementum  sive  Gradationem : 

Neque  solum  in  eo  diligens  fuit,  ut  accusatorem  filio  suo 
compararet,  sed  etiam  cogitavit  quibus  eum  rebus  armaret. 

VII.  Per  attentionis  Renovationem: 

Atendite  nunc  ad  id  quod  sum  dicturus. 

VIII.  Per  Prolepsim  sive  Occupationem : 

Sed  dicet  aliquis,  ut  minor  sit  in  hac  re  dignitas,  magnam 
esse  utilitatem.  Imo  attendite  detrimentum. 

VIIII.  Per  Dubitationem : 

Quid  nunc  de  virtutis  honestate  dicam  ? Quid  reliquam 
vitae  constantiam  commemorem  ? 

X.  Per  Communicationem : 

lam  quaero  ex  vobis,  quantam  Rhetoricae  utilitatem  pu- 
tetis ? 

XI.  Per  Concessionem : 

Sed  haec  sane  paria  sint  omnia.  Quid,  in  ipsa  praetura  ? 
Nihil  ne  existimas  inter  tuam  et  illius  sortem  interfuisse? 

XII.  Per  Apostrophem : 

Nunc  vos  appello  Coelites.  Quanta  virtutis  vestrae 
merces  ac  gloria ! 

XIII.  Per  Correctionem : 

Sed  quid  haec  diutius  disputo  ? Itaque  ad  aliud  progre- 
dior. 

Tot  sunt  fere  modi  et  Formulae  Transitionum,  quot 
sunt  Figurae  sententiarum.  Verum  sunt  et  aliae  mi- 
nores transitiones,  quae  partes  seu  propositiones  argu- 
mentationum connectunt,  ut  hae  : Quid,  Quid  nunc, 

lam  vero,  Etenim,  Equidem,  Accedit  quod.  At 
vero  ignoratis,  Quamobrem,  Igitur. 

Ad  extremum  iuvabit  seligere  ex  Cicerone  Formulas, 
quibus  ab  uno  vel  argumento,  vel  orationis  membro, 
transitur  ad  aliud.  Ut  pulcherrime  fit  pro  lege  Ma- 
nilia : 

Primum  mihi  videtur  de  genere  belli ; deinde  de  mag- 
nitudine; tum  de  imperatore  deligendo  esse  dicendum. 
Genus  est  enim  eiusrnodi,  quod  maxime  vestros  animos 
excitare  atque  inflammare  debet. 

Sic  primum  membrum  aggreditur  Cicero.  Ad  se- 
cundum vero  sic  progreditur  : 

Quoniam  de  genere  belli  dixi,  nunc  de  magnitudine 
pauca  dicam. 

Ad  tertium : 

Satis  mihi  multa  verba  fecisse  videor,  quare  hoc  bellum 
esset  genere  ipso  necessarium,  magnitudine  periculosum. 
Kestat  ut  de  imperatore  ad  id  bellum  deligendo,  ac  tantis 
rebus  praeficiendo,  dicendum  esse  videatur. 

Quid  est  Digressio?  Digressio  (quae  est  Virtus 
potius,  ut  transitio,  quam  pars  orationis)  est  alienae  rei, 
sed  ad  utilitatem  causae  pertinentis,  extra  ordinem  ex- 
currens tractatio.  Est  quasi  levis  armaturae  militum 
excursio,  ubi  occasio  est  : 

Si  facinus  aliquod  fortitudinis  eximiae  praedicas,  ad  lau- 
des ipsius  fortitudinis,  vel  eorum  qui  similia  patrarunt,  cum 
iudicio  excurris,  et  apta  transitione  ad  rem  tuam  te  recipis. 

Itaque  res  ad  quam  excurritur,  debet  cohaerere  cum 
causa,  nec  debet  esse  per  vim  aut  temere  inserta. 

Deinde  ea  re  tantisper  exposita,  reditus  ad  proposi- 
tum significari  debet,  maxime  si  fuerit  longiuscula 
Digressio. 

Digressio  fit  praecipue  laudandi,  vel  vituperandi, 
causa;  et,  quando  materia  inamoena  est  et  ingrata, 
delectandi. 


CAPUT  TEKTIUM. 

De  Amplificatione. 

GRAVISSIMA  pars  Eloquentiae  est  Amplificatio, 
quae  per  omnes  argumentationis  partes,  velut  sanguis 
per  humanum  corpus,  fusa  esse  debet.  Nam  omnis 
Rhetoricae  vis  in  amplificando  consistit.  Quare  max- 
ime interest  claram  et  apertam  Amplificationis  ideam 
adolescentibus  proponere. 

Quid  est  Amplificatio  ? Cum  Cicerone  in  partit 
Est  gravior  quaedam  afiirmatio,  quae  motu  animorum 
conciliat  in  dicendo  fidem.  Ante  dixerat:  Amplifica- 
tio est  vehemens  quaedam  argumentatio,  ut  illa  docendi 
eausa  sit,  haec  commovendi. 

Ex  qua  definitione  adverte  : 

I.  Finem  proprium  ac  proximum  Amplificationis 
esse,  magis  voluntatem  movere,  quam  intelligentiam 
convincere.  Propterea  rem  argumentis  iam  probatam, 
et  argumentationibus  expositam,  solet  ipsa  Amplifica- 
tio subsequi. 

II.  Deinde  illam  non  adhiberi,  nisi  in  rebus  magnis, 
et  in  gravioribus  causis : neque  enim  res  minutae  et 
exiles  amplificandae. 

III.  Tum  maxime  verborum  ac  sententiarum  figuris 
fuse  efferri : quod  idem  postea  de  Affectu  dicemus. 

Quotuplex  est  Amplificatio  ? Duplex  : Alia  verbo- 
rum, et  Alia  rerum,  quae  quatuor  modis  fit : I.  Per 
Incrementum.  II.  Per  Comparationem.  III.  Per 
Katiocinationem,  sive  Emphasim.  IIII.  Per  Conge- 
riem. 

I.  AMPLIFICATIO  VERBOEUM. 

Quomodo  Amplificatio  Verborum  fit  ? Verba, 
inquit  Cicero,  ponenda  sunt,  quae  vim  habeant  illus- 
trandi, nec  ab  usu  sint  abhorrentia ; gravia ; plena  ; 
sonantia  ; iuncta ; facta  ; cognominata ; translata  ; 
superlata ; non  vulgata ; nec  in  singulis  verbis,  sed 
in  continentibus  soluta,  quae  dicuntur  sine  coniunc- 
tione,  ut  plura  videantur. 

Gravius  est,  auctore  Quintiliano,  cum  eum  qui  sit 
caesus,  occisum;  eum  qui  sit  improbus,  latronem;  eum 
qui  pulsasse;  eum  qui  laesit,  vulnerasse  dicimus. 

Quo  modo  Cicero  in  VII.  Verrina : 

Non  enim  furem,  sed  raptorem ; non  sacrilegum,  sed 
hostem  sacrorum,  religionumque ; non  sicarium,  sed  crude- 
lissimum carnificem  civium,  sociorumque  in  vestrum  iudi- 
cium  adduximus. 

Sonantius  est  illud  I.  Catilinariae : 

Poenae  a consceleratissimis  exigi  videantur.  Tu,  lupi- 
ter,  hostes  patriae  aeternis  suppliciis  vivos  mor tuosque 
mactabis,  contrucidabis. 

Ita  Superlativus  pro  positivo : 

Quanquam  mihi  semper  frequens  conspectus  vester 
multo  iucundissimus,  hic  autem  locus  ad  agendum  amplis- 
simus, &c. 

Translata  sunt  haec : 

Procedit  iste  de  praetorio  inflammatus  scelere  et  furore 
et  crudelitate. 

Quid  odisset  Clodium  Milo  segetem  ac  materiam  gloriae 
suae? 

Dissoluta  et  soluta  sunt  nmlta  quae  supra  attuli- 
mus : Item  haec : 

Ab  ipso  patria  vexata  est,  bona  direpta,  urbes  incensae, 
occisi  liberi. 

Illustrandi  vim  habent  epitheta,  itemque  plura 
verba  et  sententiae  eiusdem  significationis.  Pro  Mi- 
lone: 

Erat  id  temporis  clarissimus  et  fortissimus  consul  inimi- 
cus Clodio,  P.  Lentulus,  ultor  sceleris  illius,  propugnator 
senatus,  defensor  vestrae  voluntatis,  patronus  illius  publici 
consensus,  restitutor  salutis  meae. 

Aderat  ianitor  carceris,  carnifex  praetoris,  mors  ter- 
rorque sociorum  et  civium  Romanorum,  lictor  Sextus. 

II.  AMPLIFICATIO  RERUM  PER  INCREMENTUM. 

Quid  est  Amplificatio  rerum  per  Incrementum? 
Est  cum  per  gradus  crescit  oratio,  et  ad  summum 
pervenit : fitque  duobus  modis  : 

I.  Cum  in  contextu  et  cursu  orationis  semper  ali- 
quid priore  maius  insequitur  ; Cicero,  Philip.  II., 

Tu  istis  faucibus,  istis  lateribus,  ista  gladiatoria  totius 

corporis  firmitate  tantum  vini  in  Hippiae  nuptiis  exhause- 
ras, ut  tibi  necesse  esset  in  populi  Romani  conspectu  vo- 
mere postridie  ! O rem  non  modo  visu  foedam,  sed  etiam 
auditu  ! Si  inter  caenam,  in  tuis  immanibus  illis  poculis, 
hoc  tibi  accidisset,  quis  non  turpe  duceret  ? In  coetu  vero 
populi  Romani  negotium  publicum  gerens,  magister  equi- 
tum, cui  ructare  turpe  esset,  is  vomens  frustis  esculentis 
vinum  redolentibus,  gremium  suum  et  totum  tribunal  im- 
plevit. 

Singula  incrementum  habent.  Per  se  enim  deforme 
erat,  vel  non  in  coetu  vomere : in  coetu  etiam  non  pop- 
uli : populi  etiam  non  Romani : vel  si  nullum  negotium 
ageret : vel  si  non  publicum  : vel  si  non  magister  equi- 
tum. 

II.  Cum  ea  quae  minora  sunt,  magna  facimus,  ut 
quod  ultimo  loco  ponitur,  maximum  esse  videatur  : 

Facinus  est  vincire  civem  Romanum,  scelus  verberare, 
prope  parricidium  necare : quid  dicam  in  crucem  tollere  ? 

Huc  refertur  Extenuatio,  cum  res  atrocissimas, 
quasque  in  summam  ipsi  extulimus  invidiam,  elevamus 
consulto,  quo  graviora  videantur  quae  secutura  sunt. 

III.  amplificatio  rerum  per  comparationem 

ET  RATIOCINATIONEM. 

Quomodo  fit  Amplificatio  rerum  per  Comparation- 
em? Cum  exempla  et  similia  quaerimus,  quorum 
comparatione  res,  quam  attollere  cupimus,  maxima  vi- 
deatur. Cicero,  I.  Catilinaria : 

An  vero  vir  amplissimus  P.  Scipio,  Pontifex  maximus. 
Tribunum  Gracchum  mediocriter  labefactantem  statum 

Keipublicae  privatus  interfecit : Catilinam  orbem  terra- 
rum caede  atque  incendiis  vastare  cupientem  nos  Consules 
perferemus  ? 

Hic  nota  ex  Quintiliano  non  modo  tota  totis,  sed 
etiam  partes  partibus  comparari.  Nam  et  Catilina 
Graccho  ; et  status  Keipublicae  orbi  terrarum  ; et  me- 
diocris labefactatio  caedi  et  incendiis;  et  privatus 
Consulibus,  comparatur.  Quae  si  quis  dilatare  velit, 
plenos  singula  locos  habent. 

In  III.  Catilinaria  idem  Tullius  coniurationem  a se 
extinctam  amplificat  insigni  comparatione  quinque  bel- 
lorum civilium,  quae  civium  sanguine  redundarunt : 

Recordamini,  Quirites,  omnes  civiles  dissensiones,  etc. 

Quomodo  fit  Amplificatio  per  Ratiocinationem? 
Cum  aliud  augetur,  ut  aliud  crescat.  Sic  hostis  fortitu- 
do et  virtus,  verbi  gratia,  Hannibalis,  extolli  potest,  ut 
maior  victoris  gloria,  verbi  gratia,  Scipionis,  crescat 

IIII.  AMPLIFICATIO  RERUM  PER  CONGERIEM. 

Unde  Amplificatio  rerum  per  Congeriem  sumitur  ? 
Ex  iisdem  fere  locis,  quibus  argumenta  : ut  sunt  defini- 
tiones conglobatae,  et  consequentium  frequentatio,  et 
contrariarum,  et  dissimilium,  et  inter  se  pugnantium 
rerum  conflictio,  et  causae,  et  effecta,  et  adiuncta,  et 
enumeratio  partium. 

Quid  est  Amplificatio  a Definitionibus  congloba- 
tis ? Est  ea  in  quam  variae  unius  rei  definitiones  con- 
geruntur : 

Historia  testis  est  temporum,  lux  veritatis,  vita  memoriae, 
magistra  vitae,  nuntia  vetustatis. 

Quid  est  Amplificatio  a Consequentium  frequen- 
tatione? Est  ea,  in  qua  plura  ponuntur  acervatim 
ex  eadem  re  consequentia : 

Si  bellum  geritur,  urbibus  populatio,  campis  vastitas, 
ruina  templis,  divinis  omnibus  et  humanis  extrema  perni- 
cies inferetur. 

Quid  est  Amplificatio  a Contrariarum  rerum  con- 
flictione ? Est  ea  in  qua  plura  contraria  inter  se  per 
antitheses  opponuntur : 

Hoc  vero  quis  ferre  possit,  inertes  homines  fortissimis 
insidiari,  stultissimos  prudentissimis,  ebriosos  sobriis,  dor- 
mientes vigilantibus  ? 

Huc  pertinet  rerum  inter  se  pugnantium  dissensio, 
in  qua  adversarium,  aliumve,  sibi  contradicere  osten- 
dimus. 

Quid  est  Amplificatio  a Rerum  Dissimilium  col- 
luctatione ? Est  ea,  in  qua  plura  dissimilia  afferimus : 

Instruite  nunc,  Quirites,  contra  has  tam  praeclaras  Cati- 
linae copias  vestra  praesidia,  vestrosque  exercitus.  Et 
primum  gladiatori  illi  confecto  ac  saucio  consules  impera- 
toresque vestros  opponite.  Deinde  contra  illam  naufra- 
gorum eiectam  ac  debilitatam  manum  florem  totius  Italiae 
ac  robur  educite.  lam  vero  urbes  coloniarum  ac  muni- 
cipiorum respondebunt  Catilinae  tumulis  silvestribus. 
Neque  vero  caeteras  copias,  ornamenta,  praesidia  vestra 
cum  illius  latronis  inoi>ia  atque  egestate  debeo  conferre. 

Quid  est  Amplificatio  a Causis  et  Effectis  congio- 

batis?  Est  ea,  in  qua  multae  unius  rei  causae  et 
effecta  conglobantur: 

Quereris  multimodis  vexatam  esse  provinciam?  Sed  ad 
causas  calamitatis  attende.  Vigebat  in  ea  ambitio.  Lux- 
uria dominabatur.  Segnes  erant  magistratus.  Populus 
ipse  molli  otiosaque  securitate  diffluebat.  Expecta  igitur 
damna  longe  graviora.  Exhaurientur  pecuniae.  lacebit 
spreta  religio.  Caedes  impune  volitabunt. 

Quid  est  Amplificatio  ab  Adiunctis  conglobatis? 
Est  ea,  quae  ab  omnibus,  seu  rerum,  seu  personarum, 
atque  adiunctis,  circumstantiis  ducitur.  Quae  amplifi- 
catio celeberrima  est  apud  Ciceronem. 

Pro  Cluentio  insigniter  Cicero  nuptias  Sassiae  cum 
genero  describit  ab  Adiunctis. 

Iterum  postea,  in  peroratione,  ab  Adiunctis  istius 
matris  impietatem  insectatur,  quae  filium  accusatura 
Romam  proficiscitur. 

Quid  est  Amplificatio  ab  Enumeratione  partium? 
Est  ea  in  qua  totum  in  partes  diffundimus : quod  item 
oratoribus  frequentissimum  est.  Quintilianus,  lib.  vi., 
8.,  cap.  3.,  urbem  captam  describit  ab  Enumeratione 
partium : 

Apparent  fuse  per  domos  ac  templa  flammae,  et  ruentum 
tectorum  fragor,  et  ex  diversis  clamoribus  unus  quidem 
sonus.  Aliorum  fuga  incerta,  alii  in  extremo  complexu 
suorum  cohaerentes,  et  infantum  faeminarumque  ploratus, 
et  male  usque  in  illum  diem  servati  fato  senes.  Tum 
sacrorum  profanorumque  direptio,  efferentium  praedas, 
repetentiumque  discursus,  et  acti  ante  suum  quisque  prae- 
donem catenati,  et  conata  retinere  infantem  suum  mater, 
et  sicubi  maius  lucrum  est  pugna  inter  victores. 

V.  USUS  AMPLIFICATIONIS  ET  QUOMODO  DIFFERT 
AB  ARGUMENTATIONE. 

Quis  est  usus  Amplificationis,  et  quomodo  differt  ab 
Argumentatione  ? Differt  tribus : 

I.  Materia.  Nam  adhibetur  Argumentatio  ad  omnia 
quaestionum  genera:  Amplificatio  vero  non  nisi  ad  res 
magnas  et  graviores  causas,  in  quibus  est  aliquid 
maxime  calamitosum,  indignum,  laetum,  triste,  formi- 
dandum, amabile,  optandum. 

II.  Tractatione.  Nam  Argumentatio  magis  presse 
et  argute  proponit,  ac  sedate  fertur  instar  amnis  leniter 
fluentis ; Amplificatio  fuse  et  graviter  explicat,  et  pe- 
lagi in  morem  intumescit  figuris  et  affectibus. 

III.  Pine  discrepat.  Nam  finis  proprius  et  proxi- 
mus Argumentationis  est  facere  fidem,  seu  intelligen- 
tiam  convincere:  Amplificationis  vero  movere  volun- 
tatem. Unde  nonnisi  re  iam  bene  exposita  et  confir- 
mata adhibetur. 

Servit  tamen  Amplificatio  et  fidei  faciendae,  quia 
ubi  exarsit  auditor,  motumque  concepit,  multo  firmius 
quam  ante  rebus  creditis  adhaerescit. 

CAPUT  QUAKTUM. 

De  Affectibus, 

HAEC  est  praestantissima  pars  Inventionis,  ut 
Orator  animi  Affectus  motusque  regat : nam  cum  in 
hoc  videatur  eloquentiae  laus  et  triumphus,  ut  in  ani- 
mos dominetur,  atque  idcirco  regina  flexanima  vocetur 

a Cicerone,  nunquam  imperitus  Orator  animos  homi- 
num movebit,  qui  non  istam  tractandorum  Affectuum 
artem  noverit. 

Quid  est  Affectus  ? Est  motus  animi  ex  apprehen- 
sione boni  vel  mali  exortus. 

Quotuplex  est  Affectus  ? Duplex  : alter  lenis,  qui 
placide  afficit  animum ; alter  vehemens,  qui  acriter,  et 
vehementer  impellit. 

Quot  sunt  Affectus?  Secundum  aliquos  auctores 
sunt  undecim  : sex  in  appetitu  concupiscibili ; amor, 
desiderium,  gaudium,  circa  bonum ; odium,  fuga,  tris- 
titia, circa  malum  : quinque  in  appetitu  irascibili;  spes 
ac  desperatio  circa  bonum  arduum ; timor,  et  audacia ; 
et  ira  circa  malum  itidem  arduum. 

Verum  de  numero  affectuum  plures  sunt  adhuc  divi- 
sae sententiae.  Alii  undecim,  ut  S.  Thomas;  alii  qua- 
tuor,  ut  Cicero  et  Boetius ; alii  duos,  ut  Plato ; alii 
viginti  numerant. 

Hi  a nobis  ordine  Affectus  secernentur : 

Amor,  Desiderium,  Odium,  Fuga, 

Ira,  Mansuetudo,  Tristitia,  Commiseratio, 
Indignatio,  Invidia,  Spes,  Confidentia, 
Desperatio,  Timor,  Gaudium, 

Aemulatio,  Pudor. 


I.  AMOR. 

Quid  est  Amor,  et  quomodo  movetur?  Familiari 
consuetudine,  benevolentia,  morum  similitudine,  probi- 
tate ac  virtute,  beneficentia,  bono,  denique,  honesto  et 
utili  et  iucundo. 

Amor  autem  est  Affectus,  quo  alicui,  quae  bona  ex- 
istimantur, optamus,  eaque  efficere  studemus  eius,  quem 
diligimus,  causa. 

Cicero  pro  Milone  insigniter  tractat  hunc  affectum  : 

Primum  sui  amici  commendat  fortitudinem,  propter 
quam  misericordia  et  amore  dignus  est : 

Nolite  si  in  nostro  omnium  fletu  nullam  lacrymam  as- 
pexistis Milonis,  si  vultum  semper  eumdem,  si  vocem,  si 
orationem  stabilem  ac  non  mutatam  videtis,  hoc  minus  ei 
parcere.  Atque  haud  scio  an  multo  etiam  sit  adiuvandus 
magis. 

Mox  pathetica  prosopopaeia  charitatem  Milonis  et 
merita  erga  patriam  ostendit : 

Me  quidem,  ludices,  exanimant  et  interimunt  hae  voces 
Milonis,  quas  audio  assidue,  et  quibus  intersum  quotidie : 
Valeant,  inquit,  valeant  cives  mei. 

Exclamatione  etiam  illa  merita  recenset : 

O frustra,  inquit,  suscepti  mei  labores ! O spes  fallaces  ! 
O cogitationes  inanes  meae  ! 

Deinde  altera  prosopopaeia  Tullius  intimum  dolorem 
suum  denuntiat,  si  non  absolvitur  Milo : 

Haec  tu  mecum  saepe  his  absentibus,  sed  iisdem  audien- 
tibus, haec  ego  tecum  Milo : Te  quidem,  etc. 

Tum  laetatur  se  nullius  unquam  officii,  aut  periculi, 
aut  mortis  occasionem  eius  causa  praetermisisse  : 

Nunc  me  una  consolatio  sustentat,  quod  tibi,  O Tite 
Anni,  nullum  a me  amoris,  nullum  studii,  nullum  pietatis 
officium  defuit.  Ego  inimicitias  potentium  pro  te  appetivi. 

Quamlibet  fortunam  amici  ducit  suam  : 

Quid  iam  restat ? Quid  habeo,  quod  dicam?  Quid  fa- 
ciam pro  tuis  in  me  meritis,  nisi  ut  eam  fortunam  quae- 
cumque erit  tua,  ducam  meam  ? Non  recuso,  non  abnuo. 

Undique  periclitanti  amico  implorat  auxilium,  iudi- 
ces  obtestatur,  milites  appellat,  qui  isti  iudicio  praesi- 
dent : 

Quid  vos,  iudices,  quo  tandem  animo. 

Vos,  vos  appello,  fortissimi  viri,  qui,  etc. 

Sortem  suam  deplorat,  dubitans  quid  respondebit 
liberis,  et  Quinto,  fratri,  si  per  eos  iudices,  per  quos 
revocatus  est  in  patriam,  retinere  in  patria  Milonem 
non  possit  ; 

O me  miserum ! O me  infelicem,  etc. 

Reditum  etiam  suum  accusat,  si  causa  est  exilii  Mi- 
lonis : 

Quodnam  concepi  tantum  scelus ! Aut  quod  in  me  tan- 
tum facinus  admisi,  etc. 

Denique  passim  Exclamatione,  et  Apostropha  ad 
Deos  immortales,  ad  iudices,  ad  patriam  testatur,  quan- 
tum amat  Milonem : 

O Dii  immortales,  fortem,  et  a vobis,  iudices,  conservan- 
dum virum,  etc. 

Hiccine  vir  patriae  natus  usquam  nisi  in  patria  morie- 
tur ? O terram  illam  beatam,  quae  hunc  virum  exceperit. 

Postremo  affectum  lacrymis  abrumpit ; 

Sed  finis  sit ; n^que  enim  prae  lacrymis  iam  loqui  possum, 

Vide  perorationes  pro  L.  Flacco,  et  pro  Cn.  Plancio, 
quae  suavissime  etiam  Amorem  spirant,  et  mirifice  de- 
clarant eius  causas  et  effecta. 

II.  DESIDERIUM,  ODIUM,  FUGA. 

Quomodo  movetur  Desiderium,  quod  est  appetitus 
boni  absentis  quatenus  boni  ? Movetur  fere  ut  Amor, 
honestate  ac  laude,  bono,  iucundo,  vel  utili. 

Apud  Curtium  Alexander  desideria  militum  excitat 
ab  utili : 

Itaque  non  tam  gloriari  vos  duco,  quam  ad  praedam. 
Digni  estis,  qui  opes,  quas  illud  mare  littoribus  invehit, 
referatis  in  patriam:  digni  qui  nihil  inexpertum,  nihil 
metu  omissum  relinquatis. 

Per  vos,  gloriamque  vestram,  qua  humanum  fastigium 
exceditis,  perque  et  mea  in  vos,  et  in  me  vestra  merita, 
quibus  invicti  contendimus,  oro  quaesoque  ne  humanarum 
rerum  terminos  adeuntem  alumnum  commilitonemque  ves- 
trum, ne  dicam  regem,  deseratis. 

K Quomodo  Odium  excitatur?  Sicut  Odium  et  eius 
definitio  cognoscitur  ex  Amore,  cui  respondet  ex  ad- 
verso : ita  illius  concitandi  ratio,  videlicet  ex  iniuria 
accepta,  damnoque  in  bonis  animi,  vel  corporis,  vel 
fortunae:  deinde  ex  improbitate  ac  vitiis;  si  quid 
ab  aliquo  factum  superbe  fastidiose,  crudeliter,  libidi- 
nose, audacter,  avare,  impie.  Hi  sunt  enim  fomites 
odii. 

Praeclare  Cicero  pro  Quinctio  fraudulentum  Nae- 
vium, et  iniquum  proscriptorem  bonorum  vocat  in 
odium : 

Non  dubitavi,  inquit,  cum  vadimonium  desertum  esset 
bona  proscribere : improbe : verum  quoniam  id  tibi  arrogas, 
et  concedi  postulas,  concedamus.  Quid  si  nunquam  deseruit? 
Si  ista  causa  abs  te  tota  per  summam  fraudem  et  malitiam 
ficta  est  ? Quid  si  tibi  vadimonium  omnino  cum  Quinctio 
nullum  fuit  ? Quo  te  nomine  appellemus  ? Improbum  ? 
et  etiamsi  desertum  vadimonium  esset,  tamen  in  ista  pos- 
tulatione et  proscriptione  bonorum  improbissimus  reperie- 
bare.  Malitiosum  ? non  negas.  Fraudulentum  ? iam  id 
quidem  arrogas  tibi,  et  praeclarum  putas.  Audacem  ? 
Cupidum?  Perfidiosum?  Vulgaria  et  obsoleta  sunt,  res 
autem  nova  et  inaudita. 

Quomodo  Fuga  movetur  ? Fuga  ex  odio  profecta 
tendit  in  malum,  vel  a malo  recedere  detestando  cona- 
tur. Inde  oritur  inimicitia  complectens  odium  et 
iram ; ut  vel  expetatur  ultio,  vel  poena  optetur  alteri, 
infligaturque.  Quare  fuga  communes  locos  (quos  vide 
suo  loco)  odii  et  irae  habet. 

III.  IRA^  MANSUETUDO. 

Quomodo  movetur  Ira  ? Ira  ab  odio  vix  differt : 
nam  odium  est  inveterata  ira : Ira  autem  est  libido 
puniendi  eius,  qui  videatur  laesisse  iniuria.  Quare 
iisdem  fere  industriis  ac  rebus  commovetur  ira,  atque 
odium. 

Utraque  passio  habet  haec  effecta  ; indignari,  despi- 
cere, imprecari,  ulcisci,  exprobare,  convitiari,  minari, 
impotenter  efierri,  dissimulare,  laetari,  nec  expleri  ad- 
versis inimici. 

Vide  haec  effecta  eleganter  expressa  in  Medea,  et 
Atreo  apud  Senecam : item  apud  Virgilium,  in  lunone, 
lib.  I.,  et  Didone,  lib.  IIII.  Aeneidos  ; excellunt  enim 
Poetae  in  describendis  his  Affectibus. 

Quomodo  Mansuetudo  sive  Clementia  commove- 
tur ? Mansuetudo,  irae  contraria,  definitur  ab  Aris- 
totele depressio  atque  sedatio  irae.  Facit  ad  mansue- 
tudinem : 

I.  Deposita  iniuriae  damnique  suspicio.  Sic  Cicero 
pro  Deiotaro,  pro  Marcello,  pro  Ligario  mansuetudine 
veniaque  dignos  putat  istos,  qui  praeter  voluntatem, 
vel  errore  humano  decepti,  vel  necessitate  coacti,  in 
Caesarem  aliquid  deliquerunt.  Nam  pro  Marcello : 

Omnes  enim,  qui  ad  illa  arma  fato  sumus  nescio  quo 
Reipublicae  misero  funestoque  compulsi,  etsi  aliqua  culpa 
tenemur  erroris  humani,  a scelere  certe  liberati  sumus. 

Non  ille  hostes  induxit  in  curiam,  sed  iudicavit  a ple- 
risque  ignoratione  potius  et  falso  atque  inani  metu,  quam 
cupiditate  aut  crudelitate  civile  bellum  esse  susceptum. 

II.  Facit  ad  Mansuetudinem  culpae  confessio  et  do- 
lor. Ut  pro  Ligario : 

Ad  iudicem  sic  agi  solet,  sed  ego  ad  patrem  loquor  : er- 
ravi, temere  feci : paenitet,  ad  clementiam  tuam  confugio  : 
delicti  veniam  peto,  ut  ignoscas,  oro. 

III.  Facit  ad  Mansuetudinem  humanitas,  et  animi 
demissio.  Ut  pro  Quinctio : 

Quorum  saepe  et  diu  ad  pedes  iacuit  stratus  obsecrans 
per  deos  immortales,  ut  aut  secum  iure  contenderent,  aut 
iniuriam  sine  ignominia  sibi  imponerent. 

IIII.  Facit  ad  mansuetudinem  probitatis  commen- 
datio. Ut  ibidem  in  peroratione  Quinctii : 

Nunc  causa  perorata,  etc. 


IIII.  COMMISERATIO. 

Quomodo  commovetur  Commiseratio  ? (quae  est 
aegritudo  ex  malo  alterius  iniuria  laborantis.) 

I.  Commutatione  florentis  fortunae  in  adversum. 

II.  Morte  et  orbitate  amicorum. 

III.  Corporum  cruciatibus,  et  morbis. 

IIII.  Egestate. 

V.  Et  maxime  adiunctis : vel  personae,  si  clara,  si 
innocens,  si  bene  merita ; vel  loci,  si  in  exilio,  aut  soli- 
tudine, aut  carcere ; vel  temporis,  si  in  senectute,  aut 
tenera  aetate,  aut  diu ; vel  finis,  si  Dei  aut  iustitiae 
causa  quis  affligitur. 

Cicero  ex  commutatione  florentis  fortunae  Commis- 
erationem sic  excitat  in  reum  Syllam  : 

O miserum  et  infelicem  illum  diem,  quo  consul  omni- 
bus centuriis  P.  Sylla  renuntiatus  est ! O falsam  spem  ! 
O volucrem  fortunam  ! O caecam  cupiditatem  ! O prae- 
posteram gratulationem  ! Quam  cito  illa  omnia  ex  laeti- 
tia et  voluptate  ad  luctum  et  lacrymas  reciderunt,  ut  qui 
paullo  ante  consul  designatus  fuisset,  retineret  repente  nul- 
lum vestigium  pristinae  dignitatis ! 

Ex  morte  amici,  pro  Coelio  : 

Vidi  enim,  vidi,  et  illum  hausi  dolorem  vel  acerbissi- 
mum in  vita,  cum  Q.  Metellus  abstraheretur  e sinu  gre- 
mioque patriae  : cumque  ille  vir,  qui  Senatum  huic  impe- 

rio  paravit,  tertio  die  postquam  in  Curia,  in  Rostris,  in 
Republica  floruisset,  integerrima  aetate,  optimo  habitu, 
maximis  viribus,  eriperetur  indignissime  bonis  omnibus, 
atque  universae  civitati. 

VII.  Ex  corporum  cruciatu,  in  VII.  Verrina. 

Caedebatur  virgis  in  medio  foro  Messanae  civis  Rom.,  etc. 

Ibidem  vide  insignes  Commiserationis  aflfectus  in 
Navarchos,  quos  Verres  comprehendit  ac  necavit,  et  in 
cives  Romanos  quos  idem  Verres  caedi  virgis,  et  in 
Latomias  coniici,  et  in  crucem  agi  iussit. 

Ex  egestate  seu  bonorum  amissione  pro  Roscio 
Amerino : 

Praedia  mea  tu  possides;  ego  aliena  misericordia  vivo. 
Concedo,  et  quod  animus  aequus  est,  et  quia  necesse  est. 

Mea  domus  tibi  patet;  mihi  clausa  est.  Fero.  Familia 
mea  maxima  uteris;  ego  servum  habeo  nullum.  Patior,  et 
ferendum  puto.  Quid  vis  amplius?  Quid  insequeris? 

Quid  oppugnas?  Qua  in  re  tuam  voluntatem  laedi  a me 
putas?  Ubi  tuis  commodis  officio?  Quid  tibi  obsto? 

Si  spoliarum  causa  vis  hominem  occidere,  spoliasti. 

Ex  adi  unctis  personae,  et  loci,  et  temporis,  vide  in  J 

perorationibus  pro  Quinctio,  pro  Milone,  pro  Plancio  | 

affectus  insignes.  j 

I 

V.  INDIGNATIO.  j 

i 

Quomodo  concitatur  Indignatio  (quae  est  dolor  per- 
ceptus ob  res  secundas  alterius,  quia  illa  fortuna  iudice- 
tur  indignus  ?)  Ex  immerentis  ac  vilis  personae  inso- 
lentia in  divitiis,  honoribus,  aliisque  bonis. 

In  divitias  Chrysogoni  inique  partas  et  praeposteram 
emptionem  bonorum  Sex.  Roscii  varie  indignatur  Cicero 
pro  Roscio  Amerino : 

Venio  nunc  ad  illud  nomen  aureum  Chrysogoni,  etc. 

Et  paulo  post  istas  divitias  eleganter  insectatur  a 
praediis,  suppellectile,  familia,  luxuria,  habitu.  Tum 
exclamat  contra  eius  dominationem : 

Hicne  etiam  sese  putat  aliquid  posse  Chrysogonus?  hic 
etiam  potens  esse  vult ! O rem  miseram  atque  acerbam  ! 

Postremo  eius  avaritiam  in  turpi  ac  crudeli  rapina 
insectatur: 

Quod  si  tibi  causa  nulla  est,  cur  hunc  miserum  tanta 
calamitate  affici  velis,  si  tibi  omnia  sua,  praeter  animam, 
tradidit,  nec  sibi  quidquam  paternum,  ne  monumenti  qui- 
dem causa,  reservavit:  per  deos  immortales,  quaenam  ista 
tanta  crudelitas  est,  quae  tam  fera  immanisque  natura? 
quis  unquam  praedo  fuit  tam  nefarius? 

Vide  similem  indignationem  pro  Quinctio  in  Nae- 
vium, qui  ab  adolescentia  quaestui  addictus  circumve- 
nit adversarium,  et  avidissime  eius  bona  proscripsit. 

Honores  vero  seu  praefecturam  classis  Romani  com- 
missam esse  homini  Syracusano,  Cleomini,  quam  vehe- 
menter stomachatur  idem  Cicero  in  VII.  Verrina : 

Accipit  navem  sociorum  atque  amicorum  Cleomenes 
Syracusanus.  Quid  primum  aut  accusem,  aut  querar, 
indices?  Siculone  homini  Legati,  Quaestoris,  Praetoris 
denique  potestatem,  honorem,  auctoritatem  dari  ?’ 

Sic  dignitatem  Clodii  exagitat,  pro  Sextio. 

Sed  fuit  prefecto  quaedam  illa  Eeipublicae  fortuna 
fatalis,  ut  ille  caecus  atque  amens  Tribunos  plebis  nancis- 
ceretur. Quid  dicam,  consules  ? hoccine  ut  ego  appellem 
nomine  eversores  huius  imperii  ? proditores  vestrae  digni- 
tatis ? hostes  bonorum  omnium  ? 


VI.  INVIDIA,  SPES,  CONFIDENTIA,  DESPERATIO. 

Quomodo  conflatur  Invidia  ? Ad  indignationem 
refer  invidiam,  quae  in  hoc  differt,  quod  Indignatio 
bonum  immerentis,  Invidia  bona  digni  etiam  homi- 
nis insectatur. 

Invidia  definitur,  dolor  ex  parium  et  similium  bono, 
quod  quispiam  ab  eis  nollet,  quia  suam  putat  minui 
dignitatem,  possideri. 

Igitur  inter  pares  tantum,  praesertim  eorumdem  stu- 
diorum aemulos,  versatur  invidia. 

Ita  Cicero  conciliat  invidiam  Hortensio  ob  auctori- 
tatem : 

Res  omnis  mihi  tecum  erit.  Hortensi,  dicam  aperte,  si 
mecum  dicendo  ac  diluendis  criminibus  in  hac  causa  con- 
tendere putarem,  ego  quoque  in  accusando  atque  in  expli- 
candis criminibus  operam  consumerem. 

Nunc,  quoniam  pugnare  contra  me  instituisti,  non  tam 
ex  tua  natura,  quam  ex  istius  tempore  et  causa  malitiose, 
necesse  est  eiusmodi  rationi  aliquo  consilio  obsistere. 

Quomodo  erigitur  Spes  ? Si  honestas  boni  eiusque 
magnitudo,  si  opes,  et  praesidia  certa,  et  facilitas  asse- 
quendae rei,  si  denique  praemia  proposita  ostendantur. 

Spes  definitur : Spes  autem  est  motus  animi  in  bonum 
absens,  arduum,  et  difficile ; sed  tamen  quod  labore  ac- 

quiri  possit.  Ita  rursus  Alexander  diuturnis  laboribus 
fractos  militum  animos  spe  erigit,  et  hortatur  apud 
Curtium : 

Vestras  manus  intueor,  vestram  virtutem  rerum,  quas 
gesturus  sum,  vadem  praedamque  habeo. 

Quamdiu  vobiscum  in  acie  stabo,  nec  meos,  nec  hostium 
exercitus  numeravero.  Vos  modo  animos  mihi  plenos 
alacritatis  ac  fiduciae  adhibete. 

Non  in  limine  operum  laborumque  nostrorum,  sed  in 
exitu  stamus.  Pervenimus  ad  Solis  ortum  et  occasum  : 
nisi  obstat  ignavia,  inde  victores  perdomito  fine  terrarum 
revertemur  in  patriam. 

Nolite  (quod  pigri  agricolae  faciunt)  maturos  fructus 
per  inertiam  amittere  e manibus. 

Tullius  tota  secunda  Catilinaria  ad  fiduciam  securi- 
tatemque erigit  populum  Romanum,  iubetque  non 
timere  Catilinam  iam  urbe  egressum,  nec  infirmas 
eius  copias. 

Spei  subiungo  Confidentiam,  sive  Audaciam,  quae 
cernitur  in  periculis,  quae  contemnit. 

Sic  Tullius  in  exordio  IV.  Catilinariae  nullum  pro 
salute  reipublicae  periculum,  nullum  fatum,  nullam 
mortem  perferre  dubitat : 

Si  quid  obtigerit,  aequo  animo  paratoque  moriar.  Neque 
enim  turpis  mors  forti  viro  potest  accidere,  neque  imma- 
tura consulari,  nec  misera  sapienti. 

Ex  his,  quae  de  Spe  diximus,  colligi  potest  quomodo 
moveatur  Desperatio;  si  difficultas  rei,  si  nulla  subsi- 
dia, si  alicuius  ignavia  ostendatur.  Nam  desperatio, 
spei  contraria,  est  boni  cuiuspiam  obtinendi,  vel  mali 

depellendi  diffidentia  : vel,  ut  Cicero  definit,  aegritudo 
sine  ulla  rerum  expectatione  meliorum. 

VII.  TIMOR,  GAUDIUM. 

Quomodo  incutitur  Timor?  Propositis  sub  oculos 
rebus  timendis ; quarum  triplex  est  genus  : 

Unum  earum,  quae  cladem  et  perniciem  adferunt; 
ut  bellum  atrox,  pestilentia,  infelix  aeternitas. 

Alterum  earum,  quae  gravem  molestiam  et  dolo- 
rem pariunt ; ut  iactura  fortunarum,  honoris,  parentum. 

Tertium  earum,  quae  horum  malorum  praesens 
periculum  indicant ; ut  sunt  potentum  minae,  porten- 
ta, funesti  aliorum  exitus. 

Definitio.  Porro  Timor  secundum  Aristotelem  est 
perturbatio  ex  cogitatione  imminentis  mali  dolorem  aut 
mortem  inferentis.  Sic  Cicero,  pro  Muraena,  facit 
timorem  : 

Sed,  quid  tandem  fiet,  si  haec  elapsa  de  manibus  nostris 
in  eum  annum,  qui  consequitur,  redundarint?  Illa  pestis 
immanis,  importuna,  Catilinae  prorumpet,  qua  poterit,  et 
iam  populo  Romano  minatur,  in  agros  suburbanos  repente 
advolabit,  versabitur  in  castris  furor,  in  curia  timor,  in 
foro  coniuratio,  in  campo  exercitus,  in  agris  vastitas,  omni 
autem  in  sede  ac  loco  ferrum  flammamque  metuemus. 

Quomodo  Gaudium  excitatur?  Insperato  bono, 
novitate,  et  insolentia  rei,  commutatione  malae  fortunae, 
virtute,  et  bona  conscientia. 

Oritur  autem  gaudium  ex  opinione  recente  boni 
praesentis,  in  quo  efferri  rectum  esse  videatur. 

Atque  hunc  Gaudii  affectum  excitat  Cicero,  in  Piso- 
nem, dum  reditus  sui  celebritatem  ac  laetitiam  describit : 

Unus  ille  dies  mihi  quidem  immortalitatis  instar  fuit, 
cum  in  patriam  redii,  cum  Senatum  egressum  vidi  popu- 
lumque Romanum  universum,  cum  mihi  ipsa  Roma  prope 
convulsa  sedibus  suis  ad  conservatorem  suum  progredi  visa 
est,  quae  me  ita  accepit,  ut  non  modo  omnium  generum, 
aetatum,  ordinum,  omnes  viri  ac  mulieres,  omnis  fortunae 
ac  loci : sed  etiam  maenia  ipsa  viderentur,  jet  tecta  urbis, 
ac  templa  laetari,  etc. 

Vide  et  hunc  affectum  fusius  in  oratione  ad  populum, 
et  post  reditum  ad  Quirites,  et  in  Exordio  II.  Catili- 
nariae. Tandem  aliquando,  Quirites,  etc. 

VIII.  AEMULATIO. 

Quomodo  movetur  Aemulatio  ? Maiorum  exemplo, 
clarorum  virorum  egregiis  facinoribus,  nominis  gloria. 

Sunt  enim  aemulationi  obnoxia,  quae  maxime  prae- 
clara; iit  virtus,  doctrina,  eloquentia,  sapientia,  opes, 
honores,  magistratus,  gloria. 

luvenes  praesertim  aemulantur,  ac  nobiles,  quique 
excelsa  mente,  egregiaque  sunt  indole. 

Definitur  Aemulatio,  susceptus  ex  aliena  sorte  bona 
dolor,  non  quod  id  alteri  contigerit,  sed  quod  illa  nos 
careamus. 

Cicero  pro  lege  Manilia  hortatur  populum  maiorum 
exemplo  ulcisci  iniuriam  a Mithridate  acceptam : 

Maiores  vestri  saepe  mercatoribus  ac  naviculatoribus 
iniuriosius  tractatis  bella  gesserunt:  vos,  tot  civium  Rom. 

millibus  uno  nuntio,  atque  uno  tempore  necatis,  quo  tan- 
dem animo  esse  debetis  ? 

Legati,  quod  erant  appellati  superbius,  Corinthum  patres 
vestri  totius  Graeciae  lumen  extinctum  esse  voluerunt: 
vos  eum  regem  inultum  esse  patiemini,  qui  legatum  populi 
Komani  consularem  vinculis  ac  verberibus  atque  omni 
supplicio  excruciatum  necavit ! 

Illi  libertatem  civium  Eomanorum  inminutam  non 
tulerunt : vos  vitam  ereptam  negligetis  ? 

Ius  legationis  verbo  violatum  illi  persecuti  sunt : vos 
legatum  populi  Komani  omni  supplicio  interfectum,  mul- 
tum relinquetis  ? 

Videte,  ne,  ut  illis  pulcherrimum  fuit  tantam  vobis  im- 
perii gloriam  relinquere:  sic  vobis  turpissimum  sit  illud 
quod  accepistis  tueri  et  conservare  non  posse. 

Et  iii  I.  Philippica  Antonium  aemulari  desiderat : 

Utinam,  Antoni,  avum  tuum  meminisses,  de  quo  tamen 
multa  audivisti  ex  me  saepissime.  Putasne  illuni  immor- 
talitatem mereri  voluisse,  ut  propter  armorum  habendo- 
rum licentiam  metueretur  ? 

Illa,  illa  erat  vita,  illa  secunda  fortuna,  libertate  esse 
parem  cum  caeteris,  principem  dignitate. 

Quare  flecte  te  quaeso  ; et  maiores  tuos  respice,  atque  ita 
guberna  rempublicam  ut  natum  esse  te  cives  tui  gau- 
deant : sine  quo  nec  beatus  esse,  nec  clarus  quisquam  potest. 

Et,  pro  Sextio,  Romanam  iuventutem  excitat  ad  aemu- 
lationem clarorum  virorum  : 

Vos,  adolescentes,  et  qui  nobiles  estis,  ad  maiorum  ves- 
trorum imitationem  excitabo;  et  qui  ingenio  et  virtute 
nobilitatem  potestis  consequi,  ad  eam  rationem,  in  qua 
multi  homines  novi  et  honore  et  gloria  floruerunt,  cohor- 
tabor. Haec  est  una  via,  mihi  credite,  et  laudis,  et  digni- 
tatis, et  honoris. 

Haec  imitamini,  per  deos  immortales,  qui  dignitatem, 
qui  laudem,  qui  gloriam  quaeritis.  Haec  ampla  sunt, 
haec  divina,  haec  immortalia,  hae<^  fama  celebrantur, 
monumentis  annalium  mandantur,  posteritati  propagantur. 
Est  labor,  non  nego  : pericula  multa,  fateor  : multae  insi- 
diae sunt  bonis. 


VIIII.  PUDOR. 

Quomodo  movetur  Pudor  ? Iis  omnibus  quae  ali- 
quod dedecus  et  infamiam  adferunt,  ut  patet  ex  defini- 
tione : 

Definitio.  Pudor  est  dolor  ac  perturbatio  ex  malis 
aut  praesentibus,  aut  praeteritis,  aut  futuris,  quae  in- 
famiam inferant. 

Contra  impudentia  est  eadem  parvi  ducere,  et  illis 
non  affici.  Cicero  pro  lege  Manilia  : 

Et,  quoniam  semper  appetentes  gloriae  praeter  caeteras 
gentes,  atque  avidi  laudis  fuistis,  delenda  est  vobis  illa  ma- 
cula Mithridatico  bello  superiore  suscepta,  quae  penitus  iam 
insedit  atque  inveteravit  in  populi  Eomani  nomine:  quod 
is,  qui  una  die  tota  Asia,  tot  in  civitatibus,  uno  nuntio, 
atque  una  litterarum  significatione  cives  Komanos  necan- 
dos trucidandosque  denotavit,  non  modo  adhuc  paenam 
nullam  suo  dignam  scelere  suscepit,  sed  ab  illo  tempore 
annum  iam  tertium  et  vicesimum  regnat,  et  ita  regnat,  ut 
se  non  Ponto,  neque  Cappadociae  latebris  occultare  velit, 
sed  emergere  e patrio  regno,  atque  in  vestris  vectigalibus, 
hoc  est,  in  Asiae  luce  versari. 

Sic  in  VII.  Verrina  pudorem  concitat  Orator  ab  inope  ac 
infirma  classe  populi  Romani  portu  egrediente,  prae- 
fecto Cleomene,  luxurioso  praetore  Verre  : 

7* 


78 


DE  INVENTIONE. 


Egreditur  praeclara  classis  in  speciem,  sed  inops  et  infir- 
ma, etc. 

Mox  a turpi  fuga  et  incendio  istius  classis : 

O tempus  miserum  atque  acerbum  provinciae  Siciliae  ! 
O casum  illum  multis  innocentibus  calamitosum  atque  fu- 
nestum ! O istius  nequitiam  ac  turpitudinem  singularem  ! 

Una  atque  eadem  nox  erat,  qua  praetor  amoris  turpissi- 
mi flamma,  ac  classis  populi  Komano  praedonum  incendio 
conflagrabat. 


Tum  ab  insolente  victoria  piratarum,  qui  portum 
Syracusarum  ingressi  insultarunt  classi  populi  Romani : 

Pro  Dii  immortales  ! piraticus  Myoparo,  cum  imperium 
populi  Komani  nomen  ac  fasces  essent  Syracusis,  usque  ad 
forum  Syracusanum  et  ad  omnes  urbis  crepidines  accessit, 
quo  neque  Carthaginiensium  gloriosissimae  classes,  cum 
mari  plurimum  possent,  multis  bellis  saepe  conatae,  nun- 
quam adspirare  potuerunt. 

O spectaculum  miserum  atque  acerbum  ! ludibrio  esse 
urbis  gloriam,  populi  Romani  nomen  ! 

Praeclarus  est  liic  locus  ab  initio. 


X.  usus  AFFECTUUM. 

Quis  est  Usus  Affectuum  ? Affectus  docet  Agricola 
rebus  et  oratione  moveri ; multo  autem  maxime  rebus. 

Atque  in  oratione  quidem  usus  est  Affectuum,  si 
verba  sint  ingeniose  et  apte  ad  amplificationem  motum- 
que composita. 

Item  si  maiores  figurae ; ut,  hypotiposis,  prosopo- 
paeia,  exclamatio,  apostrophe,  interrogatio,  obsecratio, 
et  similes,  in  quibus  est  vis,  adhibeantur. 

In  rebus  autem,  si  ante  fuerint  ita  argumentis  de- 
monstratae, ut  proxima  sit  voluntas  assentiendi ; alias 
frustra  hanc  potentiam,  quae  est  coeca,  ad  amorem  fu- 
gamve  ignoti  pertrahas. 

Deinde  diligenter  monet  Quintilianus,  ut  sensim 
cum  oratione  et  amplificatione  crescat  Afiectus ; quia 
facile  deficit  affectus,  qui  descendit. 

Sed  neque  is  brevior  sit,  quam  dignitas  rei  postulat ; 
neque  etiam  prolixior,  ne  diuturnitate  languescat. 

Tum  ut,  qui  commovere  alios  velimus,  prius  com- 
moveamur : et  qui  lacrymas  aliis  excutere  conamur, 
in  fletum  primum  prorumpamus  ipsi. 

Praeterea  ut  orationi  res  praesentes  adiiciamus : 
nihil  est  enim  potentius  ad  movendos  animos,  quam 
praesentis  rei  conspectus. 

Detegendae  igitur  sunt  in  adverso  pectore  cicatrices ; 
parentum  cognatorumque  lacrymae ; infantium,  pu- 
erorum aetas ; reorum  squalor  et  sordes  proferenda  ob 
oculos ; et  praesentibus  aptanda  oratio.  Quarum  rerum 
ingens  plerumque  vis  est. 

Sic  populum  Romanum  egit  in  furorem  praetexta  C. 
Caesaris  prolata  in  foro  cruenta.  Sic  M.  Antonius 
Orator  cicatrices  M.  Aquilii  ostendit. 

Huc  accedere  debet  actio  Oratoris  et  lacrymae,  simul 
et  clientis  obsecratio,  invocatio,  prostratio.  Neque 
enim  crediderit  quisquam  tam  paratas  fuisse  populo 
Romano  lacrymas,  ut  qualibuscumque  epilogorum  Cice- 
ronis verbis  in  fletum  prorumperet,  nisi  insignium 
reorum  ante  oculos  posita  calamitate  el  actione,  flebili- 

busque  modis  quibusdam,  et  ante  omnia  manantibus 
ubertim  lacrymis,  ista  Ciceronis  commendarentur. 

Insuper  oportet  saepe  Oratorem  insinuatione  callida, 
furtim,  et  quasi  aliud  agendo,  movere  affectus : ne 
vi  aut  artificio  auditorum  animos  velle  videantur  in- 
flectere, aut  contrariis  etiam  Affectibus  occupatos  fran- 
gere. Satius  est  occasioni  servire,  et  reluctantem  ani- 
mum, velut  per  cuniculos,  expugnare. 

Denique  populorum,  sexuum,  aetatum,  condition- 
-umque  varios  motus  et  affectiones  cognoscat  Orator, 
priusquam  permoveat.  Nam  pueri  et  adolescentes 
laetos  affectus  amant,  teneros  foeminae  iustique  senes  ; 
at  viri  gravibus  moventur. 

Sic  cuique  nationi,  inquam,  suus  est  affectui,  sic  con- 
ditioni, sic  aetati. 

Ar  XI.  INVENTIO  AFFECTUUM. 

Unde  sumitur  Affectus?  Sumitur  ex  eisdem  locis 
omnibus  Oratoris,  quibus  argumenta : 

A Definitione : 

O vitae  Philosophia  dux ! O sapieiitissima  morum  ma- 
gistra ! O verae  felicitatis  parens ! etc. 

A Consequentibus: 

Hiccine  vir  patriae  natus  usquam,  nisi  in  patria,  morie- 
tur : O terram  illam  beatam  ! 

A Contrariis : 

Est  enim  haec,  iudices,  non  scripta,  sed  nata  lex. 

Ab  Effectis : 

Dura  mihi,  medius  fidius,  fortuna.  O frustra  mei  sus- 
cepti labores  ! O spes  fallaces  ! 

Denique  a Similitudine,  ab  Adiunctis,  ab  Exemplo 
passi  m Cicero  Affectus  suppeditat. 

XII.  CAUSA  AFFECTUUM. 

Quaenara  est  causa  Affectuum  ? Causa  Affectuum,  . 
uti  Amplificationis,  sunt  res  magnae. 

Quotuplex  est  magnorum  genus?  Duplex:  Alia 
enim  magna  natura  videntur,  alia  usu : 

Natura : 

Ut  coelestia,  ut  divina,  ut  ea  quorum  obscurae  causae,  ut 
in  terris  mundoque  admirabilia  quae  sunt. 

Usu:  quae  videntur  hominibus  aut  prodesse,  aut 
obesse  vehementius:  quorum  sunt  genera  ad  amplifi- 
candum, et  ad  Affectus  concitandos  tria : 

Nam  aut  Charitate  moventur  homines : 

Ut  Dei,  ut  patriae,  ut  parentum : 

Aut  Amore : 

Ut  fratrum,  ut  coniugum,  ut  liberorum,  ut  familiarum  : 

Aut  Honestate ; 

Ut  virtutum,  maximeque  earum,  quae  ad  communionem 
hominum,  et  liberalitatem  valent. 

Ex  iis  et  cohortationes  sumuntur  ad  ea  retinenda,  et 
iii  eos,  a quibus  ea  violata  sunt,  odia  incitantur;  et 

miseratio  oascitur  in  iis  rebus  aut  amissis,  aut  amittendi 
periculo. 


Animadvertendum  quod  diximus,  Afiectus  erui  e 
locis,  et  maxime  fieri  amplificationibus  rerum,  et 
figuris  sententiarum. 

Varia  eumdem  Affectum : Sit  de  matre  occisum  in 
bello  filium  deplorante  hic  afiectus  : 

Amoris : 

Quis  sit  animus  matris  in  liberos,  quotusquisque  intelli- 
git  ? tum  denique  ego  amare  filium  didici,  cum  infelicissime 
in  bello  perdidi. 

O misera  sors  orbitatis  meae ! O spes  fallaces ! O frustra 
susceptae  curae ! an  idcirco  te  genueram,  fili,  ut  esses,  quem 
tristi  morte  sublatum  lugerem?  Ego  cum  te  forma  et 
aetate  florentem  videbam,  ego  cum  te  familiae  columen 
sinu  fovebam:  mihi  certam  salutem  tuam  pollicebar. 
Putavi,  speravi,  credulam  eventus  fefellit. 

Nunc  vehementissime  doleo  omnia  ex  spe  et  voluptate 
ad  calamitatem  et  orbitatem  excidisse.  Itaque,  fili,  tua 
morte  matris  vitam  abstulisti,  ipsique  vivae  flentique  funus 
duxisti.  Neque  enim  te  mortuo  diu  superstes  esse  possum. 

Desiderii : 

Ego  te  non  requiram,  nate?  aut  possim  tui  unquam 
oblivisci?  aut  aliquid  a me  praeter  suspiria  et  lacrymas 
habebis  ? Ipsae,  ipsae  dulces  lacrymae,  ipsi  fletus  iucundi, 
quibus  animi  dolor  et  desiderium  tui,  nate,  explebitur. 

O non  amari  dies,  quibus  carum  filium  animo  et  recorda- 
tione complectar,  aspiciam,  alloquar,  osculabor  ! O non 

liebiles  noctes,  quae  nullius  aut  modici  somni  socium  et 
comitem  non  importunum  referetis  ! 

Odii: 

Quantum,  quamque  immane  monstrum  esse  bellum,  et 
apud  quos  conceptum  dicemus ! vah  portentum ! vah 
labes  ! vah  gurges  et  charybdis  infausta ! quot  hominum 
sanguinem  gustasti,  vel  potius  exsorbuisti ! 

Quot  tu  fortes  viros,  robur  patriae  ; quot  claros  iuvenes, 
florem  nobilitatis  ; quot  adultos  iam  liberos,  spem  ac  deli- 
cias familiarum,  quQS  ad  fortunam  vita  servabat,  crudelis- 
sime contrucidasti  ! 

Nunquam  ego  immanitatem  tuam  tacebo,  quam  in  ipsam 
me  parentem  ac  meum  filium  adhibuisti : nunquam  impre- 
cari tibi,  exprobare,  et  persequi  te  desinam. 

Fugae : 

Nulla  iam  tot  annis  iactura  et  clades  existit,  nisi  bello  : 
nulla  vis,  nulla  fax,  nullum  flagitium,  nulla  caedes  sine 
bello.  Procul  bellum  e finibus  nostris  in  Barbaros  ! Bel- 
lum omnis  matrona  fugit  oculis,  respuit  animo,  recorda- 
tione perhorrescit. 

Irae : 

Non  videtis  furorem  hostium  ? non  repentinum  impe- 
tum ? non  versatur  ante  oculos  vobis  in  caede  nefarius 
hostis?  non  suis  hostis  manibus  intentat  ensem?  non  filii 
iugulum  praecidit  ? Istam  ego  furiam  non  exagitabo  ? non 
repetam  sanguinem  filii  ? non  vindicem  Deum  appellabo  ? 

Mansuetudinis : 

Ah  miles  ! sic  te  alloquitur  filius,  sic  te  intiiens  et  grav- 
iter saucius  fidem  implorat : Quoniam  varius  est  belli  ex- 
itus, et  Mars  fortissimum  saepe  ex  acie  tollit ; noli  mecum 

sic  agere.  Gloriae  non  satis  vixi ; noli  iuvenilem  atque  in 
herba  spem  resecare;  noli  amplitudinem  animi  brevis 
vitae  termino  circumscribere. 

Precor  ac  quaeso,  da  aliquid  vel  hosti,  permitte  supplici, 
cede  afflicto.  Per  victricem  dextram  illam,  quam  appre- 
hendo ; per  istius  belli  pericula,  quorum  tu  es  particeps ; 
per  decus  et  nomen,  quod  magno  labore  quaerimus,  te  oro 
atque  obtestor. 

Commiserationis : 

Adestis  amici  ? verum  quo  tandem  animo  adestis  ? 
Utrum  ego  amens  sum,  et  plusquam  satis  est  doleo  in 
tanta  calamitate  et  morte  filii  ? An  vos  quoque  hic  obitus 
et  moeror  pari  sensu  doloris  afficit  ? 

Nam  si  non  ad  amicos,  si  non  ad  homines,  verum  ad 
bestias,  si  in  aliqua  desertissima  solitudine  ad  saxa  et  scop- 
ulos haec  conqueri  ac  deplorare  vellem,  tamen  omnia  muta, 
atque  inanima  tam  crudeli  morte  moverentur  : nunc  vero 
cum  pietatem  vestram  et  amicitiam  obtestor,  non  vereor  ne 
non  misericordiam  tribuatis  aliquam  fortissimo  iuveni 
pro  patria  perempto. 

Indignationis : 

Deus  immortalis  ! quonam  fato  fieri  dicam,  ut  fortis  oc- 
cidatur ab  inerti,  strenuus  ab  ignavo,  clarus  ab  abiecto  ! 
Hoc  vero  quis  ferre  possit,  meticulosum  militem  egregii 
ducis  cruenta  spolia  praedicare,  gloriari,  prae  se  ferre  ? vel 
insolenter  in  lectissimi  iu venis  caede  bacchari  ? Et  tam- 
quam si  palmare  facinus  edidisset,  exultare  gaudio,  trium- 
phum petere,  acclamatione  ac  plausu  improborum  efferri. 

Invidiae : 

Non  est  profecto,  non  est,  quod  matronae  se  cum  dilectis 
filiis  suis  ostentent:  nam  si  isti  subduxerint  se  praelio,  si 
redierint  ad  gremium,  et  complexus  matrum ; tamen  hae 

digniores  nobis  aliqno  lionore  videbuntur  ? tamen,  de  glo- 
ria, ac  fortitudine  contendent  ? 

Spei: 

Etsi  omnis  spes  mea,  fili,  cum  salute  tua  occubuit,  erigo 
me  nonnunquam,  et  futura  prospicio,  quasi  fortunata  sit 
mors  tua. 

Communicabo,  ni  fallor,  cum  gloria  tua,  veniam  in  par- 
tem meritorum,  triumphabit  mater  de  morte  filii. 

Negat  enim  patria,  pro  qua  fortiter  occidisti,  negat  se 
ingratam  esse,  negat  superstitem  matrem  carere,  propositis 
honoribus  debere. 

Haec  illa  me  spes  alit,  et  excitat : vives  in  gloriosa  ma- 
tre filius:  quid  perdiderim  non  reputabo;  quid  morte  tua 
acquisierim,  id  aestimabo ! 

Confidentiae  seu  Audaciae: 

Ego  te  mortuum  cum  mea  salute  complector,  nec  me  so- 
lam tuae  mortis  commiserantem,  sed  comitem  habebis. 

Utinam  hoc  pectus  gladiis  obiicere,  et  tua  vulnera 
recipere  potuissem. 

Nullam  ego  acerbitatem,  nullam  impressionem,  nullam 
vim  pertimuissem,  ut  te  manibus  armatorum  hostium  eri- 
puissem. 

Sed  nunc  mori  non  refugio,  lacesso  mortem,  et  provoco, 
ut  properet,  ut  nos  ocius  uno  eodem  que  tumulo  coniungat. 

Desperationis : 

Actum  est:  periit:  nequidquam  homines,  superosque 
implorem. 

Mors  immansueta  mitigari  non  potuit,  nec  iam  precibus 
infernus  recludetur:  neque  ab  hoc  eiecto  cadavere  quid- 
quam mihi  opis  expectabo. 

Omnia  sunt  in  hoc  funere  misera. 

Quid  mihi  restat,  nisi  solitudo,  aut  mortis  consilium,  aut 
vita  morte  acerbior  ? 

Timoris : 

Vos  testor,  coeli tes,  ego  quidem  bellorum  rabiem  ac  furo- 
rem in  istis  armorum  motibus  semper  putavi  esse  fugiendum. 

Signa  et  tubae,  pulsataque  tympana  praesagienti  matri 
semper  metum  atque  horrorem  attulerunt. 

Tum  si  quis  e commilitonibus  filii  in  pugna  audiebatur 
caesus  esse,  augebatur  metus  mali  appropinquantis. 

Garudii : 

Quid!  ego  lugeam  illum,  qui  se  defleri  vetat?  Vivit 
filius  inter  coelites,  et  qui  extremum  spiritum  in  victoria 
effudit,  heroum  est  sedem  et  locum  consecutus. 

O fortunata  mors  I O felicem  et  beatum  diem  I quem 
mihi,  et  patriae,  et  filio  natalem  Superi  esse  voluerunt! 

Itaque,  quod  ne  optandum  quidem  est  homini,  immortal- 
itatem quamdam  per  te  et  tecum  videor  adepta. 

Aemulationis : 

Generosi  iuvenes,  quorum  erectos  atque  alacres  animos 
bellum  excitat  ad  pugnam,  hunc,  aequalem  vestrum,  re- 
spicite ; huius  res  gestas  imitamini. 

Hanc  vobis  sanguine  suo  viam  signavit  et  laudis,  et  for- 
titudinis, et  immortalitatis. 

Sic  ille  se  non  sibi,  sed  patriae,  sed  gloriae  esse  voluit : 
sic  ille  in  acie  fortiter  occumbere  maluit,  quam  redire  tur- 
piter. 

Num  haec  regium  iuvenem  collocant  in  amplissimo 
gradu  dignitatis  ? 

Pudoris : 

Multi  simul  ut  increbuit  auspicio  pugnae,  cedunt  cam- 
po ; ubi  dimicandum  est,  terga  vertunt.  O milites ! num 

est  periculum,  ut  isti  denudent  sese,  et  cicatrices  adverso 
corpore  exceptas  ostendant ! nisi  morsus  rusticorum,  quos 
iniquissime  vexarunt ; aut  viatorum  imperitorum,  quos 
spoliarunt,  impressa  unguium  vestigia ; aut  rixantium  in- 
ter pocula  immanes  plagas  exhibeant. 


CAPUT  QUINTUM. 

De  Inventione  in  particulari. 

Etsi  ex  supradictis  fontibus  omnis  ad  omnem  ora- 
tionem manat  Inventio:  tamen  veteres  oratores  de 
triplici  genere  quaestionum  seorsim  praecepta  tradide- 
runt, quae  nos  brevi  perstringemus. 

I.  DE  IIS  QUAE  SPECIATIM  PERTINENT  AD  INVEN- 
TIONEM IN  GENERE  DEMONSTRATIVO. 

Quae  speciatim  invenienda  sunt  Oratori  in  Genere 
Demonstrativo  ? Quae  laudet  vel  vituperet. 

Quae  sunt  laude  digna  ? Personae,  et  Res. 

Unde  laudantur  Personae?  Ab  adiunctis  internis 
et  externis. 

Quaenam  sunt  Adiuncta  Interna  seu  Animi  ? Sunt 
virtutes,  vel  Cogitationis  seu  Scientiae : ut, 

Prudentia,  Sapientia,  Dialectica,  Eloquentia  : 

Vel  Actionis:  ut, 

Keligio  in  Deum,  Pietas  in  parentes,  lustitia  in  omnes. 
Temperantia,  Verecundia. 

Harum  virtutum  laus  ampla  est,  quando  unaquae- 
que in  suas  partes  atque  officia  distribuitur;  ut  si 
laudare  cliaritatem  velis,  partes  illius,  hoc  est,  fidem, 
benevolentiam,  constantiam,  et  officia  in  prosperis  rebus 
(sine  spe  mercedis,  amici  causa)  adversisque  ferendis, 
enumeres. 

Ita  Cicero,  pro  lege  Manilia,  virtutes  Imperatoris 
Pompeii  laudat.  Et,  pro  Marcello,  clementiam  Caesaris. 
Et,  pro  .Archia,  studia  humanitatis.  Et  Philipp.  IX. 
S.  Sulpitii  scientiam,  dignitatem,  fortitudinem. 

Quaenam  sunt  Adiuncta  Externa?  Dona  fortu- 
nae: ut. 

Educatio,  Opes,  Divitiae,  Propinqui,  Amici,  Potentia, 
Gratia,  caeteraque  huiusmodi. 

In  corpore  vero  sunt  haec, 

Forma,  Vires,  Valetudo,  et  his  similia. 

Qui  haec  habuerit,  laudabitur  quod  bene  illis  sit 
usus.  Si  non  habuerit,  laudabitur  quod  sapienter 
caruerit : quod  moderate  tulerit. 

Quot  sunt  tempora,  secundum  quae  homo  laudari 
potest?  Tria: 

I.  Quod  vitam  antecessit:  In  quo  spectantur  re- 
sponsa, vel  oracula,  vel  signa,  quae  futuram  clarita- 
tem indicarunt.  In  quo  item  spectantur  natio,  patria, 
genus.  Haec  si  clara,  pulchrum  erit  eorum  splendori 
respondisse:  sin  obscura  et  humilia,  laus  erit  nobilli- 
tasse  factis. 

II.  Tempus  est  vitae : Ut  pueritiae,  in  qua  specta-  • 
tur  indoles,  pulchritudo,  educatio : ut  adolescentiae. 

in  qua  attenduntur  mores,  virtutum  studia  et  artium ; 
ut  virilis  aetatis,  in  qua  vitae  genus  ac  dignitas,  dicta 
factaque  praeclare,  privatim  ac  publice  considerantur : 
ut  senectutis,  in  qua  laudatur  prudentia,  consilium, 
religio,  constantia. 

III.  Tempus  est  quod  mortem  insequitur:  In 
quo  ipsum  mortis  genus,  ac  decreti  honores,  pompaque 
funebris,  ac  desiderium  mortui,  recta  institutio  libero- 
rum, multaque  ab  ipso  inventa  institutaque  praedi- 
cantur. 

Quaenam  Res  laudantur?  Quae  sunt  honestae. 
Bruta  quoque  animantia,  et  carentia  anima,  ut  urbes, 
flumina  laudari  possunt. 

Unde  urbium  ac  regionum  laus  ducitur?  I.  A 
conditoribus.  II.  A vetustate.  III.  Ab  incolis  ipso- 
rumque  rebus  gestis.  IUI.  A situ,  munitione,  coeli 
clementia.  V.  A Reipublicae  forma,  institutis,  artibus, 
opibus. 

Unde  laudantur  agri  ? 

Laus  agrorum  ducitur  ab  amoenitate  loci,  a fertili- 
tate et  ubertate  frugum  et  fructuum,  a cultura,  praediis : 
et  sic  de  caeteris. 

Postremum  duo  animadverte : 

I.  Confici  hoc  genus  laudis  ad  animi  motus  leniter 
tractandos  magis,  quam  ad  fidem  faciendam.  Proprium 
enim  laudis  est  res  amplificare,  et  delectando  ornare. 

II.  In  vituperationibus  servanda  contraria  omnia 
illis,  quae  de  laudatione  diximus. 

Ad  Genus  Demonstrativum  solent  referri  Gratu- 
latio, Gratiarum  actio.  Oratio  funebris,  et  similia. 

Quae  prope  iisdem  ac  supra  traditis  praeceptis  conti- 
nentur. 

II.  DE  IIS,  QUAE  SPECI ATIM  PERTINENT  AD  INVEN- 
TIONEM IN  GENERE  DELIBERATIVO. 

Quae  speciatim  invenienda  sunt  Oratori  in  Genere 
Deliberativo  ? Ea  quibus  suadeat  quidpiam,  vel 
dissuadeat. 

Quidnam  valet  ad  suadendum?  Quod  honestum 
esse  ostenditur,  utile,  necessarium,  possibile,  facile, 
iucundum.  Ad  dissuadendum  valet,  quod  his  esse 
contrarium  monstramus. 

Honestum  est  autem  quod  per  se  laudabile  est,  ac 
propter  se  expetendum  ; ut  virtutes. 

Utile  est  quod  propter  commodum  expetitur,  sive 
adiunctam  habeat  honestatem,  ut  gloria,  honos,  dignitas ; 
sive  non  habeat,  ut  divitiae,  valetudo. 

Necessarium  est  sine  quo  salus,  aut  dignitas  stare 
non  potest  aut  vix  potest. 

Possibile  est  quod  fieri  aut  esse  potest. 

Facile  est  quod  parvo  negotio  fieri  potest. 

Iucundum  est  quod  honestam  habet  voluptatem. 

Quae  sunt  in  suadendo,  vel  dissuadendo  spectanda  ? 

I.  Kes  quae  suadetur. 

II.  Apud  quos  suadetur. 

III.  Is  qui  suadet. 

I.  Res  quae  suadetur  esse  seu  fieri  potest,  vel  non. 
Si  non,  suasio  tollitur. 

Si  potest  res  esse  seu  fieri,  vel  est  honesta,  vel  utilis. 

Si  honesta  res  est,  hanc  apud  homines  honestos  facile 
est  suadere ; apud  turpes,  non  ita,  qui  utilitate  magis, 
aut  etiam  metu  solent  moveri. 

Si  res  utilis  sit,  esse  facilis  ostendetur,  et  magna,  et 
iucunda,  et  sine  periculo. 

Dissuasor  autem  rem  ostendet  esse  difficilem,  et  parvi 
momenti,  nullam  in  ea  iucunditatem,  plurima  vero  esse 
pericula. 

"f  II.  Cum  duo  sint  hominum  genera : alterum  in- 
doctum et  agreste,  quod  antefert  semper  utilitatem 
honestati ; alterum  expolitum,  quod  rebus  omnibus 
dignitatem  anteponit : apud  hos,  et  istos  varie  sua- 
dendum est;  ac  videndum  inprimis,  qui  quibus  magis 
feriantur,  an  utilitate,  an  honestate,  an  voluptate. 

III.  Spectanda  est  in  eo  qui  suadet,  virtus,  sapi- 
entia, honestas,  eloquentia,  ut  possit  mente  providere, 
auctoritate  probare,  et  persuadere  oratione,  et  vitae 
exemplo  praeire.  Nam  suadere  aliquid,  aut  dissuadere 
non  est  omnium,  sed  gravissimae  personae,  et  sanctae, 
et  sapientis,  et  honestae,  et  disertae. 

Huc  revocantur  suasionis  quaedam  quasi  partes,  seu 
species ; ut  Adhortatio,  Commonitio,  Commenda- 
tio, Consolatio. 

III.  DE  IIS  quae  SPECIATIM  PERTINENT  AD  IN- 
VENTIONEM IN  GENERE  lUDICIALI. 

Quae  speciatirn  invenienda  sunt  Oratori  in  Genere 
ludiciali  ? Quae  accuset,  vel  defendat.  Verum  quia 
iam  omnis  prope  indiciorum  ratio  mutata  est,  non  ex 

veteribus,  sed  ex  iure  novo,  et  locorum,  in  quibus  pero- 
rantur causae,  consuetudine  ac  moribus  repetenda 
sunt.  Ad  hoc  tamen  genus  pertinent  quaedam  quaes- 
tiones, quae  Rhetoribus  Status  dicuntur,  quod  in  iis 
causa  consistat.  De  his  hic  breviter  agendum  est. 

Quid  est  Status  ? Est  quaestio,  quae  ex  prima  cau- 
sarum conflictione  nascitur : ut,  Si  accusator  dicat,  Beas 
occidit ; defensor  dicat,  Reus  non  occidit  Status  est 
haec  quaestio.  An  occiderit  f quia  in  ea  questione  tota 
causa  stat  et  sistit.  Idcirco  causae  status  est. 

Quot  eiusmodi  Status  in  causis  esse  possunt  ? Tres  : 

I.  An  sit  Res,  nec  ne.  Qui  dicitur  status  Coniectu- 
ralis,  quod  in  eo  coniecturis  veritas  indagetur : 

An  Miloni  insidiatus  sit  Clodius. 

II.  Quid  sit  Res,  et  quo  nomine  appellanda.  Qui 
dicitur  status  Definitionis,  seu  finitivus,  quod  in  eo 
facti,  vel  rei  nomen  definiatur : 

An  lulius  Caesar  tyrannus  fuerit,  vel  rex. 

III.  Qualis  sit  Res.  Qui  dicitur  status  Qualitatis, 
quod  in  eo  quaeritur,  qualis  sit  Res : an  honesta ; an 
aequa  ; an  iniqua : 

An  caedes  Clodii  utilis,  et  honesta,  et  aequa  fuerit. 

An  iure  Cicero  Lentulum  Catilinariae  coniurationis 
socium  occidi  iusserit. 

Huc  pertinet  quaerendum  quid  sit  Ratio  : Est  quae 
affertur  ad  depellendum  crimen,  quaque  proinde  reum 
rationabiliter  tuetur  defensor. 

Quid  est  Firmamentum?  Est  quod  affertur  ad 
probandum  crimen,  quoque  proinde  firmatur  contra 
reum  accusatoris  ratio. 

Quid  est  ludicatio?  Est  Status  ille,  seu  quaestio 
iam  dicta,  quae  ex  rationis  et  firmamenti  conflic- 
tione oritur  : quaeque  proinde  vocatur  etiam  iudicatio, 
quod  in  iudicium  veniat. 

Quanquam  Status  maxime  dicitur,  cum  consideratur 
nude  sine  Ratione  et  Firmamento : ludicatio  vero, 
quando  cum  Ratione  iuncta  sumitur. 


LIBEE  SECUNDUS 


DE 

SECUNDA  PARTE  RHETORICAE 

SEU  DE  DISPOSITIONE. 


QUID  est  Dispositio?  Definitur  a Cicerone  rerum 
inventarum  in  ordinem  distributio.  Quae  pars  non 
minus  utilis  et  necessaria  est  ad  fidem  et  motum,  quam 
instructa  ad  pugnam  ac  victoriam  acies:  aut  in 
corpore  humano  conformatio  membrorum  ad  gratianf'^ 
pulchritudinemque. 

Quotuplex  est  Dispositio?  Duplex:  Naturalis,  et 
Artificiosa.  Haec  longo  usu  et  arte  nititur.  Illa,  sine 
arte,  instinctu  quodam  naturae  fit.  Nam  ita  sunt  om- 
nes a natura  comparati,  ut  si  quis  quid  dicturus  sit 
apud  aliquem,  exordii  vice  praemittat  aliquid,  quo 
benevolum  sibi  faciat,  et  attentum ; aut  causam  dicendo 
explicet ; tum  rem  exponat ; explicatam  confirmet 
rationibus ; denique  preces  et  motus  adhibeat  ad  flec- 
tendum accommodatos.  Quae  sine  praeceptis  omnia 
conficit. 

Quot  sunt  partes  artificiosae  Dispositionis?  Qua- 
tuor : Exordium,  Narratio,  Contentio,  Peroratio. 

Quarum  duae  valent  ad  fidem  faciendam,  Narratio 
et  Contentio : duae  ad  motum,  Exordium  et  Peroratio. 

Exordio  praeparamus  auditorem:  Narratione  rem  et 
causam  exponimus : Contentione,  cum  nostra  tuemur, 
et  defendimus,  tum  adversariorum  obiecta  refellimus  : 
Peroratione  concludimus. 

Quamquam,  si  rigide  agitur  de  partibus  necessariis 
ac  perpetuis  tres  sunt  tantum,  et  in  omni  oratione  partes 
necessariae  : Exordium,  Contentio,  Peroratio.  -Nam  in 
exornatione,  et  deliberatione,  non  adhibetur  Narratio, 
sed  tamen  variis  in  locis  quaedam  narratiunculae  inseri 
queunt,  vel  ad  laudem,  vel  ad  suasionem. 

Quod  facit  Cicero  pro  lege  Manilia  ubi  narrat  bel- 
lum grave  et  periculosum  Romanis  inferri  a duobus 
Asiae  potentissimis  regibus,  et  Lucullum  ab  eo  bello 
discedere. 

Quid  in  his  singulis  partibus  de  Argumentorum  et 
Affectuum  Dispositione  sentiendum  est  ? 

I.  Fortia  argumenta  initio  collocanda  sunt ; medio- 
cria in  medio  ; postremo  loco  fortissima. 

II.  Deinde  cavendum  est  semper,  ut  ita  disponamus 
argumenta,  ut  unum  ex  alio  duci  videatur.  Scrutari 
proinde  oportebit,  quae  argumenta  affinitatem  habeant, 
ut  connectere  facilius  illa  possimus.  Quod  mirum  est, 
quam  iuvet  ad  transitiones. 

III.  Cavendum  etiam,  ut  ita  disponantur  ut  semper 
crescat  oratio,  et  semper  plus  aliquid,  et  maius  docere 
videamur.  Eadem  cavenda  in  Affectibus. 

IIII.  Praeterea  Affectus,  licet  maxime  in  exordio 
lenes,  in  peroratione  vehementes  dominentur,  optime 

per  totam  Orationem  spargi  possunt,  et  debent : prae- 
sertim post  narrationem,  vel  re  exposita,  vel  argumentis 
nostris  confirmatis,  vel  contrariis  confutatis. 

f CAPUT  PRIMUM. 

De  Exordio. 

Haec  pars  magni  momenti  est  atque  elaboranda. 
Prima  est  enim  quasi  cognitio,  et  commendatio  ora- 
toris. 

Quid  est  Exordium?  Est  pars  orationis  quae 
auditoris  animum  idonee  comparat  ad  reliquam  dic- 
tionem. 

Quotuplex  est  Exordium  ? Triplex  Ciceroni  et 
Quintiliano  est  visum  : Legitimum,  Abruptum,  et  In- 
sinuatio. 

I.  EXORDIUM  LEGITIMUM. 

Quod  est  Exordium  Legitimum  seu  lustum  ? 
Est  illud  in  quo  ajjerte  auditores  benevolos,  et  atten- 
tos, et  dociles  reddimus.  Etenim  lioc  efficere  conamur  in 
Exordiis  ut  amice,  ut  intelligenter,  ut  attente  audiamur. 

Unde  Exordio  Legitimo  captatur  Benevolentia  ? 
Ex  quatuor  locis:  ab  nostra,  ab  adversariorum,  ab 
ludicum  persona,  ab  ipsa  causa. 

Quomodo  captabitur  benevolentia  ab  nostra  persona  ? 

Ab  nostra  persona  captatur  benevolentia  si  de  nos- 
tris factis  et  officiis  sine  arrogantia  dicemus : si  crimina 
illata,  et  aliquas  minus  honestas  suspiciones  iniectas 

diluemus:  si  quae  incommoda  acciderint,  aut  quae, 
instent  difficultates,  proferemus:  si  prece,  et  obsecra- 
tione humili  ac  supplici  utemur. 

Quomodo  conciliatur  benevolentia  ab  adversariorum 
persona  ? 

Ab  adversariorum  persona  conciliatur  benevo- 
lentia si  eos  aut  in  odium,  aut  in  invidiam,  aut  in 
contemptionem  perducemus. 

In  odium  adducentur:  si  quid  eorum  spurce,  superbe, 
crudeliter,  malitiose  factum  proferetur. 

In  invidiam  adducentur  si  vis  eorum,  potentia, 
divitiae,  cognatio,  pecuniae  proferentur,  atque  eorum 
usus  arrogans  et  intolerabilis,  ut  his  rebus  magis  vide- 
antur, quam  causae  suae  confidere. 

In  contemptionem  adducentur,  si  eorum  inertia, 
negligentia,  ignavia,  desidiosum  studium,  et  luxuriosum 
otium  proferetur. 

Quomodo  captatur  benevolentia  ab  auditorum  per- 
sona ? 

Ab  auditorum  persona  benevolentia  captabitur,  si 
res  ab  ipsis  fortiter,  sapienter,  mansuete  gestae  profe- 
rentur, ut  ne  qua  assentatio  nimia  significetur : etsi  de 
his  quae  honesta  existimatio,  quantaque  eorum  iudicii, 
et  auctoritatis  expectatio  sit,  ostendetur. 

- Quomodo  comparatur  benevolentia  ab  ipsa  causa? 

Ab  ipsis  rebus  benevolentiam  comparamus  si  nos- 
tram causam  laudando  extollemus,  adversariorum  cau- 
sam per  contemptionem  deprimemus. 

Quomodo  in  Exordio  Legitimo  conciliatur  Attentio? 

Si  significemus  nos  de  rebus  Magnis,  et  Necessariis, 
et  Utilibus  esse  dicturos  : 

Sic  enim  existimare  debetis,  Quirites,  post  hominum 
memoriam  rem  nullam  magis  periculosam ; magis  ab  omni- 
bus vobis  providendam  ; neque  a tribuno  plebis  susceptam  ; 
neque  a consule  defensam ; neque  ad  populum  Romanum 
esse  delatam. 

fnterdum  etiam  peti  potest  attentio. 

Quomodo  Docilitas  comparatur?  Si  aperte  et 
beviter  summam  causae  exponas:  seu,  si  complec- 
tare  a principio  genus  naturamque  causae ; si  definias, 
si  dividas ; si  neque  prudentiam  auditoris  impedias 
confusione  partium,  nec  memoriam  multitudine. 

Quo  modo  idem  Cicero  clare  proponit,  pro  lege  Ma- 
nilia, gerendum  esse  a populo  Romano  bellum  in  Asia, 
et  huic  bello  praeficiendum  Cn.  Pompeium. 

II.  EXORDIUM  ABRUPTUM. 

Quod  est  Exordium  Abruptum?  Est  illud,  in  quo 
Orator  non  praeparat  auditorum  animos,  sed  quasi 
quodam  calore  mentis  et  impetu  dicere  incipit,  vel 
indignando,  vel  commiserando,  vel  gaudendo,  vel  in 
alium  subito  vehementem  affectum  prorumpendo. 

Ita  Cicero  in  Catilinam  : Quousque  tandem,  et  in 
Pisonem  : lamne  vides  bellua,  et  in  II.  Catilinaria  per 
repentinum  laetitiae  motum  : Tandem  aliquando. 

Quandonam  Exordium  abruptum  usurpare  solet 
orator  ? 

Solet  hoc  Exordium  stylo  conciso,  et  in  invectivis 
praesertim  usurpari,  cum  dignitate  ac  prudentia. 

III.  INSINUATIO. 

Quid  est  Insinuatio  ? Est  illa  qua  callide  et  laten- 
ter insinuamus  nos  in  benevolentiam  auditorum.  Cuius 
illud  in  universum  praeceptum  sit,  ut  ab  iis  quae  lae- 
dunt, ad  ea  quae  prosunt,  refugiamus. 

Quando  Insinuatione  utendum  est  ? Quintilianus 
tria  tempora  assignat : 

Unum,  quando  frons  causae  non  satis  honesta  est,  vel 
quia  res  sit  improba,  vel  quia  hominibus  parum  pro- 
betur. 

Secundum,  quando  dicendum  est  apud  fatigatos. 

Tertium,  cum  adversarii  actio  iudicum  animos  occu- 
paverit. Ad  hoc  repellendum  Prolepsis,  ad  illud 
urbanitas  confert. 

Cicero  tum  dicit  Insinuatione  utendum,  cum  genus 
causae 

Admirabile  est,  a quo  alienatus  est  animus  eorum, 
qui  audituri  sunt : 

Humile,  quod  negligitur  ab  auditore,  et  non  magno- 
pere attendendum  videtur  : 

Anceps,  in  quo  aut  iudicatio  dubia  est,  aut  causa  et 
honestatis,  et  turpitudinis  particeps,  ut  benevolentiam 
pariat,  et  offensionem  : 

Obscurum,  in  quo  aut  tardi  auditores  sunt,  aut  diffi- 
cilioribus ad  cognoscendum  negotiis  causa  implicita  est. 

I.  Igitur  si  res  auditori  sit  Infesta,  oportet  dissimu- 

lare,  et  ingredi  pedetentim,  et  dicere  ea,  quae  indignan- 
tur adversarii,  tibi  quoque  indigna  videri.  Deinde 
cum  lenieris,  ad  rem  delabi. 

Quo  modo  ipse  Cicero  antequam  legem  Agrariam  (a 
cuius  oppugnatione  populum  alienatum  esse  noverat) 
dissuadeat,  multum  praemittit  a sua,  et  auditorum,  et 
adversariorum  persona. 

II.  8i  res  sit  Incredibilis,  aut  absurda,  aut  praeter 
opinionem  audientium,  oportet  se  praemunire,  aut  rem 
testimoniis  confirmare.  Ita  pro  Marcello  : 

Vereor  ut  hoc,  quod  dicam,  non  perinde  intelligi  auditu 
possit  atque  ego  ipse  cogitans  sentio.  Ipsam  victoriam 
vicisse  videris,  cum  ea  ipsa  quae  illa  erat  adepta  victis 
remisisti. 

III.  Si  res  sit  Humilis,  illam  tu  prudenter  ampli- 
fices, resque  novas,  et  magnas,  neque  extra  causam 
pollicearis : 

Parvis  de  rebus,  sed  fortasse  necessariis,  consulimur. 
Adducta  enim  res  in  maximum  periculum,  et  extremum 
pene  discrimen. 

IIII.  Si  Anceps  res  sit,  tum  maxime  securitatem 
ac  fiduciam  ostendemus,  ut  pro  Ligario: 

Habes  igitur,  Tubero,  quod  est  maxime  accusatori  op- 
tandum, confitentem  reum. 

V.  Si  res  sit  Obscura,  auditorem  docebimus  propo- 
nendo, definiendo,  dividendo,  ut  supra. 

VI.  Si  parum  honesta  et  Turpis  sit  res,  vel  cum 
excusatione  obscure  declaratur,  vel  cum  praeteritione 
sileatur  : ut  pro  Cluentio  : 

Illud  me  non  praeterit : cuiusmodicumque  mater  sit, 
tamen  in  iudicio  filii  de  turpitudine  parentis  dici  vix  opor- 
tere. 

VII.  Si  Reprehendenda  res  sit,  ant  parum  homini- 
bus ob  acrimoniam  probanda  : 

Vel  excusatione  utemur : ut  Cicero  de  Harusp. 
respons.  excusat  suam  in  senatu  iracundiam  adversus 
Clodium  : 

Vel  reddemus  rationem: 

Non  consuevi  homines  asperius,  Quirites,  nisi  lacessi- 
tus, etc. 

Velim  fieri  posset,  ut  a me  sine  contumelia  nominarentur 
ii,  qui  se  decem  viros  sperant  futuros : 

Vel  illius,  quem  arguimus,  nomini  parcendum,  prae- 
mittendave  excusatio,  aut  etiam  laudatio. 

Ita  Cicero,  pro  lege  Manilia,  Catulum  et  Hortensium 
laudat,  quos  liberius  postea  redarguit. 

Ita,  pro  Sylla,  Torquatum  excusat : 

Fero  ego  te,  Torquate,  et  iam  dudum  fero.  Permitto 
aliquid  iracundiae  tuae,  do  adolescentiae,  cedo  amicitiae, 
tribuo  parenti. 

VIII.  Si  erit  fatigatus  auditor,  non  inutile  est  ab 
aliqua  re  nova  et  ridicula  incipere,  aut  ex  tempore, 
quae  nata  sit,  quod  genus,  strepitum,  acclamationem ; 
aut  iam  parata,  quae  vel  apologum,  vel  fabulam,  vel 
aliquam  contineat  irrisionem.  Aut  si  rei  dignitas  adi- 
met iocandi  facultatem,  aliquid  triste,  novum,  horri- 
bile, statim  non  incommodum  est  incipere. 

9* 


102 


DE  DISPOSITIONE. 


Quod  animadvertes  passim  in  Cicerone,  qui  iocis  et 
risu  abundat. 

VIIII.  Si  erit  auditor  persuasus,  statiin  a persua- 
sione dimovendus  est. 

Ita  pro  Milone  pfaeiudicia  refutantur  ante  narra- 
tionem rei  gestae,  eiusque  confirmationem.  Et  pro 
Cluentio  Orator  postulat  a iudicibus  ne  praeiudicia 
veritatem  labefactent  in  ista  causa,  seu  inveterata 
invidia.  Sic  etiam  accusatus  a Torquato  quare  Syllam 
defendat,  prius  confutat  obiecta  adversarii,  quam  ad 
contentionem  seu  ad  causam  Syllae  accedat. 

Ex  his,  quae  hoc  articulo  diximus,  patet  Insinua- 
tionem in  iudicio  et  prudentia  dicentis  versari,  ut  non 
intelligentiam  modo,  sed  gratiam  et  attentionem  audi- 
toris comparet  in  omni  causa,  plerumque  etiam  sibi 
adversa. 

Qua  arte  valuit  Tullius,  qui  ubique  artificioso  calli- 
dae et  astutae  orationis  cursu  detinens  auditores, 
permovet  tandem  non  solum  imperitos,  sed  etiam 
doctos.  Nam  pro  Ligario  tam  callide  et  convenienter 
dixit,  ut  Caesari  (quamvis  in  ista  causa  iudici  et  adver- 
sario) tamen  veluti  stupefacto,  et  extra  se  posito,  color 
varie  mutatus  sit,  et  libelli  quidam  e manibus  exciderint. 

Simili,  sed  magis  sophistica,  Socrates  usus  est  Insin- 
uatione. Nam  cum  apud  Platonem  refellit  Sophistas, 
ut  Trasimachum,  Gorgiam,  Protagoram,  et  caeteros, 
non  aperte,  sed  latenter,  et  occultis  probationum  quasi 
cuniculis  incedit.  Ideoque  ab  iratis  Sophistis  saepe  con- 
tumeliose reprehenditur,  appellaturque  alias  Torpedo, 

alias  Daedalus,  alias  incantator. 

IIII.  EXORDII  VIRTUTES  ET  VITIA. 

Quae  sunt  Virtutes  Exordii?  I.  Virtus  Exordii 
est,  ut  sit  accuratum.  Rationem  attulimus  supra ; 
quia  Exordium  prima  est  quasi  cognitio  et  commen- 
datio Oratoris. 

II.  Virtus  est,  ut  ^ii  proprium,  et  ex  visceribus  causae. 
Viscera  autem  causae  sunt  Loci  Intrinseci,  ut  Genus, 
Similitudo,  Repugnantia,  Causae,  Effecta,  maxime 
Adiuncta,  vel  personae,  quae  dicit,  vel  loci  ubi  dicit, 
vel  eorum  apud  quos  dicit,  vel  temporis  quo  dicit, 
vel  materiae  de  qua  dicit. 

Ita  Cicero  ab  his  frequentissime  exotdia  mutuatur. 
Nam  pro  Deiotaro  loci  angustias : pro  Caelio  temporis 
insolentiam:  pro  Milone  novam  rationem  indiciorum 
sumit. 

III.  Virtus  est,  ut  sit  instructum  sententiis.  Verum 
diligenter  animadverte  sententiam  aliam  esse  Apertam, 
aliam  Occultam. 

Aperta  Sententia  est,  pronunciatum  quoddam  com- 
mune, abstrahens  a personis  et  factis : 

Accusatorem  oportet  esse  integrum. 

Fortior  est  qui  se,  quam  qui  fortissima  vincit  moenia. 

Occulta  Sententia  est  pronunciatum  quoddam  par- 
ticulare, afficiens  certas  personas,  facta,  loca,  tempora, 
et  eiusmodi : 

Tu  vero,  Caecili,  quomodo  furti  accusare  Verrem  poteris, 
cum  eiusdem  ipse  sis  particeps  criminis? 

Fortior  fuisti,  C.  Caesar,  vincendo  teipsum,  et  parcendo 

Marcello,  aliisque  Pompeianis,  quam  domando  gentes 
immanitate  barbaras,  multitudine  innumerabiles,  locis 
infinitas. 

Sententiis  apertis  utimur,  cum  auctoritatem  habe- 
mus ; vel  ad  confirmandas  res  graves,  et  componendos 
hominum  mores. 

Occultis  utimur  callide  ad  rem  nostram  probandam. 
Habent  enim  eamdem  vim  et  efficaciam  ac  apertae,  nec 
sunt  ita  obnoxiae  fastidio  hominum,  qui  se  doceri,  aut 
moneri  non  amant. 

Propterea  Cicero  in  Exordio  pro  Quinctio  non 
aperte  dicit.  Iniquum  est  defensorem  primo  loco  dicere, 
ne  videatur  fortasse  ista  sententia  arrogantior,  sed 
pro  Khetore  occultius: 

Quid  hoc  iniquius,  C.  Aquili,  dici,  aut  commemorari 
potest,  quam  me,  qui  caput  alterius,  famam  fortunasque 
defendam,  priore  loco  dicere  ? 

Hinc  patet  quid  sit  Exordium  Sententiis  instruc- 
tum ; non  illud,  in  quod  ingeruntur  multae  sententiae 
ad  propositionis  confirmationem;  sed  illud,  in  quo 
latent  singulares  veritates  ex  universalibus  deductae. 
Enimvero  hoc  est  sententiose  dicere,  et  proprium  Ora- 
tori non  in  Exordio  solum,  sed  ubique  in  oratione. 

Quae  sunt  Vitia  Exordii?  Exordium  est  vitiosum: 

I.  Si  commune  est,  quod  in  plures  causas,  aut  in 
contrariam  etiam  partem  causae,  potest  convenire. 

II.  Si  longum,  quod  pluribus  verbis,  aut  sententiis 
ultra,  quam  satis  est,  producitur. 

III.  Si  separatum,  quod  non  ex  ipsa  causa  ductum  est. 

IIII.  Si  irregulare,  seu  contra  praecepta,  in  quo 
auditor  nec  benevolus,  nec  attentus,  nec  docilis  redditur. 

V.  ARTIFICIUM  EXORDII. 

Quod  est  artificium  Exordii?  In  Exordio,  ut  sit  ex 
arte,  praecipue  ea  debent  esse,  quae  sensim  praeparent 
auditorem  ad  id,  quod  postea  contendemus : ut  sunt 
pleraque  Adiuncta,  et  Causae,  aliique  Loci  Intrinseci ; 
ex  quibus,  utpote  visceribus  causae,  idonee  delabimur 
ad  proponendam  causam  nostram,  deinde  distribuen- 
dam, tum  confirmandam. 

Ita  in  omnibus  ferme  Exordiis  Cicero. 

Non  tamen  denoto  haec  in  Cicerone,  quod  improbem 
exordia  ducta  a Simili,  ab  Apologo,  Fabula,  Apoph- 

THEGMATE,  ParADOXO,  TiIESIBUSQUE  UNIVERSALI- 
BUS, quibus  hodie  Oratores  sacri  utuntur. 

Deinde  in  Exordio,  ut  sit  ex  arte,  latere  debent 
prima  semina  Amplificationis  et  Affectuum,  quos 
totos  explicare  non  oportet,  sed.  tantum  impellere  audi- 
torem leniter,  ut  iam  inclinato  et  affecto  reliqua  incum- 
bat oratio. 

Certe  in  oratione  pro  Quinctio  sunt  Amplificationes 
iniuriae,  quae  fit  Quinctio,  et  Affectus  commiserationis 
in  eundem,  et  odii  in  Naevium,  caeterosque  adversarios. 

Hac  tamen  cautione  prospiciendum  in  Exordio,  ut 
amplificatione  rerum  parce  et  breviter  utamur. 
Amplificatio  verborum  liberior  est.  Tum  oratorii 
numeri  suavitas,  et  periodorum  venustas  amplum 
facit  Exordium. 

Sint  etiam  in  Exordio  Affectus,  ut  plurimum  leni- 
ores. Vel  si  aliquando  graves,  sint  tantum  quasi 
inchoati.  Nondum  enim  exarsit  Orator,  sed  sensim 
progreditur  et  assurgit. 

Postremo  Aristoteles,  Cicero,  Quintilianus  admonent 
in  singulis  generibus  proprium  esse  aliquid  Exordio. 

In  Genere  Demonstrativo  Exordia  sunt  maxime 
libera : nam  et  longe  a materia  duci,  et  ex  aliqua  rei 
vicinia  possunt. 

In  Deliberatione  vero  exordia  saepe  nulla  vel  brevia 
esse  debent:  non  enim  ut  supplex  ad  iudicem  venit 
Orator,  sed  hortator  atque  auctor. 

In  Genere  ludiciali  ex  ipsis  visceribus  causae 
Exordia  sunt  sumenda,  iudicem  conciliando,  et  causae 
nostrae  utilitatem  accersendo. 

Caeterum  in  parvis  atque  frequentibus  causis,  vel 
etiam  in  honestis,  non  semper  veteres  Oratores  Exordio 
utebantur,  sed  ab  ipsa  re  incipiebant. 

Dabant  etiam  operam  maxime,  ne  ostentarent  in 
principiis  curam. 

CAPUT  SECUNDUM. 

De  Narratione. 

IN  Indiciis  Exordio  subiicitur  Narratio  nisi  refu- 
tanda, et  prius  melioranda  sint  quaedam  praeiudicia 
et  obiecta.  Quod  si  rem  iam  narravit  adversarius, 
narranda  tantum  alio  modo,  quae  ipse  contra  nos  falso 
narravit. 

Quid  est  Narratio?  Definitur  a Cicerone  rerum 
explicatio,  et  quaedam  quasi  sedes  ac  fundamentum 
constituendae  fidei. 

Quotuplex  est  Narratio?  Quintilianus  duplicem 
esse  tradit ; unam  ipsius  causae ; alteram  rerum  ad 
causam  pertinentium. 

Narratio  causae,  seu  expositio  rei,  de  qua  status 
est,  fit  simpliciter,  sine  arte  et  amplificatione:  ut, 

Clodius  statuit  Milonem  occidere.  Quare  ex  urbe 
profectus,  occurrit  inimico,  pugnavit,  a Milone  se  defen- 
dente occisus  est. 

Narratio  rerum,  quae  pertinent  ad  causam,  fit 
ornate  et  copiose,  habetque  saepe  probationis  vim : ut, 

P.  Clodius  cum  statuisset,  etc. 

Ubi  Orator  ample  narrat  singula,  et  quae  ad  causam 
sunt  utilia  miro  artificio  prosequitur. 

I.  NARRATIONIS  VIRTUTES. 

Quot  sunt  Narrationis  virtutes?  Quatuor:  Proba- 
bilitas, Brevitas,  Perspicuitas,  Suavitas. 

Qua  ratione  fit  Probabilis  Narratio?  Narratio  fit 
Probabilis : 

I.  Si  personis,  si  temporibus,  si  locis,  ea,  quae  narra- 
buntur, consentient: 

II.  Si  testata  dici  videbuntur : 

III.  Si  cum  hominum  opinione,  auctoritate,  si  cum 
lege,  cum  religione  coniuncta : 

IIII.  Si  probitas  narrantis  significabitur,  si  antiqui- 
tas, si  memoria,  si  orationis  veritas,  et  vitae  fides. 

Docet  praeterea  Quintilianus,  ut  credibilior  fiat 
narratio,  semina  quaedam  probationum  spargere: 
verum  sic,  ut  narrationem  esse  meminerimus,  non 
probationem. 

Nonnunquam  etiam  Argumento  aliquo  confirmabi- 
mus, quod  proposuerimus,  sed  simplici  et  brevi : ut  in 
veneficiis.  Sanus  bibit,  siatim  concidit,  livor  ac  tumor 
confestim  est  insecutus. 

Has  vocat  Praeparationes,  quae  optimae  erunt,  si 
latuerint ; ut,  a Cicerone  sunt  quidem  utilissime  prae- 
dicta omnia,  per  quae  Miloni  Clodius,  non  Clodio  Milo 
insidiatus  esse  videatur:  plurimum  tamen  facit  illa 
callidissima  simplicitatis  imitatio : 

Milo  autem  cum  in  senatu  fuisset  eo  die,  quoad  senatus 
est  dimissus,  domum  venit : calceos  et  vestimenta  mutavit : 
paulisper  dum  se  uxor,  ut  fit,  comparat,  commoratus  est. 

Quam  nihil  praeparato,  nihil  festinato  fecisse  videtur 
Milo.  Quod  non  solum  rebus  ipsis  vir  eloquentissimus, 
quibus  moras,  et  lentum  profectionis  ordinem  ducit, 
sed  verbis  etiam  vulgaribus,  et  quotidianis,  et  arte 
occulta  consecutus  est.  Quae  si  aliter  dicta  essent, 
strepitu  ipsum  iudicem,  deinde  patronum  excitassent. 

Qua  ratione  Narratio  fit  Brevis? 

I.  Si  semel  unaquaeque  res  dicatur: 

II.  Si  inde  coeperimus  rem  exponere,  unde  ad 
iudicem  pertinet : 

III.  Si  nihil  extra  causam  dixerimus : 

IIII.  Si  reciderimus  omnia,  quibus  sublatis  nec  cog- 
nitioni quidquam,  nec  utilitati  detrahatur. 

Ac  multos  decipit  imitatio  brevitatis,  ut  cum  se 
breves  putent  esse,  longissimi  sint,  v.  g., 

In  portum  veni,  navim  prospexi,  quanti  veheret  interro- 
gavi, de  pretio  conveni,  conscendi,  sublatae  sunt  anchorae, 
solvimus  oram,  provecti  sumus. 

Nihil  horum  dici  celerius  potest ; sed  sufficit  dicere, 
e portu  navigavi. 

Et  quoties  exitus  rei  satis  ostendit  priora,  debemus 
hoc  esse  contenti,  quo  reliqua  intelligautur. 

In  hoc  ponenda  est  brevitas,  ut  non  minus,  sed  ne 
plus  dicatur,  quam  oporteat. 

Deinde  vitanda  illa  Sallustiana  (quamquam  in  ipso 
Sallustio* virtutis  locum  obtinet)  brevitas,  et  abruptum 
sermonis  genus:  quod  otiosum  fortasse  lectorem  minus 
fallit,  audientem  transvolat,  nec,  dum  repetatur, 
expectat.  Media  haec  tenenda  est  via  narrandi,  quan- 
tum opus  est. 

Tum  illud  Horatii  memento:  Dum  brevis  esse  volo, 
oj^scurus  jio. 

Denique  hoc  Quintiliani  praeceptum  adverte:  Non 
inornata  debet  esse  brevitas. 

Qua  ratione  Narratio  fit  Perspicua? 

I.  Si  verbis  usitatis  et  propriis  aperta  sit. 

II.  Si  ordo  temporis  et  rei  gestae  series  servetur. 

III.  Si  adhibetur  aliqua  divisio,  et  partitio. 

IIII.  Si  res  non  interrupte  narretur. 

V.  Si  ipsa  etiam  pronuntiatio  in  hoc  accommodata 
sit,  ut  iudex,  quae  dicuntur,  quam  facillime  accipiat. 

10 

Cicero,  Catii.  III.,  num.  tertio,  orditur  aperta  narra- 
tione atque  dilucida,  rebus,  personis,  temporibus,  locis 
distincta. 

Qua  ratione  Narratio  fit  Suavis? 

I.  Si  habeat  admirationes,  expectationes,  exitus 
inopinatos. 

II.  Si  habeat  interpositos  motus  animorum,  collo- 
quia personarum,  dolores,  iracundias,  metus  laetitias, 
cupiditates. 

III.  Deinde,  suavior  erit  Narratio  si  non  eodem  tenore, 
sed  modo  breviore  stylo,  modo  prolixiore,  parva  presse, 
magna  subtiliter,  atrocia  invidiose,  tristia  miserabiliter, 
laeta  iucunde  efferantur;  ut  varius  sermo  effugiat 
taedium,  et  sine  satietate  delectet. 


Quae  in  Narratione  potissimum  usurpantur  Figurae? 

I.  Hypotiposis : 

Caedebatur  virgis  in  medio  foro  Messanae  civis  Komanus, 
cum  interea  nullus  gemitus,  nulla  vox  alia  istius  miseri 
inter  dolores  crepitumque  plagarum  audiebatur,  nisi  haec : 
Civis  Romanus  sum. 

Ipse  inflammatus  scelere  et  furore  in  forum  venit,  arde- 
bant  oculi,  toto  ex  ore  crudelitas  emicabat. 

II.  Suspensio  : 

Quid  deinde?  quid  censetis?  Furtum  fortasse  aut  prae- 
dam expectatis  aliquam  ? Expectate  facinus  quam  vultis 
improbum  ; vincam  tamen  expectationem  omnium. 


II.  NARRATIONIS  FIGURAE, 

III.  Dialogismus  : 

Quaeso,  inquit,  Philodame,  cur  ad  nos  filiam  tuam  non 
intro  vocari  iubes  ? Tum  ille  ut  aliquid  responderet,  nega- 
vit esse  moris  Graecorum,  ut  in  convivio  virorum  accum- 
berent mulieres.  Hic  tum  alius  ex  alia  parte : enim  vero 
ferendum  hoc  non  est,  vocetur  mulier. 

IIII.  Communicatio : 

Si  tu  apud  Persas,  aut  in  extrema  India  deprehensus, 
Verres,  ad  supplicium  ducerere,  quid  aliud  clamitares,  nisi 
te  civem  esse  Komanum  ? 

V.  Exclamatio,  et  Admiratio  : Ut  pro  Cluentio  de 
Sassia  illa  matre,  ubi  post  aliquam  narrationem  haec 
interserit  ad  motum : 

O mulieris  scelus  incredibile,  et  praeter  hanc  unam  in 
omni  vita  inauditum ! O libidinem  effraenatam  et  indomi- 
tam ! O audaciam  singularem  I Non  timuisse  sin  minus 
vim  deorum,  hominumque  famam,  at  illam  ipsam  noctem, 
facesque  illas  nuptiales ! 

Ex  his  patent  in  Narratione  reperiri  etiam  Motus  ; 
qui  tamen  plerumque  sunt  lenes  et  moderati,  fiuntque 
quasi  per  digressionem. 

^ CAPUT  TERTIUM. 

De  Contentione, 

QUID  est  Contentio  ? Est  pars  orationis  in  qua 
firmamenta  causae  afferuntur,  dum  quae  contra  nos 
sunt  refellimus,  et  nostra  confirmamus. 

Contentio  ex  tribus  constat,  Propositione,  Confirma- 
tione, Confutatione. 

I.  PEOPOSITIO^  CONFIRMATIO. 

Quid  est  Propositio?  Est  brevis  summa  totius 
orationis;  habetque  tres  conditiones: 

I.  Ut  sit  una,  ex  illius  enim  unitate  desumitur 
unitas  orationis. 

II.  Ut  extendatur  ad  totum  id,  quod  in  oratione 
tractatur,  hoc  est,  ut  in  illam,  tamquam  in  metam, 
omnia  argumenta  collinient. 

III.  Ut  sit  clara,  ut  non  modo  intelligatur,  sed  nec 
possit  non  intelligi. 

Alias  a Quintiliano  dicitur  (in  Genere  ludiciali 
scilicet),  brevis  status  et  totius  causae  comprehensio : 
habetque  duas  partes,  Seiunctionem  scilicet  et  Distri- 
butionem. 

Seiunctio  est  oratio  brevis  declarans  quid  cum  adver- 
sariis convenit,  quid  in  controversia  relinquitur. 

Distributio  est  oratio  proponens  quibus  de  rebus 
dicturi  sumus : vel  est  explicatio  ordinis,  quem  sequi 
volumus  per  totam  orationem. 

Utraque  debet  esse  clara  et  brevis,  non  fere  plusquam 
tria  capita  complectens. 

Exempla  sunt  : 

Intelligo,  ludices,  tres  accusationis  partes  fuisse : et 
earum  unam  in  reprehensione  vitae;  alteram  in  conten- 
tione dignitatis ; tertiam  in  criminibus  ambitus  esse 
versatam. 

Cur  igitur  pacem  nolo  ? Quia  turpis  est ; quia  pericu- 
losa ; quia  esse  non  potest.  Quae  tria  dum  explico,  peto  a 
vobis,  etc. 

Primum  mihi  videtur  de  genere  belli ; deinde  de  magni- 
tudine ; tum  de  imperatore  deligendo  dicendum. 

Quid  est  Confirmatio?  Est  pars  Contentionis,  in 
qua  rem  a nobis  propositam  confirmamus. 

Omnis  autem  Confirmatio  consistit  in  Argumentis  et 
Argumentationibus,  quibus  causae  nostrae  fidem,  et 
auctoritatem,  et  firmamentum  adiungimus. 

II.  CONFUTATIO. 

Quid  est  Confutatio  ? Est  pars  orationis,  qua  con- 
trarias adversariorum  argumentationes  dissolvimus. 

Quis  est  ordo  in  Confutatione  tenendus  ? Contrarius 
qui  in  Confirmatione.  Nam  primo  loco  infirma  adver- 
sarii argumenta  collocanda  sunt,  infirmissima  ultimo, 
fortia  in  medio.  Vel  ordo  is  erit  in  refellendo,  quem 
adversarius  in  obiiciendo  tenuerit. 

Quotuplex  est  modus  seu  industria  Confutandi  ? Tri- 
plex : Negando,  Redarguendo,  Elevando. 

Negando.  Quomodo  confutamus  Negando  ? 

I.  Si  omnino  rem  allatam  ab  adversario  negamus. 
Ita  aperte  Cicero  pro  Quinctio : 

Negamus  te  bona  Quinctii,  Sexte  Naevi,  possedisse  ex 
edicto  Praetoris. 

II.  Si  crimen  ab  eius,  quem  defendimus,  persona  et 
moribus  alienum  ostendimus : 

10* 

Patrem  occidit  Sext.  Koscius  ? Qui  homo  ? Adoles- 
centulus  corruptus,  et  ab  hominibus  nequam  inductus? 
Annos  natus  magis  quadraginta.  Vetus  videlicet  sicarius, 
homo  audax,  et  saepe  in  caede  versatus  ? At  hoc  ab  accu- 
satore ne  dici  quidem  audistis. 

« 

III.  Si  factum  negamus  ab  adiunctis  loci,  temporis, 
etc. ; si  a consequentibus  ; si  remotione  causarum. 

Saepe  Cicero  confutat  hoc  modo  : nam  ex  negatione 
causae,  praesertim  finalis,  negationis  effectus  colligitur. 
Hoc  est,  si  possit  ostendi  nullum  fuisse  homini  propos- 
itum finem  aliquid  faciendi,  probabile  est  non  fecisse. 

Redarguendo.  Quomodo  confutamus  Redargu- 
endo? 

I.  Si  dubium,  aut  fictum,  aut  falsum  esse  possimus 
dicere,  quod  adversarius  sumpserit : 

Exhaeredare  pater  filium  cogitabat ; mitto  quaerere  qua 
de  causa,  quaero  qui  scias. 

II.  Si  non  probabile  affert  adversarius.  Ut  pro 
Cluentio : 

lam  vero  illud,  quam  non  probabile,  quam  inusitatum, 
iudices,  quam  novum,  in  pane  datum  venenum?  Facili- 
usne  potuit  quam  in  poculo?  Latentius  potuit  abditum 
aliqua  in  parte  panis  quam  si  totum  colliquefactum  in 
potione  esset  ? 

III.  Si  contraria,  et  pugnantia  ab  adversario  dici 
ostendimus.  Ut  pro  Roscio  : 

Vides,  Eruci,  quantum  distet  argumentatio  tua  abs  re 
ipsa,  atque  a veritate.  Quod  consuetudine  patres  faciunt, 
id  quasi  novum  reprehendis.  Quod  benevolentia  fit,  id 
odio  factum  criminaris.  Quod  honoris  causa  pater  filio 
suo  concessit,  id  eum  supplicii  causa  fecisse  dicis. 

IIII.  Si  contemnimus  crimina  leviter  ab  adversario 
obiecta.  Ut  pro  eodem  Roscio : 

Odium  igitur  acerrimum  patris  in  filium  ex  hoc,  opinor, 
ostenditur,  Eruci,  quod  hunc  ruri  esse  patiebatur.  Num- 
quid  est  aliud?  Imo  vero,  inquit,  est:  Nam  istum  exhae- 
redare  in  animo  habebat.  Audio : nunc  dicis  aliquid,  quod 
ad  rem  pertineat:  nam  illa,  opinor,  tu  quoque  concedis 
levia  esse  atque  inepta,  convivia  cum  patre  non  inibat,  etc. 

Denique  concludit : 

Quid  mihi  ad  defendendum  dedisti,  bone  accusator,  etc. 

Dissolvitque  reliqua*  argumenta. 

Certe  praeclara  est  haec  confutationis  forma  qua 
Cicero  Erucium  variis  modis  excutit,  urget,  et  con- 
temnit. 

V.  Si  crimen  in  adversarios  detorqueamus,  et  suis 
ipsos  (quod  Ciceroni  frequentissimum  est)  argumenta- 
tionibus iugulemus. 

Ita  rursus  Cicero  suum  Erucium  conficit  dum  pro- 
babilius esse  ostendit  istos  sicarios,  noctu  qui  Romae 
Sex.  Roscium  occiderunt,  esse  adversarios : 

Quid  est  ergo,  quo  tandem  accusator  inopia  argumen- 
torum confugerit  ? 

VI.  Si  interrogando,  increpando,  concedendo,  indig- 
nando, simulando  irridemus  adversarium : tum  enim 
victores  videmur,  modo  tamen  absque  arrogantia  et 
immodestia. 

Et  vero  potentissimus  est  ad  deprimendos  adversarios, 
et  concitandos  pro  nostra  causa  affectus,  risus.  Unde 
in  causa  Muraenae  Cicero  nihil  aeque  videtur  oppo- 

suisse  Catonis,  et  Sulpicii,  maximorum  virorum,  auc- 
toritati, quam  laetissimam  illam  suam  facete  dicendi 
festivitatem,  sicque  omne  iudicium  solutum  est  risu ; 
ut  Cato,  quamvis  natura,  et  institutione,  ipsa  quoque 
accusatoris  persona,  quam  sustinebat,  horridior,  cum 
tamen  risum  tenere  nequiret,  feratur  dixisse : Dii  boni, 
quam  ridiculum  consulem  habemus  ! 

Praeterea  satis  constat,  non  alia  re,  quam  iocorurn 
opportunitate,  in  manifestissimis  criminibus  L Flaccum 
severitati  iudicum  a Cicerone  esse  ereptum : perpetuo 
enim  risu  ac  facetiis  in  testes  Asiaticos  Romanosque 
cavillatur.  Adeo  ut  Quintilianus  dixerit  Ciceronem 
in  iocis  modum  non  tenuisse,  Demostheni  facultatem 
defuisse. 

Elevando.  Quomodo  confutamus  Elevando  ? 
Quando  res,  quam  adversarius  sumpserit,  negari  non 
potest,  aut  quando  infirma  est  nostrae  causae  ratio, 
duos  assignat  Agricola  elevandi,  seu,  ut  ipse  loquitur, 
elabendi  modos : 

I.  Regerendo  aliquid  in  Personam  adversarii. 

II.  Regerendo  in  Rem  ipsam. 

In  Rem  regerimus,  cum  rem  parem  aliquam  ei,  quae 
nobis  obiicitur,  reponimus;  ut  quantum  nos  urget  ad- 
versarius, tantum  videamur  nos  eum  e diverso  eo  quod 
referimus,  urgere. 

Quale  est  pro  Caelio,  cui  cum  objecta  esset  luxuria  major, 
quam  ut  eam  defendere  auderet  Cicero  ; apertior,  quam  ut 
posset  eam  negare : molliit  quidem  aures  quantum  potuit 
Orator;  et  partim  temporum  magis  ea  vitia  dixit,  quam 
hominis  ; partim  contendit  aliquid  esse  concedendum  aetati. 

Tum  (quod  huius  loci  proprium  est)  velut  remedium  in- 
vidiae opposuit  spem  futurae  industriae  et  probitatis  in 
aetate  ventura,  ex  actionibus  laboribusque,  quos  Caelius 
iam  suscipiebat,  sustinebatque. 

In  Personam  regerimus,  cum,  dimittentes  Rem,  os- 
tendimus, qualiscumque  sit,  non  convenire  tamen  ad- 
versarii personae  obiicere  eam,  neque  recte  haec  ab 
eo  dici. 

Cuiusmodi  est  pro  Ligario,  quod  Tubero,  accusator 
Ligarii,  in  eadem  causa  fuerit,  cuius  Ligarium  accusa- 
bat. 

Simile  est  in  Sallustium  : 

Ecquid  te  tui  piget,  homo  levissime,  cum  ea  culpas,  quae 
in  historiis  mihi  gloriae  ducis  ? 

Qui  mihi  ausus  sis  eloquentiam  ut  vitium  obiicere,  cuius 
semper  nocens  eguisti  patrocinio  ? 

Denique  est  Confutatio,  quam  Inversionem  et  Ab- 
solutionem vocant,  cum  edocemus  argumenta,  vel 
causam  contra  nos  allatam,  nobis  facere. 

Cuius  est  elegans  exemplum  apud  Caesarem,  lib.  VII. 

Vercingetorix,  cum  ad  suos  rediisset,  proditionis  in- 
simulatus : 

I.  Quod  castra  propius  Romanos  movisset. 

II.  Quod  cum  omni  equitatu  discessisset. 

III.  Quod  sine  imperio  tantas  copias  reliquisset. 

IIII.  Quod  ejus  discessu  Romani  tanta  opportunitate  et 
celeritate  venissent.  Non  haec  fortuito  aut  sine  consilio  ac- 
cidere potuisse.  Regnum  illum  Galliae  malle  Caesaris 
concessu,  quam  ipsorum  habere  beneficio : 

Ad  haec  respondit : 

I.  Quod  castra  movisset,  factum  inopia  pabuli,  etiam 
ipsis  hortantibus ; quod  propius  Eomanos  accessisset  per- 
suasum loci  opportunitate,  qui  seipsum  munitione  defen- 
deret. 

II.  Equitum  operam  neque  in  loco  palustri  desiderari 
debuisse,  et  illic  fuisse  utilem  quo  sint  profecti. 

III.  Summam  imperii  se  consulto  nulli  discedentem  tra- 
didisse, ne  is  multitudinis  studio  ad  dimicandum  impelle- 
retur. 

IIII.  Eomani  si  casu  intervenerint,  fortunae  ; si  alicuius 
fiudicio  vocati,  huic  habendam  gratiam,  quod  paucitatem 
eorum  ex  loco  superiore  cognoscere,  et  virtutem  despicere 
potuerint. 

CAPUT  QUARTUM. 

De  Peroratione, 

STRENUI  ac  diligentis  Oratoris  est,  nihil  in  ultima 
hac  parte  negligere,  sed  illam  studiosius  excolere ; quod 
quae  tunc  dicuntur  mentibus  auditorum  adhaerescant, 
et  res  plerumque  ab  exitu  et  fine  probentur. 

Deinde  cum  Peroratio  a nonnullis  motuum  sedes 
dicatur,  videanturque  omnes  Affectus  huc  referri  (nam 
aliae  quoque  partes  Affectus  recipiunt,  sed  breviores, 
ut  ex  his  plurima  sint  reservanda)  hic,  si  usquam,  totos 
eloquentiae  fontes  aperire  licet,  et  omnes  animorum 
motus  adhibere. 

Hac  in  parte  Cicero,  oratorum  princeps,  excelluit. 

Quid  est  Peroratio  ? Artificiosus  orationis  exitus  ; 
sive  est  extrema  pars  orationis,  in  qua  id,  quod  tota 
oratione  expetebat  Orator,  maiori  vehementia  evincere 
et  obtinere  contendit. 

I Quot  partibus  constat  Peroratio?  Tribus:  Enum- 
^ eratione,  Amplificatione,  Affectu. 

1 Quomodo  fit  Enumeratione?  Cum  ea  quae  per 
totam  orationem  varie  sunt  sparsa  colligimus,  et  uno 
i velut  aspectu  ponimus  ob  oculos  per  Anacephalaeosim, 

I seu  Recapitulationem,  quae  est  rerum  fuse  dictarum 
I brevis  et  summa,  et  artificiosa  repetitio.  Cicero  pro 
lege  Manilia : 

[ 

' Quare  cum  et  bellum  ita  necessarium  sit,  ut  negligi  non 

^ possit ; ita  magnum,  ut  accuratissime  sit  administrandum ; 

et  cum  ei  Imperatorem  praeficere  possitis,  in  quo  sit  eximia 
belli  scientia,  singularis  virtus,  clarissima  auctoritas,  egre- 
; gia  fortitudo : dubitabitis,  Quirites,  quin  hoc  tantum 

^ bonum,  quod  a Diis  immortalibus  oblatum  et  datum  est, 

j in  Rempublicam  conservandam  atque  amplificandam 

I conferatis  ? 

[ Saepe  etiam  optima  est  illa  Enumeratio,  quae  non 
I simpliciter  fit ; sed  figurate,  vel  per  Apostropbem,  vel 
Prosopopoeiam,  Interrogationem,  Praeteritionem,  etc. 
^ Potest  Enumeratio  praecedere  Amplificationem,  vel 
subsequi,  vel  etiam  ei  permisceri. 

Denique  Enumeratione  utendum,  quando,  causa 
multis  argumentis  deducta,  memoriae  auditorum 
diffidimus;  ac  tum  praecipua  tantum  argumenta  cum 
ornatu  et  varietate,  servato  fere  ordine  Confirmationis, 
repetimus. 

Quomodo  fit  Amplificatione  et  Affectu  ? Si  ea  quae 
de  amplificatione  et  affectu  diximus,  accurate  obser- 
^ ventu r.  Praesertim  hic  valent  Apostrophae,  Excla- 
mationes, Prosopopoeiae,  Commiserationes;  nam  his 

Figuris,  et  maximis  Affectibus,  Amplificationibusque 
omnes  Ciceronis  perorationes  sunt  plenae. 

CAPUT  QUINTUM. 

De  Artificio  componendae  Orationis. 

QUOT  rebus  constat  Artificium  componendae  Ora- 
tionis ? Tribus : Exordio,  Contentione,  Peroratione. 
Nam  Narratio  (ut  diximus)  non  semper  adhibetur, 
nisi  in  genere  Judiciali. 

Quodnam  est  artificium  Exordii? 

I.  Praemittatur  ab  Oratore  Exordium  (quod  postremo 
loco  aliqui  dicunt  oportere  fieri)  ex  visceribus  causae: 

II.  Contineat  exordium  prima  semina  Argumenta- 
tionum, Amplificationum,  Affectuum,  qui  reliqua  ora- 
tione tractantur. 

Quodnam  est  artificium  Contentionis? 

I.  Primum  sumenda  est  brevis  et  clara  quaestio,  seu 
propositio,  vel  in  genere  Demonstrativo,  vel  Deliber- 
ativo, vel  ludiciali. 

II.  Deinde,  seligenda  e locis  oratoriis  duo  triave 
argumenta  praecipua,  quibus  et  proposita  quaestio  niti, 
et  in  quae,  quasi  in  suas  partes,  oratio  distribui  possit. 

III.  Tum  accedens  Argumentatio  vel  tripartita,  vel 
quinquepartita,  vel  Enthymema,  vel  Inductio  explica- 
bit atque  efferet  argumenta. 

IUI.  Singulas  autem  Argumentationis  partes  cum 
Amplificationes  rerum  ac  verborum  exornare,  tum 
aptae  Transitiones  colligare  debent. 

V.  Postremo  trahuntur  Affectus,  vel  Orator  digred- 
itur, aut  confutat,  re  confirmata  et  amplificata. 

Quodnam  est  artificium  Perorationis  ? 

I.  Peroratio  omnia  per  orationem  sparsa  vehemen- 
tius colligit : 

II.  Argumentationes  strictim  ac  sapienti  quadam 
confusione  recenset : eas  rursus  amplificat: 

III.  Inchoatos  affectus  resumit,  adauget,  et  ad  sum- 
mum perducit : 

IIII.  Nonnunquam  novo  Argumento,  aut  Argumen- 
tatione, tamquam  forti  telo  ad  finem  reservato,  audi- 
torem vincit. 

Unde  hoc  Artificium  componendae  orationis  confir- 
mari potest  ? Ex  ipsis  Ciceronis  orationibus.  Tullius 
enim, 

I.  Primum  exorditur  ab  adiunctis,  aut  ab  aliis  vis- 
ceribus causae : 

II.  Deinde  proponit  breviter,  et  clare  : 

III.  Tum  distribuit  orationem  in  duo  triave  argu- 
menta praecipua  : 

IIII.  Haec  argumentationibus  tractat : 

V.  Ipsas  argumentationum  partes  amplificat,  tra- 
hitque  affectus : 

VI.  Perorat  denique. 

DE 

^ TERTIA  PARTE  RHETORICAE 

SEU  DE  ELOCUTIONE. 


HAEC  est  propria  Oratoris  pars,  a qua  et  Rhetor, 
et  Eloquens,  et  maxime  Orator  Oratore  praestautior 
dicitur. 

Sine  Elocutione  supervacua  sunt  inventio,  ac 
dispositio;  et  similia  gladio  condito,  atque  intra 
vaginam  haerenti. 

Ideo  Cicero  inventionem  quidem  ac  dispositionem 
prudentis  hominis  putat,  eloquentiam  Oratoris. 

In  hac  igitur  parte  omne  studium,  et  exercitatio, 
et  imitatio,  et  aetas  ponenda  est. 

Quid  est  Elocutio?  Est  idoneorum  verborum,  ac 
sententiarum  ad  res  inventas  et  dispositas  accommo- 
datio. 

Quot  sunt  virtutes  Elocutionis?  Quatuor:  Latin- 
itas, Perspicuitas  (de  quibus  vide  Grammaticae  prae- 
cepta), Ornatus,  Suavitas. 

In  quo  situs  est  Ornatus  Elocutionis?  In  Tropis 
et  Figuris. 

In  quo  sita  est  Suavitas  Elocutionis?  In  Oratorio 
Numero,  qui  pedibus  constat ; et  maxime  in  Periodo, 
cuius  partes  sunt  Incisa,  et  Membra. 

CAPUT  PRIMUM. 

De  Tropis  in  uno  verbo. 

QUID  est  Tropus?  Est  verbi  vel  sermonis  a 
propria  significatione  in  aliam  cum  virtute  mutatio. 
Ut  cum  dicimus  laetas  segetes,  verbum  laetus  a propria 
significatione,  qua  laetos  homines  dicimus,  ad  segetes 
cum  virtute  transfertur. 

Quotuplex  est  Tropus?  Duplex:  alter  in  uno 
verbo,  et  alter  in  pluribus,  seu  in  oratione. 

Quot  sunt  Tropi  in  uno  verbo  ? Sex : Metaphora, 
Synecdoche,  Metonymia,  Antonomasia,  Cata- 
chresis, Metalepsis. 

I.  metaphora. 

Quid  est  Metaphora,  latine  Translatio  ? Est  cum 
nomen,  aut  verbum,  quod  proprie  rem  aliquam  signi- 
ficat, assumitur  ad  rem  aliam  similem  significandam. 
Ut,  cum  nomen  vulpes,  quod  proprie  bestiam  significat, 
assumitur  ad  significandum  hominem  fraudulentum, 
cum  quo  ipsa  vulpes  habet  similitudinem. 

Quotuplici  ex  causa  fit  Metaphora  ? Triplici : 

I.  Ob  necessitatem,  cum  proprium  verbum  deest 
rei  significandae  : Sic  Gemmare  vites,  Luxuriam  esse  in 
herbis.  Hominem  esse  durum,  aut  asperum,  ex  necessi- 

tate  dicitur,  quia  non  est  proprium  his  affectionibus 
nomen. 

II.  Ob  maiorem  significandi  vim : nam  Incensum 
ira,  Inflammatum  cupiditate,  Errore  lapsum,  significan- 
tius dicimus,  quam  Commotum,  quam  Cupidum,  quam 
Errantem, 

III.  Ob  decentiam  et  ornatum : quo  modo  Lumen 
ingenii  pro  acuto.  Flumen  eloquentiae  pro  diserto  Ora- 
tore dicimus. 

Quotuplex  est  vis  Metaphorae  ? Quadruplex : 

I.  Cum  verbum  uni  animato  proprium  alteri  quo- 
que animato  tribuitur.  Ut,  si  dicas  hominem  latrare : 
Livius  enim  Scipionem  a Catone  allatrari  solitum 
refert. 

II.  Cum  verbum  uni  inanimato  proprium  alteri 
quoque  inanimato  tribuitur.  Ut,  Concentu  virtutum 
nihil  suavius, 

III.  Cum  verbum  uni  inanimato  proprium  alteri 
animato  tribuitur.  Ut,  Duo  fulmina  belli,  Scipiades, 

IV.  Cum  verbum  uni  animato  proprium  alteri  in- 
animato tribuitur.  Ut,  Regina  florum,  rosa.  Accipi- 
ens sonitum  saxi  de  vertice  pastor. 

Quare  delectantur  homines  Metaphora  ? Quia  placet 
omnibus  similitudo:  Metaphora  autem  est  similitudo 
ad  unum  verbum  contracta. 

Quodnam  intercedit  discrimen  inter  Metaphoram 
et  Similitudinem  ? Est  haec  difierentia  inter  Meta- 
phoram, et  similitudinem,  quod  in  similitudine  ponitur 
dictio,  quae  vim  habeat  comparandi : dicimus  enim. 
Homo  iratus  est  sicut  leo.  In  Metaphora  autem,  res, 

cum  qua  aliud  comparatur,  pro  re  ipsa  ponitur : ut, 
Homo  iratus  est  leo. 

Quae  sunt  vitia  Metaphorae  ? 

Vitiosa  est  metaphora : 

I.  Si  nimia  sit  dissimilitudo : qualis  est  inter /or- 
nicem  et  caelum,  quod  sphaericum  est.  Ne  igitur 
usurpa  illud  Ennii : Caeli  ingentes  fornices. 

II.  Si  a longe  similitudo  ducatur : Ut,  Charybdis 
honorum,  pro  voragine. 

III.  Si  translatio  sit  humilis:  Ut,  Saxeae  mundi 
verrucae,  pro  rupibus : Vel  maior  quam  res  postulat : 
ut.  Tempestas  commessationis,  pro  tumultu  : Vel  minor : 
Iracundiae  calor,  pro  ardore. 

IV.  Si  nimium  frequens  sit  Metaphorae  usus. 

V.  Si  quae  ad  Poetas  magis  pertinent,  in  solutam 
orationem  adducantur,  hoc  est,  si  nimium  sit  sublimis 
et  audax  Metaphora,  v.  g.,  cum  rebus  inanimatis  sen- 
sum et  animos  damus : qualis  est  illa  Virgilii : 

Pontem  indignatus  Araxes : 
aut  Ciceronis  pro  Ligario  : 

Quid  enim  tuus  ille,  Tubero,  districtus  in  acie  Pharsalica 
gladius  agebat?  Cuius  latus  ille  mucro  petebat?  Quis 
sensus  erat  armorum  tuorum  ? 

Sed  hae  Metaphorae  molliri  debent  formulis,  Vt  ita 
dicam.  Si  fas  est  dicere : vel  particulis.  Quasi,  Quodam- 
modo. 

Caeterum  nullus  est  Tropus  florentior  in  singulis 
verbis,  nec  qui  plus  luminis  adferat  Orationi,  quam 
Metaphora. 

II.  SYNECDOCHE. 

Quid  est  Synecdoche  ? Est  Tropus  in  quo 

I.  Sumitur  pars  pro  toto.  Ut,  Puppis  pro  navi, 
Mucro  pro  ense. 

II.  Totum  pro  parte.  Ut,  Fontemque  ignemque  fer- 
ebant, pro,  aquam  et  carbones. 

III.  Unum  pro  pluribus.  Ut,  Hostis  habet  muros, 
Romanus  praelio  victor. 

IUI.  Plures  pro  uno.  Ut,  Populo  imposuimus  et 
oratores  visi  sumus;  cum  de  se  Cicero  tantum  loqueretur. 

V.  Species  pro  genere.  Ut,  Dentesque  Sabellicus 
exacuit  sus,  pro  quovis  sue. 

VI.  Genus  pro  specie.  Ut,  Ales,  pro  aquila.  Inter- 
fector, pro  parricida. 

VII.  Materia  ex  qua  res  facta  est  pro  re  ipsa.  Ut, 
Ferrum,  pro  gladio ; pinus,  pro  navi ; argentum,  pro 
patera. 

VIII.  Antecedentia  pro  consequentibus.  Ut,  Vixit, 
pro,  mortuus  est.  Fuimus  Troes,  pro,  periit  Troia. 

Translatio,  inquit  Quintilianus  ad  movendos  animos, 
et  res  pene  sub  oculos  subiiciendas,  reperta  est ; et 
Synecdoche  ad  locupletandum  sermonem  pertinet. 

III.  METONYMIA. 

Quid  est  Metonymia,  seu  Hypallage  ? Est  Tropus 
in  quo 

I.  Causae  pro  effectis  sumuntur,  sive  inventor,  aut 
alicuius  rei  auctor  pro  re  inventa.  Ut,  Dona  laboratae 

Cereris,  quae  frumenti  inventrix  est,  pro  frumento  in 
panem  redacto.  Legi  Platonem,  pro  eius  operibus. 

II.  Effecta  pro  causis.  Ut,  Scelus  et  sacrilegium 
deprehensum  est,  pro  scelerato  et  sacrilego. 

III.  Continens  pro  re  contenta.  Sic  bene  moratae 
urbes  dicuntur.  Sic  saeculum  felix.  Sic  Roma,  pro 
Romanis,  Atheriae,  pro  Atheniensibus. 

Ut  omittam  illas  omnium  doctrinarum  inventrices  Athe- 
nas, in  quibus  summa  dicendi  vis  et  inventa  est,  et  perfecta. 

IUI.  Possessor  pro  re  possessa,  ut  dux  pro  exercitu, 
lam  proximus  ardet  Ucalegon,  pro  Ucalegontis  domo. 
Ab  Annibale  apud  Cannas  caesa  sexaginta  millia 
dicimus,  pro,  ab  eius  copiis. 

V.  Signum  pro  re  signata.  Ut,  Oliva,  pro  pace 
Fasces  usurpantur,  pro  magistratu. 

IIII.  ANTONOMASIA,  CATACHRESIS,  METALEPSIS. 

Quid  est  Antonomasia?  Est  Tropus,  in  quo  pro 
vero  nomine  rei  significatae  aliquid  ponitur.  Ut, 
Eversor  Carthaginis,  pro  Scipione  : Romanae  eloquentiae 
princeps,  pro  Cicerone. 

Huc  referri  solet  Epitheton. 

Quomodo  differt  Epitheton  ab  Antonomasia  ? Dif- 
fert Epitheton  ab  Antonomasia,  quod  non  sit  tropus : 
nam  non  ponitur  pro  nomine  proprio,  sed  nomini 
proprio  apponitur.  Ut,  cum  dicitur,  Scipio  fuit  ever- 
sor Carthaginis, 

Quae  est  virtus  Epithetorum. 

Epitheton  tum  est  egregium,  I.  Cum  addit  ad  rem 
significatam : ut,  Scelus  execrandum,  Vinum  suavissi- 
mum, II.  Cum  est  translatum,  seu  Metaphoricum  : 
ut.  Cupiditas  effraenata^  Tristis  senectus. 

Quae  cautio  adhibenda  est  in  epithetorum  usu  ? 

Moderatus  debet  esse  Epithetorum  usus,  ne,  si  par- 
cus sit,  oratio  iaceat,  sine  appositis  nuda,  et  velut 
incompta ; si  creber,  abundet,  et  velut  ornaretur  mul- 
tis, longa  et  impedita.  Illis  et  frequentius  et  liberius 
Poetae  utuntur. 

Quid  est  Catachresis  ? Est  abusio  vocis : nempe 
quando  vocabulo  alieno  perinde  ac  proprio  utimur, 
vel  necessitatis  causa,  vel  de  industria.  Sic  abuti- 
mur hac  voce  Parricida,  quae  proprie  patris  inter- 
fectorem significat,  pro  eo  qui  matrem  aut  fratrem 
interfecit ; quia  Matricida  et  Fratricida  non  satis 
latine  dicitur.  Sic  Poeta  de  industria  etiam  dixit: 
Equum  divina  Palladis  arte  aedificant:  Equitare  in 
arundine  longa. 

Quid  est  Metalepsis,  seu  Transumptio  ? Est  cum 
per  unum  verbum  gradatim  ad  aliquid  intelligendum 
acceditur.  Ut,  cum  Poetae  dicunt. 

Post  aliquot  mea  regna  videns  mirabor  aristas, 

id  est  post  aliquot  annos : nam  ex  aristis  spicas  et  sege- 
tes, ex  segetibus  aestates,  et  ex  aestatibus  annos  intelli- 
gimus. 

Apud  Oratores  hic  Tropus  parcissime  usurpatur. 

CAPUT  SECUNDUM. 

De  Tropis  in  pluribus  verbis,  seu  in  Oratione. 

Quot  sunt  Tropi  in  pluribus  verbis,  seu  in  ora- 
tione ? Tres  : Allegoria,  Hyperbole,  Ironia. 

I.  ALLEGORIA. 

Quid  est  Allegoria?  Est  plurium  verborum  con- 
tinuata quaedam  Metaphora : quoties  aliud  verbis 
dicitur,  aliud  sensu  intelligitur.  Nam  similitudo  seu 
Metaphora  fit  uno  tantum  verbo.  Ut  Navis,  pro  Re- 
publica,  Mars,  pro  bello.  Fluctus,  pro  seditionibus. 
Portus,  pro  pace.  Allegoria  autem  fit  pluribus  verbis : 
ut  Horatius  de  Republica,  lib  I.,  ode  XIV. 

O Navis,  referent  in  mare  te  novi 
Fluctus  : O quid  agis  ? fortiter  occupa 
Portum,  etc. 

Qua  ratione  Allegoria  non  fit  obscura  ? Si  verbis 
propriis  et  apertis  sit  permixta : Ut, 

Caeteras  tempestates  et  procellas  in  illis  dumtaxat  flucti- 
bus concionum  semper  Miloni  putavi  esse  fugiendas : 

ubi  verbum  illud  proprium  concionum  rem  aperit. 

Quaenam  est  praestantissima  Allegoria  ? Quae 
similitudinis  et  translationis  gratia  permixta  est.  Ut, 

Quod  fretum,  quem  Euripum,  tot  motus,  tamque  varias 
habere  creditis  agitationes,  commutationes,  fluctus,  quan- 
tas perturbationes  et  quantos  aestus  habet  ratio  comitiorum  ? 

Hic  vides  comitia  per  similitudinem  freto  et  Euripo 
comparari : perturbationes  de  comitiorum  strepitu  ac 
negotiis  translative  dici. 

Quid  in  Allegoria  maxime  advertendum  ? Ut  quo  - 
genere  coeperis  translationis,  eodem  finias : unde 
male  diceretur,  Per  hostes  invidiae  incendio  deflagravi, 
ac  demum  eius  fluctibus  demersus  sum,  pro,  eius  flammis 
absumptus. 

Quae  sunt  species  Allegoriae?  Aenigma  et  Ad- 
agium. 

Quid  est  Aenigma  ? Est  obscurior  Allegoria,  nimi- 
rum occulta  et  implexa  rerum  similitudine.  Ut, 

Est  unus  genitor,  cuius  sunt  pignora  bis  sex : 

His  quoque  triginta  natae,  sed  dispare  forma : 

Aspectu  hinc  niveo,  nigris  et  vultibus  inde : 

Sunt  immortales  omnes,  moriuntur  et  omnes  : 

De  Anno,  qui  duodecim  mensibus  constat,  quorum 
quilibet  triginta  diebus  luce  et  nocte  distinctis  comple- 
tur. Sed  haec  Oratores  non  usurpant. 

Quid  est  Adagium  ? Est  dictum  celebre,  et  scita 
quadam  novitate  insigne.  Ut,  Cribrum  j)^'Ttusum  pro 
homine  oblivioso  : 77iali  corvi  malum  ovum : id  est,  mali 
parentis  malus  filius. 

II.  HYPERBOLE,  IRONIA. 

Quid  est  Hyperbole,  latine  Superiectio  ? Est  Tro- 
pus, in  quo,  vel  augendo,  vel  minuendo,  significamus 
id  quod  non  est  absolute  verum  : 

Augendo  quidem : ut.  Fulminis  ocior  alis,  pro,  celer- 

rimus:  minuendo  vero:  Vix  ossibus  haeret,  pro,  est 
admodum  macilentus. 

Debet  tamen  Hyperbole  esse  intra  modum,  ali- 
quando etiam  verbis  mollienda.  Ita  Cicero  post  redi- 
tum in  Senatu  : 

Omnes  Metellos,  praestantissimos  cives,  oratione  Servilii 
pene  ab  Acheronte  excitatos  ait. 

Caeterum  insignis  est  illa  eiusdem  Ciceronis  in  Anto- 
nium Hyperbole : 

Quae  Charybdis  tam  vorax,  (Charybdin  dico,  quae  si 
fuit,  fuit  animal  vivum) — Oceanus,  medius  fidius,  vix 
videtur  tot  res  tam  dissipatas,  tam  distantibus  locis  positas 
absorbere  potuisse. 

Ex  quo  patet  Hyperbolem  adhiberi,  vel  ut  aliquid 
augeatur,  vel  minuatur,  vel  ad  laudem,  vel  ad  vituperium. 

Quid  est  Ironia?  Est  Tropus,  qui  aliter  Illusio 
vocatur,  et  contrarium  indicat  iis  verbis,  ex  quibus 
conflatur. 

Fit  uno  vel  pluribus  verbis.  Fit  uno  per  anti- 
phrasim  ; ut,  Ulysses,  pro  incauto,  Gigas  pro  nano. 
Urbanus  pro  rustico. 

Fit  pluribus  verbis  (hic  est  Tropus  sermonis.) 

Vel  simpliciter  per  contemptum : ut  Cicero  in 
Catilinam : 

O bellum  magnopere  pertimescendum,  etc. 

Et  in  Antonium  : 

Tu,  homo  sapiens  et  diserte,  quid  dicis  ? 

O praeclarum  custodem  ovium,  ut  aiunt,  lupum  ? 

Vel  per  sareasmum  (quae  est  irrisio  amara  et 
hostilis)  ut  pro  Caelio  : 

Quid  facerem  vehementius,  nisi  mihi  intercederent 
inimicitiae  cum  istius  mulieris  viro,  fratrem  volui  dicere : 
semper  hic  erro. 

Vel  per  scomma  (quod  est  tecta  mordacitas)  ut  pro 
Roscio  Amerino : 

Quaeso,  Eruci,  ut  hoc  in  bonam  partem  accipias:  non 
enim  exprobrandi  causa,  sed  commonendi  gratia  dicam. 
Si  tibi  fortuna  non  dedit,  ut  patre  certo  nascerere,  ex  quo 
intelligere  posses,  qui  animus  patrius  in  liberos  esset:  at 
natura  certe  dedit  ut  humanitatis  non  parum  haberes. 

Vel  per  ioeum  facetum  et  urbanum.  Quo  modo 
ridetur  Caepasii  oratio,  pro  Cluentio:  Item  negotiatio 
Deciani,  eiusque  testimonium,  pro  Flacco : Stoici 
Catonis  asperitas  ac  doctrina,  pro  Muraena. 


CAPUT  TERTIUM. 

De  Figuris  verborum, 

QUID  est  Figura  ? Est  conformatio  quaedam  ver- 
borum ac  sententiarum  a communi  ratione  loquendi 
remota. 

Quomodo  differt  Figura  a Tropo  ? 

Differt  Figura  a Tropo,  quod  Figura  constare 
possit  ex  propriis  verbis,  Tropus  vero  non. 

Quotuplex  est  Figura?  Duplex:  altera  Verborum, 
et  altera  Sententiarum. 

Quot  sunt  Figurae  Verborum?  Plures;  fiunt- 
que  tribus  praesertim  modis.  I.  Per  Adiectionem. 
II.  Per  Detractionem.  III.  Per  Similitudinem. 

Octo  Figurae  fiunt  per  adiectionem  : 

Repetitio,  Conversio,  Complexio,  Condupli- 
catio, Traductio,  Synonimia,  Polysyndeton,  Gra- 
datio. 

Quatuor  fiunt  per  detractionem  : 

Dissolutio,  Adiunctio,  Synecdoche,  Synoe- 
ceosis. 

Octo  fiunt  per  similitudinem  vocum  : 

Paronomasia  seu  Annominatio,  Similiter 
cadens.  Similiter  desinens,  Isocolon  seu  Compar, 
Antitheton  seu  Contrapositum,  Commutatio,  Cor- 
rectio, Dubitatio. 

i.  figurae  per  adiectionem. 

Quid  est  Repetitio  ? Est  Figura,  in  qua  ab  eodem 
verbo  saepius  incipit  Oratio  : 

Nihil  te  nocturnum  praesidium  palatii,  nihil  urbis 
vigiliae,  nihil  timor  populi,  nihil  consensus  bonorum 
omnium,  nihil  hic  munitissimus  habendi  senatus  locus, 
nihil  horum  ora  vultusque  moverunt  ? 

Quid  est  Conversio  ? Est  Figura,  repetitioni  con- 
traria, in  qua  saepius  eodem  verbo  finitur  oratio : 

Doletis  tres  exercitus  populi  Romani  interfectos  ? Inter- 
fecit Antonius.  Desideratis  clarissimos  cives?  Eos  quo- 
que vobis  eripuit  Antonius.  Auctoritas  huius  ordinis 
afflicta  est  ? Afflixit  Antonius. 

12 

Quid  est  Complexio  ? Est  Figura  repetitione 
simul  et  conversione  constans  : 

Qui  sunt,  qui  faedera  ruperunt  ? Carthaginienses.  Qui 
sunt  qui  crudele  bellum  in  Italia  gesserunt  ? Carthagini- 
enses. Qui  sunt  qui  Italiam  deformaverunt?  Carthagi- 
nienses. Qui  sunt  qui  sibi  postulant  ignosci  ? Carthagi- 
nienses. 

Quae  est  virtus  Complexionis  ? 

Haec  Figura,  et  praecedentes  duae,  habent  vim 
urgendi,  et  motus  concitandi  virtutem  etiam,  et  vitium 
amplificandi,  nam  acriter  et  instanter  fiunt. 

Quid  est  Conduplicatio?  Est  eiusdem  verbi,  aut 
plurium,  geminatio : 

Vel  initio  orationis: 

Vivis,  et  vivis  non  ad  deponendam,  sed  ad  confirmandam 
audaciam. 

Vel  in  fine : 

Vidimus  tuam  victoriam  praeliorum  exitu  terminatam, 
gladium  vagina  in  urbe  vacuum  non  vidimus. 

Vel  in  medio : 

Etiam  audes  horum  in  conspectum  venire,  proditor 
patriae  ? Proditor  inquam,  patriae,  venire  audes  in  horum 
conspectum  ? 

Vel  aliquo  interiecto  : 

Bona  (miserum  me ! consumptis  enim  laciymis,  tamen 
infixus  animo  haeret  dolor)  bona  Cn.  Pompeii  acerbissimae 
voci  subiecta  praeconis. 

Vel  totam  sententiam  repetendo : 

Quid  Cleomenes  facere  potuit  (non  enim  possum  quem- 
quam insimulare  falso)  Quid,  inquam,  Cleomenes  magno- 
pere facere  potuit  ? 

Usurpatur  Conduplicatio,  vel  ut  oratio  sit  vehemen- 
tior,  vel  ut  sit  suavior. 

Quid  est  Traductio?  Est  eiusdem  verbi  casibus, 
aut  generibus,  aut  modis,  aut  temporibus  paululum 
immutatis  repetitio.  Ut  pro  Archia  poeta: 

Pleni  sunt  omnes  libri,  plenae  sapientium  voces,  plena 
exemplorum  vetustas. 

Quid  est  Synonymia?  Est  coacervatio  multorum 
verborum  idem  significantium : 

Quae  cum  ita  sint,  Catilina,  perge,  quo  coepisti,  patent 
portae,  proficiscere. 

Abiit,  excessit,  evasit,  erupit. 

Quid  Cavendum  in  Synonymia? 

Haec  Figura  habet  gravitatem,  et  acrimoniam. 
Cavendum  tamen  ne  verbis  et  sensibus  idem  prorsus 
significantibus  temere  et  pueriliter  fiat. 

Quid  est  Polysyndeton  ? Est  Figura  coniunc- 
tionibus  abundans: 

lustitia,  et  fortitudine,  et  temperantia,  et  prudentia,  et 
religione,  et  caeterarum  virtutum  laude  floruit. 

Quid  est  Gradatio,  seu  Climax?  Est  Figura, 
quae  non  prius  ad  consequens  verbum  descendit,  quam 
aliquod  praecedens  repetat,  et  per  illud,  quasi  per 
gradum,  procedat: 

In  urbe  luxuries  creatur ; ex  luxuria  existat  avaritia 

necesse  est;  ex  avaritia  erumpat  audacia;  inde  omnia 
scelera  ac  maleficia  gignuntur. 

Haec  Figura  apertiorem  habet  artem,  magis  et  affec- 
tatam ; ideoque  esse  rarior  debet : usurpatur  tamen 
ad  venustatem,  et  ad  vim  addendam  orationi. 

II.  FIGURAE  PER  DETRACTIONEM. 

Quid  est  Dissolutio?  Est  Figura,  qua  demptis 
coniunctionibus  dissolute  plura  dicuntur  : 

Sit  in  eius  tutela  Gallia,  cuius  virtuti,  fidei,  felicitati 
commendata  est. 

Haec  studia  adolescentiam  alunt,  senectutem  oblectant, 
secundas  res  ornant,  adversis  perfugium  praebent,  delectant 
domi,  non  impediunt  foris,  pernoctant  nobiscum,  peregri- 
nantur, rusticantur. 

Apta  est,  ut  vides,  haec  Figura,  non  in  singulis  modo 
verbis,  sed  sententiis  etiam  ; habetque,  uti  Polysynde- 
ton,  acrimoniam  et  vim  velut  saepius  erumpentis 
affectus. 

Quid  est  Adiunctio?  Est  Figura,  qua  unum  ad 
verbum,  quod  primum  aut  postremum  collocatur, 
plures  sententiae,  referuntur,  quarum  unaquaeque  de- 
sideraret illud,  si  sola  poneretur  : 

Vicit  pudorem  libido,  timorem  audacia,  rationem  amentia. 

Nec  enim  is  es,  Catilina,  ut  te  aut  pudor  unquam  a tur- 
pitudine, aut  metus  a periculo,  aut  ratio  a furore  avocarit. 

Huc  referri  solet  Disiunctio:  non  quod  fiat  per 
detractionem,  sed  quia  est  Figura  adiectioni  opposita. 

qua  singulis  brevibus  sententiis  singula  subiiciuntur 
verba,  cum  unum  omnibus  sufficere  posset.  Ut,  pro 
Archia : 

Me  autem  quid  pudeat,  iudices,  qui  tot  annos  ita  vivo, 
ut  a studiis  nullo  me  unquam  tempore  aut  commodum,  aut 
otium  abstraxerit,  aut  voluptas  avocarit,  aut  denique  som- 
nus retardarit. 

Homerum  Colophonii  civem  esse  dicunt  suum,  Chii 
suum  vindicant,  Salaminii  repetunt,  Smyrnaei  vero  esse 
suum  confirmant. 

Quid  est  Synecdoche,  in  quantum  Figura  est? 
Est  reticentia  unius  verbi,  quod  ex  aliis  facile  intelli- 
gitur : 

Vix  e domo  discesserat,  moerere  servi,  lugere  filii,  coniux 
misera  lamentari. 

facile  subintelligitur  coepit,  vel  coejjerunt. 

Sermo  nullus,  nisi  de  te, 
supple, est 

Quid  est  Synoeeeosis?  Est  Figura,  quae  duas 
diversas  coniungit  unico  verbo,  subaudito  eodem,  vel 
aequivalente  in  ea  parte,  in  qua  non  ponitur : 

Tam  deest  avaro  quod  habet,  quam  quod  non  habet, 
supple,  illi  deest 

III.  FIGURAE  PER  SIMILITUDINEM. 

Quid  est  Paronomasia,  seu  Annominatio?  Est 
Figura,  qua  paululum  immutata  verba  atque  deflexa 
in  oratione  ponuntur. 

12* 

Sive  Paronomasia  est,  cum  vox  alia  pene  similis 
dissimili  sensu  subiungitur,  et  mutatione  litterae 
quaeritur  venustas,  quae  delectet,  aut  pungat. 

Haec  Figura,  levis  alioqui,  sententiarum  pondere 
implenda  est.  Fit  quatuor  modis : 

I.  Adiectione  litterarum,  aut  syllabarum  : 

In  calamitosa  fama,  quasi  in  perniciosa  flamma,  emit 
morte  immortalitatem. 

II.  Earum  detractione: 

Amore  fecit,  non  more. 

Non  exigo  ut  immoriaris  legationi,  sed  immorare. 

III.  Earumdern  commutatione  in  compositis  : 

Oportet  iuvenilem  impetum  reprimi,  non  opprimi. 

Ut  abs  te  non  emissus  ex  urbe,  sed  immissus  in  urbem 
esse  videatur. 

IIII.  Translatione,  seu  inversione  unius  litterae  vel 
in  primis  syllabis,  vel  in  mediis,  vel  in  extremis : 

Parvo  est  animo,  ne  dicam  pravo. 

Oportet  deligere  quem  velis  diligere. 

Ex  aratore  Orator  factus  est. 

Quid  est  Similiter  Cadens  ? Est  Figura,  qua  in 
eosdem  casus  nomina,  et  in  eadem  tempora  cadunt 
verba ; seu  initio,  seu  in  fine,  aut  medio  : 

Ac  primum  quanta  innocentia  debent  esse  Imperatores  ? 
Quanta  deinde  omnibus  in  rebus  temperantia?  Quanto 
ingenio  ? Quanta  humanitate  ? 

Hunc  ego  non  diligam?  Non  admirer?  Non  omni 
ratione  defendendum  putem  ? 

Quid  est  Similiter  Desinens  ? Est  Figura,  in  qua 
exitus  sono  sunt  similes : Cicero  in  Verrem  : 

Cum  fama  spoliarit,  cum  tot  homines  innocentes  morte, 
cruciatu,  cruce  affecerit,  cum  praedonum  duces  accepta 
pecunia  dimiserit. 

Quid  est  Compar,  seu  Isocolon  ? Est  Figura  qua 
orationis  membra  constant  fere  pari  numero  syllabarum : 

Tantum  bellum,  tam  diuturnum,  tam  longe  lateque  dis- 
persum, Cn.  Pompeius  extrema  hyeme  apparavit,  ineunte 
vere  suscepit,  media  aestate  confecit. 

Quid  est  Antitheton,  seu  Contrapositum  ? Est  Fig- 
ura, qua  Vel  singula  singulis  opponuntur  : 

Vicit  pudorem  libido,  timorem  audacia,  rationem  amentia. 

Cedam  inermis  armatis,  innocens  nocentibus,  privatus 
furibundo  magistratui. 

Vel  bina  binis  opponuntur  : 

Non  nostri  ingenii,  vestri  auxilii  est. 

Est  haec  non  scripta,  sed  nata  lex. 

Vel  multa  multis  opponuntur : 

Quam  non  didicimus,  accepimus,  legimus;  verum  ex 
natura  ipsa  arripuimus,  hausimus,  expressimus. 

Haec  Figura  delectat,  sed  sine  affectatione,  ut,  cum 
in  acres  incidit  sensus,  innata  videatur  esse,  non  accer- 
sita. 

Quid  est  Commutatio  ? Est  Figura,  qua  duae 
sententiae  inter  se  discrepantes  ita  afferuntur,  ut  a pri- 
ore posterior  contraria  priori  proficiscatur. 

Non  ut  edam  vivo,  sed  ut  vivam  edo. 

Ut  et  sine  invidia  culpa  plectatur,  et  sine  culpa  invidia 
ponatur. 

Vivit  Christianus  ut  aliquando  moriturus;  moritur,  ut 
semper  victurus. 

De  Correctione  et  Dubitatione  agemus  in  se- 
quenti capite. 

CAPUT  QUARTUM. 

De  Figuris  Sententiarum. 

Hic  maxime  Elocutio  sita  est.  Igitur  hae  figurae 
accuratioribus  exemplis  illustrandae  sunt,  quarum  for- 
ma mentes  adolescentum  imbuantur. 

Quot  sunt  Figurae  Sententiarum  ? Viginti  quinque  : 

Interrogatio,  Responsio,  Subiectio,  Occupatio, 
Correctio, 

Dubitatio,  Communicatio,  Prosopopaeia,  Apos- 
trophe, Hypotyposis, 

Aposiopesis,  Ethopaeia,  Emphasis,  Sustentatio, 
Praetermissio, 

Licentia,  Concessio,  Interruptio,  Ironia,  Dis- 
tributio, 

Permissio,  Deprecatio,  Execratio,  Epiphone- 
ma, Exclamatio. 

Harum,  ut  videbimus.  Figurarum  aliae  docent,  aliae 
delectant,  aliae  flectunt. 

Docent  praesertim  Occupatio,  Subiectio,  Communi- 
catio, Concessio,  Sustentatio,  Correctio,  Praetermissio, 
Distributio. 

Delectant  Ethopaeia,  Hypotyposis,  Prosopopaeia, 
Apostrophe. 

Movent  Exclamatio,  Deprecatio,  Execratio,  Licen- 
tia, Dubitatio,  Interrogatio,  Ironia,  Emphasis,  Epipho- 
nema. 


I.  INTERROGATIO^  RESPONSIO. 

Quid  est  Interrogatio  ? Est  Figura,  quae  rem 
dubiam  non  quaerit,  sed  in  laudationibus  ac  vitu- 
periis,  aliisque  motibus  exprimendis  adhibetur. 

Fit  decem  modis : 

I.  Instando : 

Quousque  tandem  abutere,  Catilina,  patientia  nostra? 
Patere  tua  consilia  non  sentis  ? 

et  totus  denique  hic  locus.  Quanto  enim  magis  ardet, 
quam  si  diceretur,  diu  abuteris  patientia  nostra,  patent 
tua  consilia. 

II.  Interrogando  de  eo,  quod  negari  non  potest : 

An  dices  hominem  non  esse  a te  interemptum,  quem 
palam,  et  in  ipsa  civitatis  luce  occidisti  ? 

III.  Quaerendo  de  eo,  cui  respondere  sit  difficile  : 

Centumne  pedites  prope  inermes  mille  cataphractis 
militibus  obstitissent?  Quo  tandem  modo?  Qua  spe 
utilitatis?  Qua  ratione  prudentiae? 

IIII.  locando  et  deridendo : 

Exhaeredare  filium  voluit,  quam  ob  causam?  nescio. 
Exhaeredavitne?  non.  Quis  prohibuit?  cogitabat.  Cogi- 
tabat? cui  dixit?  nemini. 

V.  Invidiam  alicui  accersendo  : 

Quid  dicam,  Consules?  hoccine  ut  ego  apellem  nomine 
eversores  huius  imperii?  proditores  vestrae  dignitatis? 
hostes  bonorum  omnium  ? 

VI.  Miserationem  excitando  ? 

Heu  quae  nunc  tellus,  inquit,  quae  me  aequora  possunt 
accipere. 

VII.  Admirationem  movendo : 

Quid  non  mortalia  pectora  cogis,  auri  sacra  fames ! 

VIII.  Indignationem  concitando: 

lacet  auctoritas  mea  perfidia  et  artibus  et  dolis  afflicta, 
et  me  quispiam  modo  ut  ducem  vereretur  ac  principem  ? 

VIIII.  Acrius  imperando. 

X.  Seipsum  alloquendo. 

Ex  quibus  vides  acerrimam  esse  hanc  Figuram,  et 
summis  Oratoribus  familiarem. 

Quid  est  Responsio  ? Est  Figura  qua  unum  interro- 
ganti, aliud  quod  utilius  est,  respondetur : 

Vel  ad  rem  augendam : 

Rogatus  testis,  an  ab  reo  vapulasset?  Et  innocens, 
inquit. 

Vel  ad  rem  minuendam. 

An  hominem  occidit  ? Latronem  et  parricidam. 

II.  SUBIECTIO. 

Quid  est  Sublectio?  Est  Figura  qua  Orator  vel 
interrogat  seipsum,  et  respondet  sibi,  vel  cum  alium 

interrogavit,  non  expectat  eius  responsum,  sed  aliquid 
de  suo  addit : 

Domus  tibi  deerat  I ad  habebas.  Pecunia  superabat  I at 
egebas. 

Adverte  perfectam  illam  esse  Subiectionem,  quae 
tribus  constat : Propositione,  Enumeratione  seu  Remo- 
tione, Conclusione : ut  pro  Roscio  Amerino : 

Rursum  igitur  eodem  revertamur,  et  quaeramus  quae 
tanta  vitia  fuerint  in  unico  filio,  quare  is  patri  displiceret. 
At  perspicuum  est  nullum  fuisse.  Pater  igitur  amens,  qui 
odisset  eum  sine  causa,  quem  procrearat?  At  is  quidem 
fuit  omnium  constantissimus.  Ergo  illud  iam  perspicuum 
est,  si  neque  amens  pater,  neque  perditus  filius  fuerit ; 
neque  odii  causam  patri,  neque  sceleris  filio  fuisse. 

Haec  Figura  plena  est  exornationis,  usurpaturque 
ad  amplificationem  vel  in  laude,  vel  in  vituperio,  aut 
cum  aliquid  urgemus,  suademus,  aut  dissuademus : 
denique  cum  docemus,  aut  refellimus. 

III.  OCCUPATIO  SEU  PROLEPSIS. 

Quid  est  Occupatio,  seu  Prolepsis?  Est  Figura, 
qua  id  occupat  Orator,  quod  ab  adversario  potest  obiici. 

Video  ubi  se  iactaturus  sit  Hortensius.  Belli  pericula, 
tempora  reipublicae,  imperatorum  penuriam  commemo- 
rabit. Tum  deprecabitur  a vobis,  tum  etiam  pro  suo  iure 
contendet,  ne  patiamini  talem  imperatorem  Siculorum 
testimoniis  populo  Romano  eripi,  neve  obteri  laudem 
imperatoriam  criminibus  avaritiae  velitis. 

Haec  Figura  non  tantum  in  refutationibus  et  proba- 
tionibus, sed  etiam  in  exordiis  usurpatur. 

Praeterea  sunt,  inquit  Quintilianus,  diversae  species 
Occupationis  : 

Est  enim  quaedam  Praemunitio : 

Qualis  Ciceronis  contra  Q.  Caecilium,  quod  ad  accusan- 
dum descendat,  qui  semper  defenderit. 

Est  quaedam  Confessio, 

Ut,  pro  Rabirio  Posthumo,  quem  sua  sententia  repre- 
hendendum fatetur,  quod  pecuniam  regi  crediderit. 

Est  quaedam  Praedictio  : ut. 

Dicam  enim  non  augendi  criminis  gratia. 

Est  quaedam  Emendatio  : ut. 

Rogo  ignoscatis  mihi,  si  longius  sum  evectus. 

Est  frequentissima  Praeparatio : 

Cum  pluribus  vel  quare  facturi  quid  sumus,  vel  quare 
fecerimus,  dici  solet. 

Est  item  Praesumptio  : ut. 

Quamquam  illa  non  poena,  sed  prohibitio  sceleris  fuit. 

Est  Reprehensio : ut. 

Cives,  cives,  inquam,  si  hoc  eos  appellari  nomine  fas  est. 


IIII.  CORRECTIO,  DUBITATIO. 


Quid  est  Correctio?  Est  Figura,  quae  dictam  sen- 
tentiam alia  magis  idonea  corrigit.  Ut  pro  Deiotaro : 

Quis  consideratior  illo?  quis  tectior?  quis  prudentior ? 
Quamquam  hoc  loco  Deiotarum  non  tam  ingenio,  et  pru- 
dentia, quam  fide  et  religione  vitae  defendendum  puto. 

Alia  est  correctio  verborum,  quae  tollit  verbum,  quod 
dictum  est,  et  pro  eo  magis  idoneum  reponit : 

Ego  semper  omni  officio,  ac  potius  pietate,  patrem  colui. 
Stuporem  hominis,  ne  dicam  pecudis,  attendite. 

Quid  est  Dubitatio  ? Est  Figura,  in  qua  Orator 
quaerit,  quid  potissimum  ex  pluribus  agere  debeat,  et 
singula  quodammodo  refellit : 

Quid  agam,  iudices  ? Si  taceo,  existimabitis  me  reum. 
Si  loquor,  mendacem  esse  putabitis. 

Haec  Figura  usurpatur,  cum,  ut  res  exaggeretur, 
suspensus  auditorum  animus  teneri  debet. 


V.  COMMUNICATIO,  PROSOPOPAEIA. 

Quid  est  Communicatio  ? Est  Figura  qua  vel 
auditores,  vel  adversarios,  vel  iudices  ipsos  consulimus : 

Nunc  ego,  iudices,  iam  vos  consulo,  quid  mihi  faciendum 
putetis?  Id  enim  consilii  mihi  profecto  taciti  dabitis,  quod 
egomet  mihi  necessario  capiendum  intelligo. 

Valet  Communicatio,  cum  causae  nostrae  confidimus, 
et  adversarium  refellimus. 

Quid  est  Prosopopaeia  ? Est  loquentis  personae 
ficta  inductio.  Quod  genus  locutionis  mortuis  quasi 
sursum  evocatis,  et  urbibus,  formis  etiam  fictis,  ut  vir- 
tuti, et  voluptati,  tribui  potest. 

Haec  Figura  non  vulgarem  eloquentiae  vim  habet 
ad  suadendum,  obiurgandum,  laudandum,  et  miseran- 
dum. Cicero  Milonem  cum  patria  et  secum  loquen- 
tem  inducit  ad  commiserationem  : 

Me  quidem,  iudices,  exanimant  et  interimunt  hae  voces 
Milonis,  quas  audio  assidue,  et  quibus  intersum  quotidie : 
Valeant,  inquit,  valeant  cives  mei,  sint  incolumes,  sint 
florentes,  sint  beati. 

Venuste  idem  Cicero  patriam  conquerentem  facit  in 
I.  Catilinaria : 

Quae  tecum,  Catilina,  sic  agit,  et  quodammodo  tacita 
loquitur.  Nullum  iam  tot  annos  facinus  extitit,  nisi  per 
te,  nullum  flagitium  sine  te.  Tibi  uni  multorum  civium 
neces,  tibi  vexatio  direptioque  sociorum  impunita  fuit  ac 
libera : tu,  etc. 

Huc  refertur : 

I.  Deliberatio,  cum  quis  se  consulit  quid  agendum 
sit : 

Occurrebat  illa  ratio:  quid  Cleomeni  fiet?  Poterone 
animadvertere  in  eos,  quos  dicto  audientes  esse  iussi? 
missum  facere  eum,  cui  imperium,  potestatemque  permisi  ? 
Poterone  eos  afficere  supplicio,  qui  Cleomenem  secuti  sunt? 

II.  Sermocinatio,  cum  apta  cuique  personae  affin- 
gitur oratio.  Ut,  si  de  puero  loquentes  pueri  sermonem 
effingamus:  item  si  senem,  mulierem,  servum,  regem 
loquentem  faciamus.  Quod  in  rerum  gestarum  narra- 
tione, in  historia,  poemate,  dum  singula  exprimere 
volumus,  fieri  consuevit. 

Vide  passini  exempla  apud  Poetas,  praesertim 
Virgilium,  Senecam,  Terentium,  Plautum,  apud  His- 
toricos, etc. 

III.  Dialogismus,  seu  personarum  collocutio  (non 
interrupta  scilicet,  qualis  est  dialogus),  frequens  apud 
Ciceronem : 

Quid  erat  autem  quod  quisquam  diceret,  aut  defenderet  ? 
Cleomenem  nominare  non  licet.  At  causa  cogit.  Moriere, 
si  appellaris.  Nunquam  enim  iste  est  cuiquam  mediocriter 
minatus. 

VI.  APOSTROPHE,  HYPOTYPOSIS. 

Quid  est  Apostrophe  ? Est  conversio  orationis  ad 
aliquem,  aut  Deum,  aut  hominem,  aut  vero  etiam  ad 
res  inanimatas,  quas  uti  personas  quasdam  compellamus. 

Gravis  est  et  vehemens  Figura  ad  invadendum  ad- 
versarium, ad  vituperationes,  laudes,  commiserationes, 
cohortationes,  admirationes,  indignationes : 

O Dii  immortales ! (vos  enim  haec  audire  cupio)  P. 
Clodius  vestra  sacra  curat  ? V estrum  numen  horret  ? Kes 
omnes  humanas  religione  vestra  contineri  putat  ? 

Vide  insignem  ad  Deos  Apostrophen,  quos  laesit 
Verres,  in  peroratione  ultimae  verrinae. 

Quid  est  Hypotyposis?  Est  rerum  gestarum  talis 
expressio,  ut  adhuc  geri  et  ante  oculos  esse  videantur. 

I.  Usurpatur  ad  motus  concitandos: 

Ponite  vobis  ante  oculos  miseram  quidem  illam  et  flebi- 
lem speciem,  sed  ad  incitandos  animos  vestros  necessariam  : 
nocturnum  impetum  in  urbem  Asiae  clarissimam,  irrup- 

tionem  armatorum  in  Trebonii  domum,  cum  miser  ille 
prius  latronum  gladios  videret,  quam  quae  res  esset  cogno- 
visset. 

II.  In  narrationibus  : 

Procedit  iste  repente  de  praetorio  inflammatus  scelere, 
furore,  crudelitate,  in  forum  venit.  Navarchos  vocari 
iubet,  qui  nihil  metuerent,  suspicarentur  nihil.  Statim 
accurrunt.  Ille  hominibus  miseris  innocentibusque  iniici 
catenas  imperat. 

III.  In  notandis  personarum  gestibus  : 

Erucius  peroravit  aliquando : assedit : surrexi  ego : 
respirare  visus  est,  quod  non  alius  potius  diceret:  coepi 
dicere. 

Huc  referri  potest  Figura,  quae  res  etiam  futuras 
et  GERENDAS  sub  aspectum  ponit.  Mire  tractat  haec 
Cicero  pro  Milone,  quae  facturus  fuisset  Clodius,  si 
praeturam  invasisset : 

An  vere  vos,  iudices,  soli  ignoratis?  Vos  hospites  in 
hac  urbe  versamini  ? 

Haec  translatio  temporum  erit  verecundior,  si 
huiusmodi  formulas  dicendi  praemittamus  : 

Credite  vos  intueri. 

Haec  quae  non  vidistis  oculis,  animis  cernere  potestis. 
Videor  mihi  hanc  urbem  videre. 

Cerno  animo  sepultam  patriam. 

Versatur  mihi  ante  oculos  aspectus  Cethegi. 

VII.  ETHOPOEIA,  APOSIOPESIS. 

Quid  est  Ethopoeia  ? Est  imitatio  vitae  ac  morum 
alienorum.  Valetque  haec  Figura  ad  motus  praeser- 

tim  odii  concitandos.  Ita  Cicero  Rullum  truculentius 
se  gerentem  describit : 

lam  designatus  Consul  alio  vultu,  alio  vocis  sono,  alio 
incessu  esse  meditabatur. 

Vestitu  obsoletiore,  corpore  inculto  ac  horrido,  capillatior 
quam  ante,  barbaque  maiore,  et  oculis  et  aspectu  denunciare 
vim  tribunitiam,  et  minitari  Reipublicae  videretur. 

Quid  est  Aposiopesis,  quam  Cicero  Reticentiam, 
nonnulli  interruptionem  vocant?  Est  Figura  qua 
sermonem  abrumpendo  sententiae  partem  supprimimus, 
ut  affectum  significemus,  vel  irae,  vel  audaciae,  vel 
pudoris,  vel  modestae  ambitionis,  vel  commotionis 
gravioris,  aut  minarum,  ut  Cicero,  Epist.  ad  Attic. 

Est  hic  quidem  timoris  causa,  illa  vero — Sed  stomachari 
desinamus. 

Denique  adhibetur  etiam  gravitatis  causa:  nam 
graviora  putantur,  quae  latent,  aut  reticentur. 

VIII.  EMPHASIS,  SUSTENTATIO. 

Quid  est  Emphasis?  Est  cum  ex  aliquo  dicto 
latens  aliquid  eruitur.  Vel  ut  Cicero  definit:  Est 
Figura,  qua  plus  significat  Orator  quam  dicat. 

Venit  lectica  Mathonis,  plena  ipso : 

Intelligitur  enim  Mathonem  crassissimum  fuisse,  qui 
lecticam  impleret. 

lacuitque  per  antrum  immensum : 

Ubi  prodigiosam  corporis  magnitudinem  a loci  spatio 
intelligimus. 

Quid  est  Sustentatio?  Est  Figura,  qua  diu  sus- 
penduntur auditorum  animi,  atque  aliquid  deinde 
inexpeetatum  subiungitur : 

Ergo  eius  iussu  homines  comprehensi.  Quid  deinde? 
quid  censetis?  furtum  fortasse,  aut  praedam  expectatis 
aliquam. 

Tum  multis  interiectis, 

Etiamnum  mihi  expectare  videmini,  iudices.  Expectate 
facinus  quam  vultis  improbum.  Vincam  tamen  expecta- 
tionem  omnium. 

Tandem  cum  diu  suspendisset  animos,  subiecit,  quod 
multo  improbius  est : 

Illi  nomine  sceleris  coniurationis  damnati,  ad  supplicium 
traducti,  ad  palum  alligati,  repente,  multis  millibus  homi- 
num inspectantibus,  occisi  sunt. 

Elegans  est  haec  Sustentatio,  cum  dubitationem 
adiunctam  habet,  usurpatu rque  praecipue  in  narra- 
tionibus ad  rem  exaggerandam,  et  pro  attentione 
revocanda; 

YIIII.  PRAETERITIO,  LICENTIA. 

Quid  est  Praeteritio,  seu  praetermissio  ? Est 
Figura,  qua  dicimus  nos  praeterire,  aut  nolle  dicere, 
quod  maxime  dicimus : 

Non  queror  diminutionem  vectigalium,  non  hagitium 
huius  iacturae  atque  damni.  Praetermitto  illa,  quae  nemo 
est,  quin  verissime  et  gravissime  conqueri  possit : 

Sinite  me  hoc  loco  (sicut  poetae  solent)  praeterire  nostram 
calamitatem,  quae  tanta  fuit,  ut  eam  ad  aures  Luculli  non 
ex  praelio  nuncius,  sed  ex  sermone  rumor  afferret. 

Usurpatur  haec  Figura : I.  In  transitionibus : II. 
In  exaggerandis  rebus : III.  In  obiurgationibus : IUI. 
Denique  cum  aliquid  quod  dicimus  indecorum  est: 

Sunt  quaedam,  quae  honeste  non  possum  dicere.  Tu 
autem  eo  liberior,  quod  ea  in  te  admisisti  quae  a verecundo 
inimico  audire  non  posses. 

Quid  est  Licentia?  Est  orationis  libertas,  atque 
fiducia  liberius  affectum  mentis  exprimens. 

I.  Usurpatur  cum  apud  eos,  quos  vereri  aut  metuere 
debet  Orator,  tamen  aliquid  pro  suo  iure  dicit,  quod 
eos  minime  offendat : 

Vide  quam  non  reformidem.  Vide  quanta  lux  liber- 
tatis et  sapientiae  tuae  mihi  apud  te  dicendi  oboriatur. 
Quantum  potero  voce  contendam,  ut  hoc  populus  Komanus 
exaudiat. 

Suscepto  bello,  Caesar,  gesto  etiam  magna  ex  parte,  nulla 
vi  coactus,  iudicio  meo  ac  voluntate  ad  ea  arma  profectus 
sum,  quae  erant  suscepta  contra  te. 

II.  Valet  ad  comminandum: 

Fero  ego  te,  Torquate,  et  iamdudum  fero. 

III.  Valet  ad  fiduciam  ostendendam: 

Errastis,  Eulle,  vehementer  et  tu  et  nonnulli  collegae  tui, 
qui  sperastis  vos  contra  consulem,  veritate,  non  ostenta- 
tione, popularem,  posse  in  evertenda  Kepublica  populares 
existimari. 

IUI.  Valet  ad  insultandum  adversario: 

Quare  rempublicam  (disrumpatur  licet  ista  furia  atque 
audiat  haec  ex  me,  quoniam  laecessivit)  bis  servavi,  ut 
consul. 

V.  Valet  ad  commovendum  : 

Postremo  (erumpat  enim  aliquando  vera  et  me  digna 
vox)  si  veteranorum  nutu  mentes  huius  ordinis  gubernan- 
tur, optanda  mors  est,  quae  civibus  Romanis  semper  fuit 
servitute  potior. 

VI.  Valet  ad  adulandum.  Ut,  pro  Marcello: 

Itaque  illam  tuam  praeclarissimam  et  sapientissimam 
vocem  invitus  audivi:  Satis  diu  vel  naturae  vixi,  vel 
gloriae.  Satis,  si  ita  vis,  naturae  fortasse : addo  etiam,  si 
placet,  gloriae : At,  quod  maximum  est.  Patriae  certe  parum. 

X.  CONCESSIO,  PARENTHESIS,  IRONIA. 

Quid  est  Concessio?  Est  Figura,  qua  videmur 
etiam  aliquid  iniquum  vel  pati,  vel  adversario  conce- 
dere, fiduciae  causa : 

Verres  sit  fur,  sit  adulter,  sit  sacrilegus:  at  bonus  est 
imperator,  et  felix,  et  ad  dubia  reipublicae  tempora  reser- 
vandus. 

Haec  Figura  non  parum  habet  iucunditatis  cum 
ironiae  iuncta  est : 

Noli  isto  modo  agere  cum  Verre,  noli  eius  facta  ad 
antiquam  religionis  rationem  exquirere.  Concede  ut 
impune  emerit,  modo  bona  ratione  emerit,  nihil  ab  invito, 
nihil  per  iniuriam. 

vel  cum  aliquid  imminuit  Orator,  ut  quae  dicturus  est 
graviora  videantur. 

Acris  est  haec  ironica  Concessio  in  Antonium  : 

Sed  sit  beneficium,  quod  me  non  occideris ; quando 
accipi  maius  a latrone  non  potuit. 

Interdum  Concessio  fit  quasi  per  dissimulationem,  et 
est  artificiosa  quaedam  probatio  : 

Perfrica  frontem,  et  dic  te  digniorem,  qui  praetor  fieres, 
quam  Catonem. 

Caeterum  Concessio  frequenter  exprimitur  particulis, 
Esto,  Sit  ita,  Fac,  etc. 

Quid  est  Parenthesis,  seu  Interruptio  ? Est  brevis 
declinatio  a proposito : nam  longior  illa  digressio,  de 
qua  lib.  I.  egimus,  non  est  Figura.  Cicero : 

Videte,  ludices,  qualem  (nolo  enim  graviore  appellatione 
uti)  accusatorem  in  medium  adduxerit. 

Adhibetur  Parenthesis  ad  rem  magis  explicandam, 
et  rationem  breviter  subiiciendam. 

Quid  est  Ironia  ? Est  fictio  totius  voluntatis,  qua 
sentitur  aliud  et  innuitur,  quam  dicitur : 

Novum  crimen,  C.  Caesar,  et  ante  hunc  diem  inauditum ! 

Non  possum  dissimulare,  ludices.  Timeo,  ne  C.  Verres 
propter  hanc  virtutem  eximian  in  re  militari,  omnia  quae 
fecit,  impune  fecerit. 

In  hac  Oratione  passim,  et  in  toto  Cicerone  sunt 
Ironiae  et  ioci.  .Videtur  enim  ad  eiusmodi  esse  Cicero, 
ut  ait  Quintilianus,  affectatior. 

Haec  Figura  differt  ab  Ironia  quae  Tropus  est, 
quod  Tropus  brevior  sit  et  apertior. 

XI,  PEEMISSIO,  DISTRIBUTIO,  DEPRECATIO. 

Quid  est  Permissio?  Est  Figura  Concessioni 
affinis,  cum  vel  nobis,  vel  indicibus,  vel  auditoribus 
confidimus,  nec  quidquam  mali  vereri  nos  ostendimus : 

Sed  ego  iam,  iudices,  summum  ac  legitimum  causae  meae 
ius  omitto.  Vobis  quod  aequissimum  videatur,  ut  consti- 
tuatis, permitto. 

Quid  est  Distributio  ? Est  Figura  qua  aliquid  in 
plures  partes  distribuitur,  quarum  unicuique  ratio 
deinde  sua  subiungitur : 

Alexandro  Macedoni  neque  in  deliberando  consilium, 
neque  in  praeliando  virtus,  neque  in  beneficio  benignitas 
deerat:  Nam  cum  aliqua  res  dubia  accidisset,  apparebat 
sapientissimus ; cum  autem  confligendum  esset  cum  hos- 
tibus fortissimus ; cum  vero  praemium  dignis  tribuendum, 
liberalissimus. 

Haec  Figura  valet  in  Amplificationibus : ita  Caesaris 
clementiam  exornat  Cicero,  pro  Marcello : 

At  vero  huius  gloriae,  Caesar,  quam  es  paulo  ante  adep- 
tus, socium  habes  neminem.  Totum  hoc,  quantumcumque 
est,  quod  certe  maximum  est,  totum  est,  inquam,  tuum. 
Nihil  sibi  ex  ista  laude  centurio,  nihil  praefectus,  nihil 
cohors,  nihil  turma  decerpit.  Quin  etiam  illa  ipsa  rerum 
humanarum  domina,  Fortuna,  in  istius  se  societatem  gloriae 
non  ofiert.  Tibi  cedit.  Tuam  esse  totam  et  propriam 
fatetur. 

Quid  est  Deprecatio,  seu  Observatio,  vel  Obtestatio? 
Est  Figura,  qua  opem  alicuius  vehementer  imploramus. 

Qnam  ob  rem  hoc  nos  primum  metu,  C.  Caesar,  per 
fidem,  et  constantiam,  et  clementiam  tuam  libera,  ne  resi- 
dere in  te  ullam  partem  iracundiae  suspicemur. 

Per  dexteram  te  istam  oro,  quam  regi  Deiotaro  hospes 
hospiti  porrexisti : istam,  inquam,  dextram  non  tam  in 
bellis  et  praeliis,  quam  in  promissis  et  fide  firmiorem. 


XII.  EXECRATTO,  EPIPHONEMA,  EXCLAMATIO. 

Quid  est  Execratio  ? Est  Figura,  qua  malum  alicui 
imprecamur. 

Dii  te  perdant,  fugitive,  ita  non  modo  nequam  et  impro- 
bus, sed  fatuus  et  amens  es ! 

Quin  tu  abis  in  malam  pestem,  malumque  cruciatum  ? 

Quid  est  Epiphonema?  Est  rei  narratae  vel  pro- 
batae summa  acclamatio.  Cicero : 

Hoc  sentire  prudentiae  est,  facere  fortitudinis ; et  sentire 
vero,  et  facere,  perfectae  cumulataeque  virtutis. 

Haec  Figura  est  veluti  eorollarium,  ut  aiunt,  quod, 
quae  admirationem  habent,  complectitur: 

Facere  enim  probus  adolescens  periculose,  quam  turpiter 
perpeti,  maluit. 

Quid  est  Exclamatio  ? Est  Figura,  in  qua  signifi- 
camus aliquem  affectum  rei  cuiuslibet  compellatione  ; 
soletque  post  rem  aliquam  insignem  multis  amplificatam 
et  probatam  adhiberi : Vel  ad  indignationem  : 

O tempora!  O mores!  Senatus  hoc  intelligit,  consul 
videt : hic  tamen  vivit ! 

Pro  dii  immortales,  cur  interdum  in  hominum  sceleribus 
maximis  connivetis ! 

Vel  ad  misericordiam : 

O miserum  et  infelicem  illum  diem,  quo  consul  omnibus 
centuriis  P.  Sylla  renuntiatus  est ! O falsam  spem  ! 

Vel  iracundiam  : 

O pestis ! O labes ! O tenebrae ! O lutum ! O sordes ! O 
portentum  in  ultimas  terras  deportandum ! 

Vel  admirationem  : 

O clementiam  admirabilem,  atque  omni  laude,  praedica- 
tione, monumentis,  decorandam ! 


CAPUT  QUINTUM. 

De  suavitate  Elocutionis. 

SUAVITAS,  quae  est  altera  virtus  Elocutionis, 
consistit  in  Oratorio  numero,  et  Periodo,  cuius  partes 
sunt  Incisa  et  Membra. 

I.  NUMERUS  ORATORIUS. 

Quid  est  Numerus?  Est  conveniens  sententiae 
sonus  ex  partium  compositione  nascens.  Vel  e Cice- 
rone: Numerus  est  modus  quidam  orationis,  qui  e 
permistis  et  confusis  pedibus,  et  temporum,  quibus 
constat,  apta  ratione  nascitur. 

Nomine  Temporum  intellige  Quantitatem  Syllabarum. 

Cur  Numerosa  Oratio  inventa  est?  Quia  aures, 
aut  potius  animus,  aurum  iudicio,  naturalem  quamdam 
in  se  continet  vocum  omnium  dimensionem. 

Unde  longiora  et  breviora  indicant  aures,  moderata 

expectant,  mutila  et  quasi  decurtata  ac  immoderatius 
excurrentia  sentiunt,  quibus  offenduntur. 

Ut  ergo  in  re  Poetica  versus  inventus  est  termina- 
tione aurium,  et  observatione  prudentium : sic  etiam 
in  oratione  notatum  est  (quae  notatio  peperit  artem) 
certos  esse  concursus  conclusionesque  verborum, 
quae  aptam,  et  concinnam,  et  suavem  redderent 
orationem. 

Quid  cavendum  in  Numero  Oratorio?  Ne  versus 
efficiatur.  Nam  quamvis  oratio  numerose  cadere  debeat, 
nullus  est  tamen  certus  in  ea  numerus,  sicut  in  versu, 
V.  g.,  heroico,  sunt  dactyli  et  spondei.  Unde  omnis  nec 
claudicans,  nec  fluctuans,  sed  aequaliter  constanterque 
ingrediens,  numerosa  habetur  Oratio.  Nam  numerosum 
putatur,  non  quod  totum  constat  e numeris,  sed  quod 
ad  numeros  proxime  accedit. 

II.  PEDES  ORATORII  NUMERI. 

Quid  sunt  Pedes  Oratorii  Numeri?  Cicero  censet 
omnes  esse  posse,  et  in  oratione  permisceri : sed  Creti- 
cum, Dochimum,  Dichoreum,  et  Paeonas  caeteris 
anteponit. 

In  qua  parte  Orationis  debet  esse  numerus  Pedum  ? 
In  tota  oratione,  non  solum  in  fine,  ut  quidam 
putant : licet  aures  finem  maxime  expectent. 

Quinam  Pedes  initium  Orationis  decent. 

I.  Creticus : ut. 


Neminem  vestrum  ignorare  arbitror. 

14 


158 


DE  ELOCUTIONE. 


II.  Paeon  prior:  ut, 

At  beneficio  sum  usus  tuo. 

III.  Bacchius : ut, 

Vehebatur  in  essedo. 

IIII.  Dichoreus : ut. 

Non  enim  potest  natura. 

V.  Dactylus  et  Anapaestus. 

Quinam  Pedes  medium  Orationis  decent? 
Maxime  Paeon  primus  et  quartus:  ut. 

Vincat  aliquando,  cupiditas. 

Potuit  aliquando  conficere. 

Quinam  Pedes  finem  Orationis  decent  ? 

I.  Creticus  et  Dichoreus : ut. 

Cum  victoria  et  exercitu  conferatis. 

II.  Creticus  duplex  : ut, 

In  communionem  tuorum  temporum  tulit. 

III.  Creticus  triplex  : ut. 

Perpeti  turpiter  maluit. 

IIII.  Creticus  et  Dactylus : ut. 

Moribus  consonet. 

V.  Tribrachys  et  Spondeus : ut. 

Esse  videatur.  lucunditasque  sapienti. 

VI.  Iambus  et  Dispondeus : ut, 

Eius  gloriam  per  tales  viros  infringendam. 

VII.  Denique  Dochimus,  qui  pes  omnium  praeclar- 
issimus est : ut, 

Miror  te,  Antoni,  quorum  facta  imiteris,  eorum  exitus 
non  perhorrescere. 

III.  INCISUM  SEU  COMMA. 

Quid  est  Incisum,  seu  Comma?  Est  dictio,  vel 
oratio  minor  membro,  seu  colo,  habens  sensum  perfec- 
tum extra  membrum  aut  periodum  ; at  in  periodo  vel 
membro  habens  sensum  dependentem.  Verbi  gratia, 
extra  membrum : 

Catilina  abiit,  excessit,  erupit,  evasit. 

In  membro  aut  periodo  sunt  haec  commata : 

Diuturni  silentii.  Patres  Conscriptn,  quo  eram  his  tem- 
poribus usus,  non  timore  aliquo,  sed  partim  dolore,  partim 
verecundia,  finem  hodiernus  dies  attulit,  etc. 

Incisi  autem  (sic  dicitur  quod  quasi  incidat  oratio- 
nem) iusta  magnitudo  est,  ut  non  extendatur  ultra  octo 
syllabas. 

Quid  est  Incisim  dicere?  Est  cum  in  singulis  in- 
cisis insistit  oratio. 

Tenentur  litterae,  signa  manus,  denique  uniuscuiusque 
confessio. 

O scelus ! O pestis ! O labes ! 

Sine  sapore,  elinguis,  tardus,  inhumanus;  domi  quam 
libidinosus  ? quam  impurus  ? quam  intemperatus  ? 

Quando  utimur  hoc  genere  dicendi?  Quando  argui- 
mus, refellimus,  deridemus,  contendimus. 

IIII.  MEMBRUM,  SEU  COLON. 

Quid  est  Membrum,  seu  Colon?  Extra  periodum 
est  oratio  longior  commate.  In  periodo  est  sensus 
quidam  utcumque  perfectus,  sed  tamen  suspensus,  et  ex 
reliquo  periodi  corpore  dependens: 

Etsi  vereor,  iudices,  ne  turpe  sit  pro  fortissimo  viro 
dicere  incipientem  timere,  etc. 

Manca  est  oratio,  et  suspensa,  dum  absolvatur  periodus. 

Membrum,  sive  careat  Commate,  sive  non,  est  saepe 
circiter  octodecim  syllabarum,  et  par  vel  longius  car- 
mine hexametro.  Imo  nonnumquam  ultra  triginta 
syllabas  extenditur. 

Quibus  constat  Membrum?  Incisis  et  Commatibus  : 
nam  sicut  membrum  est  pars  periodi,  ita  incisum  est 
pars  membri.  Id  adeo  intellige  cum  membrum  in 
periodo  includitur,  aut  incisum  in  membro  : nam  ali- 
quando divelluntur.  Ut  haec  separata  sunt  incisa. 
Falli,  deeipi,  errare.  Veni,  vidi,  vici. 

Observa  subinde  misceri  membra  cum  incisis ; val- 
ereque  membratim  dicere  ad  narrandum,  refellendum, 
invehendum  : 

Quousque  tandem  abutere,  Catilina,  patientia  nostra,  etc. 
Et  pro  Ligario  : 

Quid  enim  tuus  ille,  Tubero,  districtus  in  acie  Pharsalica 
gladius  agebat?  Cuius  latus  ille  mucro  petebat?  Quis 
sensus  erat  armorum  tuorum  ? Quae  tua  mens,  oculi,  ardor 
animi  ? Quid  cupiebas,  quid  optabas  ? 


LIBER  III. 


161 


Quid  est  Membratiin  dicere  ? Est  cum  in  singulis 
membris  insistit  oratio,  neque  est  in  periodum  illigata. 

Itaque  quando  illius  postea  sica  illa,  quam  a Catilina 
acceperat,  conquievit,  haec  intentata  vobis  est,  huic  ego  vos 
obiici  pro  me  non  sum  passus,  haec  ipsam  Appiam  viam, 
monumentum  sui  nominis,  nece  Papyrii  cruentavit. 

V.  PERIODUS. 

Quid  est  Periodus  ? (quae  Latine  dicitur  circuitus, 
ambitus,  circumscriptio,  continuatio,  comprehensio, 
conversio,  conclusio).  Est  oratio,  quae  ab  Antecedente 
ad  Consequens  quasi  in  orbem  fertur,  quoad  tota  ab- 
solvatur sententia  : 

Quanquam  mihi  frequens  conspectus  vester  multo  iucun- 
dissimus,  hic  autem  locus  ad  agendum  amplissimus,  ad 
dicendum  ornatissimus  est  visus,  Quirites:  tamen  hoc 
aditu  laudis,  qui  semper  optimo  cuique  patuit,  non  mea  me 
voluntas,  sed  meae  vitae  rationes  ab  ineunte  aetate  suscep- 
tae prohibuerunt. 

Observa  in  periodo  membrum  aliud  esse  Principale, 
aliud  minus  principale.  Nam  periodus  est  tamquam 
totum  integrum,  quod  ex  partibus  principalibus  quan- 
titatem habentibus,  et  minus  principalibus,  componitur. 

Membrum  Principale  est,  sine  quo  periodus  esse 
nequit.  Est  duplex.  Antecedens  et  Consequens  periodi. 

Antecedens  (quod  alii  Principium,  Propositionem, 
Protasim  vocant)  est  oratio,  quae  in  periodo  dumtaxat 
sensum  inchoat  et  suspendit : 

Nam  cum  antea  per  aetatem  nondum  huius  loci  auctori- 
tatem contingere  auderem. 

14* 

Consequens,  seu  Apodosis,  aut  Finis,  est,  quod  sen- 
sum inchoatum  et  dependentem  absolvit : 

Omne  meum  tempus  amicorum  temporibus  transmitten- 
dum putavi. 

Membrum  minus  principale  (quod  intermedium 
dicitur)  est  quo  sublato  periodus  ipsa  manet,  estque 
pars  membri  praecipui  antecedentis  aut  consequentis : 

Statueremque  nihil  huc  nisi  perfectum  ingenio,  elabora- 
tum industria  afferri  oportere. 

Quot  sunt  periodorum  Species  ? Variae  pro  multi- 
tudine partium,  quibus  constant.  Etenim  quae  duo 
membra  continent  Bimembres  dicuntur,  suntque  bre- 
vissimae : 

Quid  tam  est  admirabile,  quam  ex  infinita  multitudine 
hominum  existere  unum,  qui  id,  quod  omnibus  natura  sit 
datum,  aut  solus,  aut  cum  paucis  possit  facere  ? 

Tibi  vero,  frater,  neque  hortanti  deero,  neque  roganti : 
nam  neque  auctoritate  quisquam  apud  me  plus  valere  te 
potest,  neque  voluntate. 

Periodus  alia  Trimembris,  quae  tria  membra  habet : 
ut  pro  Quinctio  : 

Etenim  si  veritate  amicitia,  si  fide  societas,  pietate 
propinquitas  colitur : necesse  est  iste,  qui  amicum,  socium, 
afl&nem  fama  et  fortunis  spoliare  conatus  est,  vanum  se,  et 
perfidiosum,  et  impium  esse  fateatur. 

Quadrimembris  Periodus  est  omnium  praestantissi- 
ma,  quia  aures  implet,  neque  brevior  est,  aut  longior, 
et  est  ad  instar  quatuor  versuum  hexametrorum  : 

Si  quantum  in  agro  locisque  desertis  latronum  insania 

valet,  tantum  in  foro  improbissimorum  hominum  posset 
audacia : careret  ille  propemodum  excusatione  temeritatis, 
qui  bona  et  fortunas  innocentium  hic  tueri  aggrederetur. 

Quando  utimur  Periodis  ? Quando  res  copiosa  est, 
et  amplificanda,  vel  quando  genus  dicendi  suave  ac 
temperatum  tractamus,  uti  in  Genere  Demonstrativo, 
maxime  in  exordiis. 

Quid  cavendum  in  Periodis?  Ne  puerili  verborum 
et  inani  numerorum  sono  periodi  compleantur : vel  ne 
saepe  in  eadem  oratione  simili  modo  desinant  ad  nau- 
seam. Variare  enim  oportet  periodos. 

Postremo  licet  optima  periodus  sit  quatuor  membro- 
rum, potest  tamen  ille  numerus  augeri  et  excrescere  ad 
sex  septemve,  aut  nonnunquam  (raro  licet)  ad  plures. 

Pro  Archia  Poeta  periodus  septem  constat  membris : 
quorum  sex  ponuntur  in  antecedente,  unum  redditur 
in  consequente. 

In  prima  periodo  pro  Milone  sex  membra  reperies. 

In  principio  orationis  post  reditum  ad  Quirites 
ponitur  circumscriptio  periodica,  quae  plurima  habet 
membra. 

In  fine  septimae  Verrinae  perlonga  est  apostrophe, 
quae  pluribus  quam  quinquaginta  constat  membris : 

Nunc,  ego  te,  lupiter,  etc. 

Denique  his  omnibus  subiungo  Pneuma,  quod  defi- 
nitur oratio  membris  et  incisis  distincta,  sine  verborum 
ambitu  sententiam  protrahens,  quousque  patitur  spiritus 
dicentis.  Exemplum  est  pro  Roscio  Amerino : 

Rogat  oratque  te,  Chrysogone,  si  nihil,  etc. 

VI.  VARIUM  DICENDI  GENUS. 

Quot  sunt  dicendi  Genera,  in  quibus  orator  debet 
excellere  ? Tria : 

I.  Unum  subtile,  acutum,  tenue  : 

II.  Alterum  vehemens,  copiosum,  grave  : 

III.  Tertium  mediocre,  et  quasi  ex  utroque  tem- 
peratum. 

Cum  enim  tria  sunt  oratoris  officia : docere,  movere, 
et  delectare,  primum  dicendi  genus  in  docendo ; secun- 
dum in  movendo ; tertium  in  delectando  versatur. 

In  primo  autem  dicendi  genere  poni  debent  acutae 
crebraeque  sententiae ; ornamenta  etiam  verborum,  cum 
tropis,  verecunde  tamen  parceque  adhibitis. 

Tertium  aliquanto  uberius  est  quam  primum;  sed 
non  tam  amplum  quam  secundum.  Nam  in  hoc  tertio 
genere,  licet  verborum  ac  sententiarum  ornamenta 
liberiora  sint,  tamen  nervorum  vel  minimum  est,  suavi- 
tatis autem  plurimum. 

De  tertio  dicendi  genere  ita  loquitur  Quintilianus : 
Medius  hic  modus,  et  transitionibus  crebrior ; et  figuris 
erit  iucundior;  egressionibus  amoenus;  compositione 
aptus;  sententiis  dulcis:  lenior  tamen,  ut  amnis  lucidus 
quidam,  et  virentibus  utrimque  sylvis  inumbratus. 

In  secundo  dicendi  genere  vis  est  maxima,  amplifi- 
cationes summae,  et  figurae,  et  affectus. 

His  tribus  generibus  utetur  orator  ut  res  exiget,  vel 
parva,  vel  mediocris,  vel  magna.  Nam  parva  submisse, 
mediocria  temperate,  magna  graviter  dicenda  sunt. 

Characterem  tenuem  et  subtilem  vide  in  orationibus 
pro  Quinctio,  pro  Flacco,  et  pro  Plancio. 

Vehementem  stylum  videre  est  in  Verrina  VII. — 
In  Catilinam — In  Antonium — In  Pisonem. 

Temperatum  ac  mediocrem  vide  in  orationibus  Pro 
lege  Manilia — Pro  Marcello — Pro  Archia. 


MEMORIA  (Eloquentiae  thesaurus)  est  firma  ora- 
tionis perceptio,  estque  duplex : altera  naturalis,  quae 
natura ; altera  artificialis,  quae  artificio  comparatur. 

Quaenam  tradi  possunt  de  Memoriae  artificio  prae- 
cepta? Quidam  ea,  quae  animo  perceperunt,  affigunt 
locis  et  imaginibus,  atque  ordine  et  intervallis  dis- 
tinguunt. 

Quomodo  Memoria  utendum,  quam  a natura  hausi- 
mus? 

Oportet  I.  Illam  studiose  exercere  ab  ineunte  aetate. 

II.  Nunquam  nimia  rerum  multitudine  obruere. 

III.  In  iis,  quae  memoriae  mandamus,  indicio  uti 
potissimum  ad  seriem  eorum  atque  iunctionem  adver- 
tendam, ut  animo  citius  et  tenacius  haereant. 

IIII.  Cum  aliquid  longius  est,  illud  per  partes,  et 
quidem  scripto  distinctas,  ediscere. 

V.  Nocturnam  quietem  adhibere,  hoc  est,  proxime 
vesperi  ante  cubitum ; tum  mane,  corpore  ad  quietem 
composito,  mandata  repetere. 

CAPUT  SEPTIMUM. 

De  quinta  parte  Rhetoricae,  sea  de  Pronunciaiione, 


Non  parva  est  ad  Eloquentiam  necessitas  Pronun- 
ciationis,  quia  sine  illa  summi  oratores  saepe  in  medi- 
ocribus et  infimis  habentur;  cum  illa  mediocres  sum- 
morum saepe  laudem  et  efficaciam  obtinent. 

Est  enim  pronunciatio,  seu  actio  (quae  est  corporis 
quaedam  eloquentia,  quam  natura  praestat,  et  diligen- 
tia auget)  magni  momenti  ad  persuadendum. 

Quot  habet  partes  Pronunciatio  ? Duas : Vocem, 
quae  aures  movet;  et  Gestum,  qui  oculos:  per  quos 
duos  sensus  omnis  ad  animum  penetrat  affectus. 


I.  PARS  PRIMA  PRONUNOIATIONIS,  SEU  VOX. 

Quaenam  in  Voce  necessaria  sunt? 

I.  Vox  Debet  esse  sonora  et  nitida. 

II.  Debet  esse  articulata  (ne  extremae  syllabae  ab- 
sorbeantur) legitimisque  interpunctionibus  distincta. 

III.  Cavenda  est  cantilatio,  et  clamor  ultra  vires 
spiritumque. 

IIII.  Pro  varietate  rerum  varie  inflectenda  est : 

Ad  Iracundiam  provocandam  acuta  sit  et  incitata, 
et  crebro  incidens. 

Ad  Miserationem  et  moerorem  debet  esse  flexibilis  : 

Ad  Metum  sit  demissa,  haesitans,  et  abiecta  : 

Ad  Voluptatem  effusa,  hilaris  et  tenera : 

Ad  Vim  contenta,  vehemens,  imminens  quadam 
concitatione  gravitatis : 

Ad  Molestiam  gravis,  et  pressa : 

In  Precibus  sit  lenis  et  submissa : 

In  Suasionibus,  Monitionibus,  Pollicitationibus, 
et  Consolationibus,  gravis : 

In  Honorando,  fortis : 

In  Exponendo,  recta  sit  et  aequabilis. 

Denique  nihil  ita  gratiam  praebet,  ac  renovat  atten- 
tionem, dicentem  etiam  allevat,  movetque  auditorem, 
ac  crebra  vocis  varietas  et  mutatio,  non  modo  in 
diversis  rebus,  sed  etiam  in  iisdem  partibus,  iisdemque 
Affectibus. 

Caeterurn  in  Exordiis  utimur  fere  voce  tranquilliori ; 
in  Narratione,  clara  et  aperta ; in  Confirmatione, 
atroci ; in  Epilogo,  excitata. 

II.  PARS  SECUNDA  PRONUNCIATIONIS,  SEU  GESTUS. 

Quid  est  Gestus  ? Est  oris  totiusque  corporis  motus 
et  conformatio. 

Quid  in  Gestu  cavendum  ? Ne  quid  in  eo  superfluum, 
aut  minus  delicatum,  aut  affectatum  sit;  sed  motus 
animi  recte  exprimat. 

Varietas  item  et  mutatio  in  gestu,  uti  in  voce,  saepe 
adhibenda  est. 

Quid  de  totius  corporis  motu  praecipiendum?  Ut 
ipsius  corporis  status  sit  erectus  ; virilis  ac  gravis  sit 
laterum  inflexio  ; oculis,  capite  et  humeris  sensim  ob- 
secundantibus. Nam  Cicero  corporis  et  laterum  motu 
rebus  consentiente  plus  agi  putat  quam  ipsis  manibus. 

Quid  in  Oris  conformatione  observandum  ? In  ore 
maxime  gestus  consistit,  in  quo  est  dominatus  oculo- 
rum. 

Nam  omnis  actio  est  animi,  imago  autem  animi  est 
vultus,  indices  oculi. 

Orator  oculorum  remissione,  et  coniectu,  et  hilaritate, 
varios  animi  motus  significabit,  efScietque. 

Igitur  Vultus  et  Aspectus  nunc  severus  sit,  nunc 
blandus  ; nunc  alacer  et  erectus,  nunc  tristis  et  sub- 
missus, pro  rerum  diversitate,  uti  de  voce  diximus. 

Maxime  vero  gestum  oculus  sequatur. 

Quid  de  Capitis,  Colli,  Humerorum,  Pedum,  et  Bra- 
chiorum motu  sentiendum  ? 

Capitis  frequens  motus  in  vitio  est. 

Non  tamen  dedecet  aliquando  vel  annuendo  confir- 
mare, vel  renuendo  negare ; vel  capitis  in  latus  incli- 
natione, languorem  ; et  aversione,  indignationem  ; aut 
alio  simili  motu,  dubitationem,  admirationem,  et  eius- 
modi  affectus  significare. 

Collum  neque  contractum  esse  debet,  neque  tensum, 
neque  rigidum. 

Humeros  dedecet  iactare,  vel  attollere,  vel  contra- 
here. 

Pedum  supplosio  non  nisi  in  contentionibus  aut 
incipiendis,  aut  finiendis  adhibenda  est. 

Brachia  ne  deorsum  incomposita  pendeant. 

Dexterum  brachium  liberius  proferre  licet ; sed 
contrahimus,  cum  remisse  agimus  ; in  contentionibus 
vero  porrigimus. 

Quid  de  gestu  Manuum,  in  quibus  magna  est  actio  ? 

Maims,  nisi  in  summis  affectibus,  capitis  altitudinem 
non  excedant. 

Numeri  vel  digitis,  vel  motu  manus  a laeva  in  dex- 
teram partem,  per  locorum  modica  intervalla  distin- 
guentur. 

Supplicamus,  manibus  elatis  et  iunctis,  vel  humiliter 
remissis. 

Aversamur,  caput  in  sinistram,  manusque  sublatas 
in  dexteram  partem  detorquentes. 

Negamus,  manum  dexteram  aversam  in  latus  dexte- 
rum  removentes. 

Interrogamus,  eamdem  conversam  sublevando. 

Urgemus,  creba  manuum  impressione. 

Distinguimus,  contraria  modo  in  dexteram,  modo  in 
sinistram  partem  manus  transferendo. 

Confirmamus,  manibus  pronis,  gravi  quodam  ac 
decente  motu  depressis,  vel  in  medio  complosis. 

Timemus,  manibus  sublatis,  palpitantibus  ac  ipsum 
corpus  appetentibus. 

Irascimur,  manu  in  pugnum  collecta,  cum  suggestus 
percussione. 

Poenitudinem  ostendimus,  manibus  in  crucis  modum 
ante  pectus  compositis,  vultu  moesto,  capite  in  latus 
vergente. 

Admiramur,  manibus  elatis,  utraque  vola  spectante 
populum,  oculis  in  coelum  versis. 

Ironiam  ostendimus,  indice  in  latus  verso,  vultu 
averso  et  subridente. 

Hortamur,  manu  cava  et  aperta ; identidem  sublata. 

Mitigamus,  manu  aliquoties  leniter  elata,  ac  demissa 
cum  quadam  gravitate. 

Multitudo  ac  copia  manibus  valde  disiunctis  sig- 
nificatur. 

Paucitas  cavis  ac  coniunctis  ostendetur  manibus. 

Minitamur,  erecto  ac  moto  saepius  indice. 

Dimittimus,  aversa  manu  celeriter  mota. 

Prohibemus,  manu  elata  et  quiescente. 

Permittimus,  dextera  conversa  ac  porrecta. 

Sinistra  manu  rarius  utimur,  nisi  rerum  vastitas, 
copia,  motusque  summi  exprimantur. 

